text:
༉ ཕུན་ཚོགས་གླིང་ལུ་ཡོད་མི་ འབྲུག་རྒྱལ་འཛིན་རྒྱན་ཤོག་ཚད་འཛིན་ཡིག་ཚང་ལྟེ་བ་གིས་ འབྲུག་གི་རྒྱན་ཤོག་དེ་ ལག་ལེན་འཐབ་ཐོག་ལས་ ཚོང་འབྲེལ་འཐབ་མི་ ཕྱི་རྒྱལ་གྱི་ རྒྱན་ཤོག་ཡོངས་འབྲེལ་འཆར་སྒོ་༦ བཀག་འཛིན་འབད་ནིའི་དོན་ལས་ འབྲུག་བརྡ་དོན་བརྒྱུད་འབྲེལ་དང་ བརྡ་བརྒྱུད་དབང་འཛིན་ལུ་ ཞུ་ཡིག་བཙུགས་ནི་གི་ གྲ་སྒྲིག་འབདཝ་ཨིན་པས།
རྒྱན་ཤོག་ཡིག་ཚང་གིས་ ཕྱི་ཁ་ལས་ ལག་ལེན་འཐབ་མི་ རྒྱན་ཤོག་གི་ ཡོངས་འབྲེལ་འཆར་སྒོ་ཚུ་ རྒྱལ་ཁབ་ནང་ ལག་ལེན་འཐབ་ནི་ལས་ བཀག་ཆ་གནང་དགོཔ་སྦེ་ བརྡ་བརྒྱུད་དབང་འཛིན་ལུ་ ཞུ་གཏུགས་འབད་ནི་ཨིན་མི་དེ་ཡང་ འབྲུག་པའི་རྒྱན་ཤོག་ཉོ་མི་ཚུ་ལུ་ མགུ་འཐོམ་འབྱུང་ནི་ལས་ བཀག་ཐབས་ལུ་ཨིན་པས།
མ་གཞི་ འབྲུག་གི་རྒྱན་ཤོག་ཡིག་ཚང་གིས་ ཕུན་ཚོགས་གླིང་དྲུང་ཁག་ཁྲིམས་འདུན་ལུ་ བཀག་ཆ་གནང་དགོ་པའི་ ཞུ་བ་ཕུལ་ཡོདཔ་ཨིན་རུང་ ཁྲིམས་འདུན་ལས་ བརྡ་བརྒྱུད་དབང་འཛིན་ལུ་ ཞུ་བ་འབད་དགོ་པའི་ བཀའ་རྒྱ་གནང་ཡོདཔ་ཨིན་པས།
ཕྱིའི་རྒྱན་ཤོག་༦ པོ་དེ་ཡང་ bhutanluckylottery.com, bhutanstate lottery.com, lotterybhutan.com bhutanstatelotteries.com, ,luckydailybumper.com དེ་ལས་ bhutanlottery.in ཟེར་མི་ཚུ་ཨིནམ་ད་ རྒྱན་ཤོག་དེ་ཚུ་ག་ར་ འབྲུག་གི་རྒྱན་ཤོག་ངོ་རྟགས་ ལག་ལེན་འཐབ་སྟེ་ཡོདཔ་ཨིན་པས།
མ་གཞི་ ཕྱིའི་རྒྱན་ཤོག་༢ ཀྱིས་ འབྲུག་རྒྱལ་འཛིན་རྒྱན་ཤོག་ཚད་འཛིན་གྱི་ རྒྱན་ཤོག་དང་ དེ་གི་གྲུབ་འབྲས་ཚུ་ལུ་ ཐོ་ཕོག་ནི་མེད་རུང་ ཚད་འཛིན་གྱི་ ཚོང་འབྲེལ་འཛིན་སྐྱོང་པ་ ཀརྨ་ཆོས་སྒྲོན་གྱིས་ སླབ་མིའི་ནང་ དེ་བཟུམ་མའི་ འབྲུག་གི་མིང་རྟགས་ཐོག་ལུ་ རྒྱན་ཤོག་ཚོང་འབྲེལ་འཐབ་མི་དེ་གིས་ མི་ཚུ་ལུ་ མགུ་འཐོམ་བཅུགཔ་མས་ཟེར་ཨིན་པས།
རེ་ཚེ་སྐབས་ ཁོང་གི་ རྒྱན་ཤོག་གི་ གྲུབ་འབྲས་ཚུ་ ང་བཅས་ཀྱི་ གྲུབ་འབྲས་ཚུ་དང་ ཁ་ཐུག་རྐྱབ་ད་ འབྲུག་གི་རྒྱན་ཤོག་ཉོ་མི་ཚུ་ མགུ་འཐོམ་སི་སི་ བཟོཝ་མས་ཟེར་ མོ་གིས་ བཤདཔ་ཨིན་པས།
ཀརྨ་ཆོས་སྒྲོན་གྱིས་ སླབ་མིའི་ནང་ ད་ཚུན་གྱི་བར་ན་ ཕྱིའི་རྒྱན་ཤོག་ཚུ་གི་སྐོར་ལས་ དྲི་བ་བཀོད་མི་ དག་པ་ཅིག་ ཐོན་ཡོདཔ་མ་ཚད་ སྟབས་མ་བདེཝ་ ག་ཅི་ཡང་ མ་ཐོན་རུང་ ཁོང་གིས་ འབྲུག་གི་མིང་རྟགས་ ལག་ལེན་འཐབ་ཐོག་ ཁེ་ཕན་སྤྱོདཔ་མས་ཟེར་ཨིན་པས།
ཚད་འཛིན་དེ་གི་ བརྡ་དོན་འཕྲུལ་རིག་ལས་ཚན་གྱིས་ ཕྱིའི་རྒྱན་ཤོག་གི་ ཡིག་ཚང་ཚུ་ ག་ཏེ་ར་ཡོདཔ་ཨིན་ན་དང་ ག་ཏེ་ལས་ ལག་ལེན་འཐབ་དོ་ཡོདཔ་ཨིན་ན་ ས་ཁོངས་འཚོལ་ཞིབ་འབད་བའི་བསྒང་ཡོདཔ་ཨིན་པའི་གནས་ཚུལ།
ཕྱིའི་རྒྱན་ཤོག་ཚུ་ འབྲུག་གི་རྒྱན་ཤོག་ངོ་རྟགས་ ལག་ལེན་ཐོག་ ཚོང་འབྲེལ།
༉ ཕུན་ཚོགས་གླིང་ལུ་ཡོད་མི་ འབྲུག་རྒྱལ་འཛིན་རྒྱན་ཤོག་ཚད་འཛིན་ཡིག་ཚང་ལྟེ་བ་གིས་ འབྲུག་གི་རྒྱན་ཤོག་དེ་ ལག་ལེན་འཐབ་ཐོག་ལས་ ཚོང་འབྲེལ་འཐབ་མི་ ཕྱི་རྒྱལ་གྱི་ རྒྱན་ཤོག་ཡོངས་འབྲེལ་འཆར་སྒོ་༦ བཀག་འཛིན་འབད་ནིའི་དོན་ལས་ འབྲུག་བརྡ་དོན་བརྒྱུད་འབྲེལ་དང་ བརྡ་བརྒྱུད་དབང་འཛིན་ལུ་ ཞུ་ཡིག་བཙུགས་ནི་གི་ གྲ་སྒྲིག་འབདཝ་ཨིན་པས།


c: text/html

text:
༉ བློན་ཆེན་ཚེ་རིང་སྟོབས་རྒྱས་ཀྱིས་འབད་བ་ཅིན་ འབྲུག་རྒྱལ་ཁབ་ཀྱི་ དཔལ་འབྱོར་གོང་འཕེལ་གྱི་གནས་ཚད་དེ་ ལེགས་ཤོམ་ཡོདཔ་མ་ཚད་ འཛམ་གླིང་དངུལ་ཁང་དང་ རྒྱལ་སྤྱི་དངུལ་འབྲེལ་ལས་སྡེ་གིས་འབད་རུང་ འབྲུག་རྒྱལ་ཁབ་འདི་ དཔལ་འབྱོར་ལེགས་ཤོམ་འགྱོ་མི་ རྒྱལ་ཁབ་ཚུ་གི་གྲངས་སུ་ ཚུད་ནི་མས་ཟེར་ཨིན་པས།
རྒྱལ་ཁབ་གོང་འཕེལ་འགྱོ་མི་དང་འབྲེལ་ བུ་ལོན་ཡང་ ལེ་ཤ་གིས་ ཡར་སེང་སོང་ཡོདཔ་སྦེ་ དཔལ་འབྱོར་མཁས་མཆོག་ཚུ་གིས་ སླབ་ཡོདཔ་ཨིན་རུང་ བློན་ཆེན་ཚེ་རིང་སྟོབས་རྒྱས་ཀྱིས་ སྤྱི་ཟླ་༦ པའི་ཚེས་༡༩ ལུ་ སྤྱི་ཚོགས་ལྷན་བཞུགས་སྐབས་ རྒྱལ་ཁམས་ཀྱི་ སྙན་ཞུ་ཕུལ་མི་དང་འཁྲིལ་བ་ཅིན་ བུ་ལོན་ཡོད་རུང་ ཚ་གྱང་སྦོམ་ཅིག་ ལང་དགོཔ་མེད་ཟེར་ཨིན་པས།
ད་རེས་ རྒྱལ་ཁབ་ཀྱི་བུ་ལོན་ དངུལ་ཀྲམ་ཐེར་འབུམ་༡༧༡ ཡོད་རུང་ འདས་པའི་ལོ་༤ གི་ནང་འཁོད་ལུ་ གློག་མེ་ལས་འགུལ་དང་འབྲེལ་བའི་ བུ་ལོན་དེ་ དངུལ་ཀྲམ་ཐེར་འབུམ་༦༩.༢༥ ལུ་ མར་ཕབ་འབད་ཚུགས་ཅི་ཟེར་ཨིན་པས།
ཨིན་རུང་ སྤུ་ན་གཙང་ཆུ་གློག་མེ་ལས་འགུལ་ དང་པ་དང་༢ པའི་ལཱ་ཚུ་ དུས་ཚོད་ཁར་ མཇུག་བསྡུ་མ་ཚུགས་ནི་དེ་གིས་ གོང་ཚད་དེ་ དངུལ་ཀྲམ་ཐེར་འབུམ་༡༢༣.༨༡༦ ཡར་སེང་སོང་ཡོདཔ་ཨིན་པས།
དེ་ལས་ གློག་མེ་མིན་པའི་ བུ་ལོན་དེ་ དངུལ་ཀྲམ་ཐེར་འབུམ་༦.༤༢༠ གིས་ མར་ཕབ་འབད་ཡོདཔ་ལས་ ད་རེས་ གློག་མེ་མིན་པའི་བུ་ལོན་དེ་ དངུལ་ཀྲམ་ཐེར་འབུམ་༣༤.༥ ལུ་ གནས་ཡོདཔ་ཨིན་པས།
དངུལ་ཀྲམ་ཐེར་འབུམ་༣༤༥ ལས་ འབྲུག་གློག་མེ་ལས་འཛིན་གྱི་ མིང་ཐོག་ལུ་ ཐེར་འབུམ་༧ དང་ འབྲུག་གོང་འཕེལ་དངུལ་ཁང་ལུ་ ཐེར་འབུམ་༡.༥༡༤ དེ་ལས་ འབྲུག་གློག་མེ་ཞབས་ཏོག་ལུ་ ཐེར་འབུམ་༠.༤༣༩ ཡོདཔ་བཞིན་དུ་ གཞུང་ལུ་ བུ་ལོན་དངུལ་ཀྲམ་ཐེར་འབུམ་༢༡.༥ ལས་བརྒལ་མེད་ཟེར་ བློན་ཆེན་མཆོག་གིས་གསལ་ཞུ་ཕུལ་ཡི།
མ་གཞི་ ལོགས་གཅིག་ལས་ འབྲུག་རྒྱལ་ཁབ་འདི་ བུ་ལོན་ནང་ཨིན་རུང་ གསོག་འཇོག་མ་དངུལ་གྱི་ གནས་ཚད་ཡང་ ལེགས་ཤོམ་ཡོདཔ་ད་ དེ་ཡང་ ད་ཚུན་ གསོག་འཇོག་ཡོངས་བསྡོམས་ ཡུ་ཨེསི་ཌོ་ལར་ ཐེར་འབུམ་༡.༠༦༧ ཡོད་མི་དེ་ དངུལ་ཀྲམ་གུ་ རྩིས་ཕབ་པ་ཅིན་ དངུལ་ཀྲམ་ཐེར་འབུམ་༦༩,༣༥༥ དེ་ཅིག་ཨིན་པས།
ཡོངས་བསྡོམས་ ཡུ་ཨེསི་ཌོ་ལར་ཐེར་འབུམ་༡.༠༦༧ ཡོད་ས་ལས་༧༩༢.༤༠ ཡུ་ཨེསི་ཌོ་ལར་ཨིནམ་ད་ དེ་ལས་ རྒྱ་གར་གྱི་ རུ་པི་ཐོག་ལུ་ ས་ཡ་༡༧,༧༨༩.༨༨ ཡོདཔ་ཨིན་པས།
དེའི་ཐོག་ལུ་ རྒྱལ་གཞུང་དངུལ་ལས་དབང་འཛིན་གྱིས་ ན་འཁོད་ཀྱི་འོང་འབབ་ དངུལ་ཀྲམ་ཐེར་འབུམ་༡ དེ་ཅིག་ བཟོ་ཚུགས་པའི་ རེ་བ་ཡོད་མི་དེ་གིས་ ནང་འཁོད་ཀྱི་ འོང་འབབ་ཡར་སེང་ལུ་ ལྷན་ཐབས་འབྱུང་ནི་ཨིན་པས།
མ་གཞི་ རྒྱལ་ཁབ་འདི་ བུ་ལོན་ནང་ཨིན་རུང་ ཚོང་འབྲེལ་ལས་སྡེ་༦༦༡ ལུ་ ཚོང་ཁྲལ་དང་ ནང་འདྲེན་གྱི་ཁྲལ་ཚུ་ ཡང་ཆག་བཏང་ཐོག་ལས་ ཚོང་རྐྱབ་ནིའི་ གོ་སྐབས་བྱིན་མི་དེ་གིས་ གཞུང་ལུ་ རྒུད་འཐུས་དངུལ་ཀྲམ་ ཐེར་འབུམ་༤.༨ ཕོགཔ་ད་ གལ་སྲིད་ ཁྲལ་བཀལ་ཡོད་པ་ཅིན་ རྒྱལ་ཁབ་ཀྱི་ འོང་འབབ་ལུ་ ཕན་ཐོགས་སྦོམ་བྱུང་ཡོདཔ་ འོང་ནི་ཨིན་པས།
དེ་མ་ཚད་ གཞུང་གིས་ དངུལ་ཁང་ཚུ་གི་ བསྐྱིན་འགྲུལ་གྱི་ཚད་གཞི་ བརྒྱ་ཆ་༡༢.༦༡ ལས་༡༡.༢༤ ལུ་ མར་ཕབ་འབད་མི་དེ་གིས་ འབྲུག་མི་ཚུ་ལུ་ དངུལ་ཀྲམ་ས་ཡ་༢,༠༢༩.༣༦ དེ་ཅིག་གི་ཐོག་ལས་ ཕན་ཐོགས་བྱུང་ཡི་ཟེར་ བློན་ཆེན་གྱིས་ རྒྱལ་ཁམས་སྙན་ཞུ་ཕུལ་བའི་སྐབས་ གསལ་ཞུ་ཕུལ་ཡོད་པའི་གནས་ཚུལ།
བསྟན་འཛིན་རྣམ་རྒྱལ།

robotstxt: allowed

filter: keep


text:
༉ འབྲུག་གཞུང་གིས་ སྤྱི་ཟླ་༧ པའི་ཚེས་༢༠ ལས་ མི་མང་ལུ་ ནད་ཡམས་ཀོ་བིཌ་-༡༩ འི་ སྨན་ཁབ་ལས་རིམ་ཐེངས་༢ པ་ འགོ་བཙུགས་ནིའི་ གསལ་བསྒྲགས་འབདཝ་བཞིན་དུ་ སྨན་ཁབ་ཚུ་ཡང་ རྒྱལ་ཁབ་ནང་ གཅིག་ཤུལ་གཉིས་ཤུལ་སྦེ་ལྷོད་ནི་ འགོ་བཙུགས་ཅི།
དེ་ཡང་ སྤྱི་ཟླ་༧ པའི་ཚེས་༡༢ ལུ་ ཨེ་མི་རི་ཀ་(ཡུ་ཨེསི་ཨེ) ལས་ མོ་ཌར་ན་སྨན་ཁབ་ཐུན་ཚད་༥༠༠,༠༠༠ ལྷོད་པའི་ཤུལ་ལུ་ ཁ་ཙ་ ཌེན་མཱག་ལས་ ཨེསི་ཊ་ཟེ་ནེ་ཀ་སྨན་ཁབ་ཐུན་ཚད་༡༢༡,༩༠༠ ལྷོད་ཅི།
ཁ་ཙ་ བློན་ཆེན་ཡིག་ཚང་ལས་ གནས་ཚུལ་གསར་བཏོན་འབད་མིའི་ནང་ རྒྱལ་ཁབ་ཀྱིས་ ད་རུང་ ཀོ་རོ་ཤི་ཡ་དང་ བཱལ་ག་རི་ཡ་ དེ་ལས་ རྒྱལ་ཁབ་གཞན་དག་པ་ཅིག་ལས་ ཨེསི་ཊ་ཟེ་ནེ་ཀ་སྨན་ཁབ་ཐུན་ཚད་༡༠༠,༠༠༠ འཐོབ་འོང་ཟེར་བཀོད་ནུག།
གྲོགས་རམ་སྦེ་ འཐོབ་ནི་ཨིན་མི་ སྨན་ཁབ་གཞན་ཚུ་ཡང་ ཀོ་བེགསི་ཟོན་སྐྱེད་ལས་སྡེ་ལས་ ཕའི་ཟར་སྨན་ཁབ་ཐུན་ཚད་༥,༨༥༠ དང་ རྒྱ་ནག་རྒྱལ་ཁབ་ལས་ སི་ནོ་ཕརམསྨན་ཁབ་ཐུན་ཚད་༥༠,༠༠༠ འཐོབ་ནི་ཨིན་པས།
ད་རུང་ གཞུང་གིས་ ཕའི་ཟར་སྨན་ཁབ་ཐུན་ཚད་༢༠༠,༠༠༠ མཁོ་མངགས་འབད་མི་དེ་ དུས་ཅིའི་ལོ་རྫོགས་ཁམས་ཅིག་ཁར་ ལྷོད་ཚུགས་པའི་ རེ་བ་ཡོད་ཟེར་ གནས་ཚུལ་གསར་བཏོན་ནང་བཀོད་ནུག།
བློན་ཆེན་ཌོག་ཊར་ བློ་གྲོས་ཚེ་རིང་གིས་ ནད་ཡམས་ཀྱི་ སྨན་ཁབ་ཚུ་ འཐོབ་ཚུགས་པར་ ལཱ་ཁག་རྐྱབ་པའི་ དུས་ཚོད་ནང་ རྒྱལ་སྤྱི་རྒྱལ་ཁབ་ཚུ་ལས་ འབྲུག་ལུ་ རྒྱབ་སྐྱོར་འབད་མི་ལུ་ བཀྲིན་དགའ་ཚོར་སྦོམ་ཡོད་ཟེར་ བཀོད་གནང་ཡོད་པའི་གནས་ཚུལ།


text:
༉ འདས་པའི་ལོ་ནང་ འབྲུག་མི་སེར་རྒྱུ་ནོར་གཞི་བཟུང་དང་ དེའི་འོག་གི་ ཡན་ལག་ལས་འཛིན་གྱི་ ཁྲལ་དང་ བགོ་བཤའི་ཁེ་སང་ བརྒྱ་ཆ་༣༠ ལྷགཔ་ཅིག་ ནང་འཁོད་འོང་འབབ་ཡོངས་འབོར་ནང་ བཙུགས་ཡོདཔ་ཨིན་པས།
དེ་བཟུམ་སྦེ་ དངུལ་ཀྲམ་ཐེར་འབུམ་༥.༩༧ རང་སོའི་འབབ་ཁུངས་ལུ་ སྤྲོད་ཡོདཔ་ད་ འབྲུག་མི་སེར་རྒྱུ་ནོར་གཞི་བཟུང་གི་ ཡན་ལག་ལས་སྡེ་ཚུ་གིས་ སྤྱི་ལོ་༢༠༡༦ ལུ་ དངུལ་རྩིས་ལྷན་ཁག་ལུ་ བགོ་བཤའ་ཁེ་སང་དངུལ་ཀྲམ་ ཐེར་འབུམ་༣.༧༨༨ བྱིན་ཡོད་མི་དེ་ཡང་ སྤྱི་ལོ་༢༠༡༥ དང་ཕྱདཔ་ད་ བརྒྱ་ཆ་༡༤ ཡར་སེང་སོང་ནུག།
སྤྱི་ཟླ་༥ པའི་ཚེས་༢༦ ལུ་ འབྲུག་མི་སེར་རྒྱུ་ནོར་གཞི་བཟུང་གི་ ལོ་བསྟར་གནས་ཚུལ་ཞལ་འཛོམས་ནང་ འབྲུག་རྒྱུ་ནོར་གཞི་བཟུང་གི་ བཀོད་ཁྱབ་གཙོ་འཛིན་ དྲགོས་ཀརྨ་འོད་ཟེར་རལ་གྲི་གིས་ སླབ་མིའི་ནང་ ལས་སྡེ་ཚུ་གིས་ དངུལ་འབྲེལ་གྱི་ལཱ་ ལེགས་ལྡན་ཐོན་མི་ལུ་བརྟེན་ འབྲུག་མི་སེར་རྒྱུ་ནོར་གཞི་བཟུང་དང་ ལས་སྡེ་ཚུ་གི་ འོང་འབབ་ངེས་ཏིག་ སྤྱི་ལོ་༢༠༡༥ ལུ་ དངུལ་ཀྲམ་ཐེར་འབུམ་༧༦ ལས་ སྤྱི་ལོ་༢༠༡༦ ལུ་ ཐེར་འབུམ་༧༩ ལུ་ ཡར་སེང་སོང་ནུག་ཟེར་ཨིན་པས།
དེ་ལས་ ལས་སྡེ་ཚུ་གི་ འོང་འབབ་དེ་ དངུལ་ཀྲམ་ཐེར་འབུམ་༤༣.༣༨ ལུ་ ཡར་འཕར་སོང་ཡོདཔ་མ་ཚད་ ཟད་འགྲོ་ཡང་ དངུལ་ཀྲམ་ཐེར་འབུམ་༢ དེ་ཅིག་ ཡར་སེང་སོང་ནུག་ཟེར་ཨིན་པས།
བཀོད་ཁྱབ་གཙོ་འཛིན་གྱིས་ བཤད་མིའི་ནང་ འབྲུག་མི་སེར་རྒྱུ་ནོར་གཞི་བཟུང་དང་ དངུལ་རྩིས་ལྷན་ཁག་གི་བར་ན་ ན་ཧིང་ བགོ་བཤའི་ཁེ་སང་བསྐྱར་གསོའི་ གན་རྒྱ་བཟོ་མི་དེ་ཡང་ ཧེ་མ་འབད་བ་ཅིན་ ལས་སྡེ་ཚུ་གིས་ བགོ་བཤའ་ཚུ་ དུས་སྟབས་སྦེ་ བྱིན་ཡོད་རུང་ དུས་ཅི་ལས་ ལས་སྡེ་ཚུ་གི་ འོང་འབབ་ལས་ བརྒྱ་ཆ་༦༣ བྱིན་ནི་སྦེ་ བཟོ་སྟེ་ཡོད་ཟེར་ཨིན་པས།
འབྲུག་མི་སེར་རྒྱུ་ནོར་གཞི་བཟུང་ རང་རྐྱང་གིས་ ཏི་རུ་བཟོ་ནི་མེད་ཟེར་ཨིནམ་ད་ འོང་འབབ་ཚུ་ཡང་ ལས་སྡེ་ཁག་གིས་ ཐོབ་མི་ཚུ་ཨིན་ཟེར་ དྲགོས་ཀརྨ་འོད་ཟེར་རལ་གྲི་གིས་ སླབ་ཨིན་པས།
འབྲུག་མི་སེར་རྒྱུ་ནོར་གཞི་བཟུང་གི་ རང་རྐྱང་གི་ དངུལ་འབྲེལ་རྩིས་ཐོ་དང་འཁྲིལཝ་ད་ སྤྱི་ལོ་༢༠༡༦ ལུ་ འབྲུག་རྒྱུ་ནོར་གཞི་བཟུང་གིས་ ཁྲལ་བཏབ་པའི་ཤུལ་ལས་ འོང་འབབ་དངུལ་ཀྲམ་ཐེར་འབུམ་༥.༠༨ བཟོ་ཡོད་མི་དེ་ཡང་ འབྲུག་གློག་མེ་ལས་འཛིན་གྱིས་ བགོ་བཤའ་ཡར་སེང་སོང་མི་ལུ་བརྟེན་ཨིན་པས།
འབྲུག་སླར་འབྱུང་གློག་མེ་ལས་འཛིན་གྱིས་ ན་ཧིང་ འོང་འབབ་ངེས་ཏིག་ དངུལ་ཀྲམ་ཐེར་འབུམ་༥༥ བཟོ་མི་དེ་ རྒྱལ་ཁབ་ཀྱི་གློག་མེ་ལས་འཛིན་ནང་ རྒྱལ་རབས་ཅན་གྱི་ གྲུབ་འབྲས་ཅིག་ཨིནམ་བཞིན་དུ་ ཁྲལ་མ་བཏབ་པའི་ཧེ་མར་ འོང་འབབ་དངུལ་ཀྲམ་ཐེར་འབུམ་༧.༩ བཟོ་ཡོདཔ་བཞིན་དུ་ ཁྲལ་དངུལ་ཀྲམ་ཐེར་འབུམ་༢.༣༩༩ བཏབ་ནུག།
འབྲུག་སླར་འབྱུང་གློག་མེ་ལས་འཛིན་གྱི་ བཀོད་ཁྱབ་གཙོ་འཛིན་ དྲགོས་ཚེ་དབང་རིག་འཛིན་གྱིས་ སླབ་མིའི་ནང་ ན་ཧིང་ རྒྱལ་ཁབ་ནང་ སྤྱི་ཟླ་༡༠ པའི་ནང་ཡང་ ཆརཔ་རྐྱབ་མི་ལུ་བརྟེན་ གློག་མེ་འཕྲུལ་ཁང་ཚུ་ལུ་ བརྒྱ་ཆ་༣ དེ་ཅིག་ ལྷན་ཐབས་བྱུང་ཡི་ཟེར་ཨིནམ་ད་ ཁྲལ་མ་བཏབ་པའི་ཧེ་མར་ འོང་འབབ་བརྒྱ་ཆ་༩༠ འབྲུག་མི་སེར་རྒྱུ་ནོར་གཞི་བཟུང་ལུ་ བྱིན་ཡི་ཟེར་ཨིན་པས།
ཨིན་རུང་ གློག་མེ་འཕྲུལ་ཁང་ལ་ལོ་ཅིག་ ལོ་༣༠ ལྷག་ཡོདཔ་ལས་ བཅོ་ཁ་རྐྱབ་ནིའི་དོན་ལུ་ ཟད་འགྲོ་སྦོམ་སྦེ་ར་ གནསཔ་མས་ཟེར་བཤད་ཅི།
དེ་བཟུམ་སྦེ་ འབྲུག་གློག་མེ་ལས་འཛིན་གྱིས་ སྤྱི་ལོ་༢༠༡༦ ལུ་ ཁྲལ་མ་བཏབ་པའི་ཧེ་མར་ འོང་འབབ་དངུལ་ཀྲམ་ ཐེར་བུམ་༡.༥༤ བཟོ་ཡོདཔ་བཞིན་དུ་ ལས་སྡེ་གི་ གློག་མེ་ཚུ་ལས་ མ་དངུལ་དངུལ་ཀྲམ་ ཐེར་འབུམ་༤.༧༩ བརྒྱ་ཆ་ལས་འབད་བ་ཅིན་ བརྒྱ་ཆ་༤ ལས་བརྒལ་ བཟོ་མ་ཚུགས་ཟེར་ཨིནམ་ད་ སྤྱི་ལོ་༢༠༡༥ ལུ་ འོང་འབབ་བརྒྱ་ཆ་༡༤ བཟོ་ཡོདཔ་ཨིན་པས།
འབྲུག་གློག་མེ་ལས་འཛིན་གྱི་ བཀོད་ཁྱབ་གཙོ་འཛིན་ མགོནམ་ཚེ་རིང་གིས་ སླབ་མིའི་ནང་ སྤྱི་ལོ་༢༠༡༦ ལུ་ གློག་མེའི་ཁྲལ་ བསྐྱར་གསོ་མ་འབདཝ་ལས་ གློག་མེ་ལས་ འོང་འབབ་བཟོ་མ་ཚུགས་ཟེར་ཨིན་པས།
རྒྱལ་ཁབ་ནང་ གློག་མེའི་མཐུན་རྐྱེན་ བརྒྱ་ཆ་༩༩.༥ ཁྱབ་སྟེ་ཡོདཔ་ད་ གློག་མེའི་ཅ་ཆས་ཚུ་ བགོ་བཀྲམ་འབད་ནི་ལུ་ ས་ཐག་རིང་ནི་དེ་གིས་ གླིང་བཞི་དང་ ལུང་ནག་ནང་ དེ་ལས་ འཇིགས་མེད་ཆོས་གླིང་ཚུ་ནང་ གློག་མེ་བཀྲམ་སྤེལ་འབད་ མ་ཚུགས་ཟེར་ཨིན་པས།
མ་གཞི་ ལུང་ནག་ནང་ལུ་ གློག་མེ་བཀྲམ་སྤེལ་འབད་ནིའི་དོན་ལས་ ཀོ་རི་ཡ་གཞུང་གིས་ མ་དངུལ་གྱི་གྲོགས་རམ་འབད་ནི་ལུ་ ཁ་བཟེད་ཡོད་རུང་ ནང་འཁོད་ལུ་ སྟབས་མ་བདེཝ་བྱུང་མི་ལུ་བརྟེན་ མ་དངུལ་གྲོགས་རམ་ འབད་མི་ཚུགས་ནི་མས་ཟེར་ཨིན་པས།
དེ་ལས་ འབྲུག་བརྒྱུད་འཕྲིན་ཚད་ཀྱིས་ འདས་པའི་ལོ་དང་ཕྱདཔ་ད་ ཁྲབ་མ་བཏབ་པའི་ཧེ་མར་ འོང་འབབ་དངུལ་ཀྲམ་ས་ཡ་༡,༢༧༨.༦༢ བཟོ་མི་དེ་ཡང་ བརྒྱ་ཆ་ལས་འབད་བ་ཅིན་ བརྒྱ་ཆ་༧༡ ཡར་སེང་སོང་ཡོདཔ་བཞིན་དུ་ ཁྲལ་བཏབ་པའི་ཤུལ་ལས་ འོང་འབབ་དངུལ་ཀྲམ་ས་ཡ་༨༦༨.༧༤ བཟོ་ནུག།
འབྲུག་བརྒྱུད་འཕྲིན་ཚད་ཀྱི་ བཀོད་ཁྱབ་གཙོ་འཛིན་ངོ་ཚབ་ ཀརྨ་ཚེ་དབང་གིས་ སླབ་མིའི་ནང་ སྤྱི་ལོ་༢༠༡༦ གི་ལོ་དེ་ གདོང་ལེན་ཅན་གྱི་ ལོ་ཅིག་ཨིན་མི་དེ་ཡང་ མང་ཤོས་ར་ འགྲུལ་འཕྲིན་མོ་བཱ་ཡལ་གྱི་ ཞབས་ཏོག་ལུ་བརྟེན་ བྱུང་ཡི་ཟེར་ཨིནམ་ད་ ཨིན་རུང་ ལོ་དེ་ནང་ འོང་འབབ་ཡང་ བཟོ་ཚུགས་ཅི་ཟེར་ཨིན་པས།
གདུང་བསམ་རྩི་ས་ལས་འཛིན་གྱིས་ སྤྱི་ལོ་༢༠༡༥ ལུ་ དངུལ་ཀྲམ་ས་ཡ་༢༥༧༩.༤༣ བཟོ་ཡོདཔ་བཞིན་དུ་ ན་ཧིང་ འབད་བ་ཅིན་ དངུལ་ཀྲམ་ས་ཡ་༣,༣༨༧.༢༢ བཟོ་མི་དེ་ བརྒྱ་ཆ་༣༡ ཡར་སེང་འགྱོཝ་དང་གཅིག་ཁར་ ཟད་འགྲོ་ཡང་ དངུལ་ཀྲམ་ས་ཡ་༤,༡༤༢.༤༠ དེ་ཅིག་ ཡར་སེང་སོང་ནུག།
ཨིན་རུང་ ལོ་དེ་ནང་ སྤྱི་ལོ་༢༠༡༥ ལུ་ གྱོང་རྒུད་དངུལ་ཀྲམ་ས་ཡ་༡༠༣༩.༧༩ ལས་ ན་ཧིང་གི་ལོ་ནང་ དངུལ་ཀྲམ་ས་ཡ་༢༨༤.༦༠ དེ་ཅིག་ མར་བབས་སོང་ནུག།
ལས་འཛིན་གྱི་ བཀོད་ཁྱབ་གཙོ་འཛིན་ རྡོ་རྗེ་ནོར་བུ་གིས་ སླབ་མིའི་ནང་ ན་ཧིང་ ལས་སྡེ་གིས་ རྩི་ས་མེ་ཊིག་ཊཱོན་༥༨༨,༤༣༣ དང་ ཀི་ལིང་ཀར་ མེ་ཊིག་ཊཱོན་༥༢༠,༩༢༡ དེ་ཅིག་ ཐོན་སྐྱེན་འབད་ཚུགས་མི་ལུ་བརྟེན་ ད་རེས་ གྱོང་རྒུད་དུམ་གྲ་ཅིག་ མར་ཕབ་འབད་ཚུགས་ཅི་ཟེར་ཨིནམ་ད་ ད་ལས་ཕར་ ཐོན་སྐྱེན་ཚུ་ ཡང་སེང་སོང་མི་ལུ་བརྟེན་ འོང་འབབ་བཟོ་ཚུགས་པའི་ རེ་བ་བསྐྱེད་དོ་ཟེར་ཨིན་པས།
རྒྱལ་ཁམས་ས་གཏེར་ལས་འཛིན་གྱིས་ སྤྱི་ལོ་༢༠༡༥ ལུ་ འོང་འབབ་ངེས་ཏིག་ དངུལ་ཀྲམ་ས་ཡ་༣༤.༡༩ བཟོ་ཡོད་མི་ལས་ ན་ཧིང་ མ་དངུལ་ས་ཡ་༡༢༠.༧༢ ལུ་ ཡར་སེང་ཡོད་རུང་ གྱོང་རྒུད་དངུལ་ཀྲམ་ས་ཡ་༣.༩༩ ཕོག་ནུག།
ལས་འཛིན་གྱི་ བཀོད་ཁྱབ་གཙོ་འཛིན་ སྐལ་བཟང་རྒྱ་མཚོ་གིས་ སླབ་མིའི་ནང་ ལས་སྡེ་དེ་ འབྲུག་མི་སེར་རྒྱུ་ནོར་གཞི་བཟུང་གི་ ལས་སྡེ་ཚུ་གི་གྲས་ལས་ ལས་སྡེ་གསརཔ་ཅིག་ཨིན་མི་ལས་སྡེ་དེ་ཡང་ སྤྱི་ལོ་༢༠༡༤ ལུ་ གཞི་བཙུགས་འབད་ཡི་ཟེར་ཨིན་པས།
ཁོ་གིས་འབད་བ་ཅིན་ ལོ་ངོ་དང་པའི་ནང་ ལས་འཛིན་ལུ་ གྱོང་རྒུད་དངུལ་ཀྲམ་ས་ཡ་༡༡.༣༩ ཕོག་ཡོདཔ་ཨིན་རུང་ ན་ཧིང་ སྤྱི་ཟླ་༨ པའི་ནང་ བསམ་གྲུབ་ལྗོངས་མཁར་ ཧབ་རང་ས་གཏེར་ འགོ་བཙུགས་མི་དེ་གིས་ དངུལ་ཀྲམ་ས་ཡ་༦༧.༦༩༨ བཟོ་མི་ལུ་བརྟེན་ གྱོང་རྒུད་མར་ཕབ་འབད་ཚུགས་ཅི་ཟེར་ཨིན་པས།
འབྲུག་མི་སེར་རྒྱུ་ནོར་གཞི་བཟུང་འོག་ལུ་ གློག་མེ་དང་ བརྒྱུད་འཕྲིན་ དངུལ་ཁང་ལ་སོགས་པ་བརྩིས་ཏེ་ ལས་འཛིན་༢༦ ཡོདཔ་ཨིན་པའི་གནས་ཚུལ།
ཨོ་རྒྱན་རྡོ་རྗེ།


text:
༉ འབྲུག་རྒྱལ་ཁབ་ནང་ དངུལ་ཐོག་ཨ་ལཱན་ཅི་ ཐོན་སྐྱེད་རྒྱ་ཆེ་དྲག་སྦེ་ར་ འབད་དོ་ཡོད་རུང་ ཨ་ལཱན་ཅི་ སྐམ་ས་ལེགས་ཤོམ་ མེད་མི་ལུ་བརྟེན་ སྤུས་ཚད་ལེགས་ཤོམ་མེད་པའི་ཁར་ གོང་ཚད་ཐོབ་མ་ཚུགསཔ་ཨིན་པས།
ཨིན་རུང་ གཞུང་གིས་ ཨ་ལཱན་ཅི་སྐམ་ས་ ཡར་དྲག་བཏང་ཐབས་ལུ་ དར་དཀར་ནང་དང་ རྩི་རང་ བསམ་རྩེ་ གསར་སྤང་ གཞལམ་སྒང་ ཆུ་ཁ་ དེ་ལས་ པདྨ་དགའ་ཚལ་རྫོང་ཁག་ཚུ་ནང་ གོང་ཚད་དངུལ་ཀྲམ་༣༠,༠༠༠ གནས་པའི་ ཤིང་ལག་ལེན་འཐབ་ཐོག་ལས་ ཨ་ལཱན་ཅི་སྐམ་སའི་ འཕྲུལ་ཆས་༦༠ གཞི་བཙུགས་འབད་མི་དེ་ གནས་གོང་ཚུ་ ཇོ་བདག་དང་ གཞུང་མཉམ་འབྲེལ་ཐོག་ལས་ སྤྲོད་ནི་ཨིན་པས།
འཕྲལ་ཁམས་ཅིག་ཁར་ སོ་ནམ་ཚོང་འབྲེལ་དང་ མཉམ་ལས་ཚོགས་སྡེ་གིས་ བརྟག་ཞིབ་སྙན་ཞུ་དང་འཁྲིལཝ་ད་ སྤུས་ཚད་ཅན་གྱི་ ཐོན་སྐྱེད་འབད་ཐབས་ལུ་ གློག་མེ་ལུ་བརྟེན་པའི་ ཨ་ལཱན་ཅི་སྐམ་འཕྲུལ་ཚུ་ཡང་ དབྱེ་ཞིབ་འབད་ཡི་ཟེར་ཨིན་པས།
མི་སེར་ཚུ་གིས་ ཨ་ལཱན་ཅི་ འཛུགས་སྐྱོང་འབད་བའི་སྐབས་ ནད་གཞི་བཟུན་མིའི་ ཨ་ལཱན་ཅི་ སོན་ལག་ལེན་འཐབ་མི་དང་ འཛུགས་སྐྱོང་འབད་ནིའི་ཅ་ཆས་ཐོབ་མ་ཚུགས་པར་ གདོང་ལེན་བྱུང་སྟེ་ཡོདཔ་ལས་ གཞུང་གིས་ སྤུས་ཚད་ཅན་གྱི་ ཨ་ལཱན་ཅི་ ཐོན་སྐྱེད་འབད་ཐབས་ལུ་ སོན་གསོ་སྐྱོང་ཁང་ཅིག་ཡང་ གཞི་བཙུགས་འབད་དེ་ཡོད་ཟེར་ སྙན་ཞུ་ནང་བཀོད་ནུག།
ལས་ཁུངས་ཀྱི་སྙན་ཞུ་དང་འཁྲིལཝ་ད་ ཨ་ལཱན་ཅི་འཛུགས་སྐྱོང་དང་འབྲེལ་བའི་ དཀའ་ངལ་སེལ་ཐབས་ལུ་ སོན་གསོ་སྐྱོང་ཁང་དེ་ བསམ་གཏན་གླིང་ལུ་ གཞི་བཙུགས་འབད་ཡོདཔ་བཞིན་དུ་ སོན་༤༠,༠༠༠ དེ་ཅིག་ ཐོན་སྐྱེད་འབད་ནི་ཨིནམ་ལས་ དེ་གིས་ ལོ་བསྟར་བཞིན་དུ་ ས་ཆ་ཨེ་ཀར་༢༦.༤ དེ་རེ་ ཁྱབ་ཚུགས་ནི་ཨིན་པས།
འདས་པའི་ལོ་ཚུ་ནང་ ཨ་ལཱན་ཅི་ཐོན་སྐྱེད་ མཁོ་མངགས་འབད་མི་ ཡར་སེང་སོང་མི་དང་བསྟུན་ ཐོན་སྐྱེད་ཡང་ ཡར་དྲག་སོང་ཡོདཔ་བཞིན་དུ་ སྤྱི་ལོ་༢༠༡༥ དང་ཕྱདཔ་ད་ སྤྱི་ལོ་༢༠༡༦ ལུ་ ཨ་ལཱན་ཅི་ མི་ཊིག་ཊཱོན་༡,༥༠༠ དེ་ཅིག་ ཡར་སེང་སོང་མི་གིས་ དངུལ་ཀྲམ་ས་ཡ་༡,༣༤༢ བཟོ་ཡོདཔ་ཨིན་པས།
སོ་ནམ་པ་ཚུ་གིས་ ནད་གཞི་བཟུན་ཡོད་པའི་ ཨ་ལཱན་ཅི་སོན་ཚུ་ བསྐྱར་གསོ་དང་ སོན་གསརཔ་འཛུགས་སྐྱོང་འབད་ནིའི་དོན་ལུ་ གཞུང་གིས་ དངུལ་འབྲེལ་དང་ འཕྲུལ་རིག་གི་ རྒྱབ་སྐྱོར་ཚུ་གནང་ཡོདཔ་མ་ཚད་ དམིགས་བསལ་དུ་ སྐམ་སའི་མཐུན་རྐྱེན་ ཡར་དྲག་གཏང་ནི་ལུ་ སོ་ནམ་འཕྲུལ་ཆས་ལྟེ་བ་དང་ རྒྱལ་ཡོངས་ལོ་ཐོག་བསྡུ་གསོག་ལྟེ་བ་གིས་ མཉམ་འབྲེལ་ཐོག་ལས་ རྒྱབ་སྐྱོར་འབད་དོ་ཡོདཔ་ཨིན་པས།
སྤྱི་ལོ་༢༠༡༦ ལུ་ ཨ་ལཱན་ཅི་ ཀེ་ཇི་རེ་ལུ་ དངུལ་ཀྲམ་༧༠༠ དང་༡,༤༠༠ གི་བར་ན་ ཐོབ་ཡོད་རུང་ ན་ཧིང་ ཀེ་ཇི་རེ་ལུ་ དངུལ་ཀྲམ་༥༠༠ དང་༨༠༠ ལས་བརྒལ་ ཐོབ་མ་ཚུགསཔ་ཨིན་པས།
རྒྱལ་ཁབ་ནང་ལས་ ཨ་ལཱན་ཅིའི་ ཐོན་སྐྱེད་ ཡར་སེང་སོང་མི་ལུ་བརྟེན་ སྤྱི་ལོ་༢༠༡༠ དང་༢༠༡༥ ལུ་ བང་ལ་དེཤ་ལུ་ རྒྱ་ཆེ་དྲག་སྦེ་ར་ ཕྱིར་ཚོང་འཐབ་ཡོད་རུང་ སྤྱི་ལོ་༢༠༡༦ ལུ་ རྒྱ་གར་ལུ་ མང་སུ་ཅིག་ཕྱིར་ཚོང་འཐབ་ནུག།
ཨ་ལཱན་ཅི་ མཁོ་མངགས་འབད་མི་ ཡར་སེང་འགྱོཝ་ད་འབྲེལ་ གོང་ཚད་ལེགས་ཤོམ་ཐོབ་མི་གིས་ སྤྱི་ལོ་༢༠༡༢ ལུ་ ཨ་ལཱན་ཅི་ མི་ཊིག་ཊཱོན་༦༤༣ དང་ སྤྱི་ལོ་༢༠༡༦ ལུ་ མི་ཊིག་ཊཱོན་༢,༥༠༠ དེ་ཅིག་ ཚོང་འབྲེལ་འཐབ་ཡོདཔ་སྦེ་ སྙན་ཞུའི་ནང་བཀོད་ནུག།
སྤྱི་ལོ་༢༠༡༥ ལུ་ ས་ཆ་ཨེ་ཀར་༤,༢༩༣.༧༣ ནང་ ཨ་ལཱན་ཅི་འཛུགས་སྐྱོང་འབད་ཐོག་ལས་ མེ་ཊིག་ཊཱོན་༢,༠༩༡ དེ་ཅིག་ ཐོན་སྐྱེད་འབད་ཡོདཔ་ཨིན་པས།
ད་རེས་ནངས་པར་ ཨ་ལཱན་ཅི་ འཛུགས་སྐྱོང་འཐབ་མི་ ལེ་ཤ་ཡོད་མི་ལུ་བརྟེན་ གོང་ཚད་ལུ་ ཐོ་ཕོགཔ་མས་ཟེར་ ཚ་གྱང་ལང་སྟེ་ཡོད་རུང་ བརྟག་ཞིབ་འབདཝ་ད་ སྤུས་ཚད་ཀྱི་ དཀའ་ངལ་ཐོན་ཏེ་འདུག་ཟེར་ སྙན་ཞུའི་ནང་བཀོད་ཡོདཔ་ཨིན་པས།
སོ་ནམ་པ་ཚུ་གིས་ དངུལ་ཐོག་ཨ་ལཱན་ཅི་ཚུ་ འཛུགས་སྐྱོང་འབད་ནི་ལུ་ སེམས་ཤུགས་བསྐྱེད་བཅུག་ཐབས་དང་ ཚོང་ལམ་གྱི་ རྒྱབ་སྐྱོར་བྱིན་ནིའི་དོན་ལུ་ གཞུང་གིས་ ཨ་ལཱན་ཅི་དེ་ འབྲུག་ཟ་སྤྱོད་ལས་འཛིན་ནང་ ཉེར་སྤྱོད་མཁོ་ཆས་ཅན་གྱི་ གྲངས་སུ་ བཙུགས་ཏེ་ཡོདཔ་ལས་ ལས་འཛིན་གྱིས་ ཨ་ལཱན་ཅི་གི་ གོང་ཚད་དེ་ ཀེ་ཇི་རེ་ལུ་ དངུལ་ཀྲམ་༥༤༠ སྦེ་ བཞག་སྟེ་ཡོད་ཟེར་ སྙན་ཞུ་ནང་བཀོད་ནུག།
སྤྱི་ལོ་༢༠༡༥ ལུ་ དངུལ་ཀྲམ་ས་ཡ་༩༤༠.༨༥ གནས་པའི་ ཨ་ལཱན་ཅི་གི་ཐོན་སྐྱེད་ མི་ཊིག་ཊཱོན་༨༤༥ དེ་ཅིག་ བང་ལཱ་དེཤ་ལུ་ ཕྱིར་ཚོང་འཐབ་ཡོདཔ་ཨིན་པའི་གནས་ཚུལ།
ཨོ་རྒྱན་རྡོ་རྗེ།


text:
༉ ཡུ་ཨེསི་ཨེ་གིས་ འབྲུག་ལུ་ གསོལ་རས་བྱིན་མི་ ནད་ཡམས་ཀོ་རོ་ན་བའེ་རཱསི་གི་ མོ་ཌར་ན་སྨན་ཁབ་༥༠༠,༠༠༠ ཁ་ཙ་ ཉིན་མའི་ཆུ་ཚོད་༤ དང་སྐར་མ་༥༠ དེ་ཅིག་ལུ་ སྤ་རོ་རྒྱལ་སྤྱི་གནམ་ཐང་ནང་ ལྷོད་ཡོདཔ་ཨིན།
དེ་ཡང་ ཀོ་བེགསི་ཞབས་ཏོག་བརྒྱུད་དེ་ སྐྱེལ་འདྲེན་འབད་མི་ མོ་ཌར་ན་སྨན་ཁབ་དེ་ དམིགས་བསལ་གྱི་ གནམ་གྲུ་ཅིག་ནང་སྦེ་ ལྷོད་ཡོདཔ་ཨིན།
དེ་བཟུམ་སྦེ་ ཌེན་མཱག་གིས་ རྒྱབ་སྐྱོར་འབད་མི་ ཨེསི་ཊ་ཟེ་ནེ་ཀ་སྨན་ཁབ་༢༥༠,༠༠༠ ལས་༡༢༡,༩༠༠ ད་རིས་ རྒྱལ་ཁབ་ནང་ ལྷོད་ནི་ཨིནམ་ད་ ལྷག་ལུས་༡༢༧,༠༠༠ ཤུལ་མའི་བདུན་ཕྲག་ནང་ ལྷོད་ནི་ཨིན་པས།
སྨན་ཁབ་ཐེངས་༢ པ་དེ་ སྤྱི་ཟླ་༧ པའི་བར་མཚམས་ལས་ འགོ་བཙུགས་ནི་ཨིན་ཟེར་ ད་རེས་ཁམས་ཅིག་ཁར་ གསོ་བ་བློན་པོ་ བདེ་ཆེན་དབང་མོ་གིས་ སླབ་ཡོདཔ་ཨིན་རུང་ ད་ལྟོ་ཚུན་ ཚེས་གྲངས་གཏན་འཁེལ་ བཟོ་སྟེ་མེདཔ་ཨིན་པས།
བློན་པོ་གིས་འབད་བ་ཅིན་ སྨན་ཁབ་ཐེངས་༢ པའི་སྐབས་ ཧེ་མ་ར་ སྨན་ཁབ་ཐེངས་དང་པ་ བཙུགས་མི་ཚུ་ལུ་ གཉིས་པམ་དེ་ བཙུགས་པའི་ཤུལ་ལས་ སྐྱེས་ལོ་༡༢ ལས་༡༧ བར་ན་འབད་མི་ཚུ་ལུ་ བཙུགས་ནི་དང་ མི་མང་སྨན་ཁབ་ལས་རིམ་དེ་ཡང་ དུས་ཚོད་ཅིག་ བཀག་ཞིནམ་ལས་ ཐེངས་དང་པ་དེ་དང་ ཅོག་འཐདཔ་སྦེ་ བཙུགས་ནི་ཨིན་ཟེར་བཤད་ཅི།
ད་ལྟོ་ ཐོ་བཀོད་གྱི་ལཱ་ཚུ་ འགོ་འདྲེན་འཐབ་བཞིན་དུ་ཡོདཔ་ཨིན་རུང་ ཧེ་མ་ལས་ ཐོ་བཀོད་འབད་མི་ཚུ་ ལོག་ཐོ་བཀོད་འབད་མ་དགོཔ་ཨིན་པས།
རྒྱ་གར་ལུ་ཡོད་པའི་ ཡུ་ཨེསི་ཨེ་གི་གཞུང་ཚབ་དང་ དོན་གཅོད་ཡིག་ཚང་གི་ གཞུང་ཚབ་གན་འཛིན་པ་ ཨ་ཏུལ་ཁེ་ཤབ་ཀྱིས་ གནས་ཚུལ་གསར་བཏོན་ནང་ བཀོད་མིའི་ནང་ སྨན་ཁབ་དེ་ ཡུ་ཨེསི་ཨེ་གཞུང་དང་ མི་སེར་ཚུ་གིས་ གསོལ་རས་སྦེ་ གནང་ཡོདཔ་ད་ ཡུ་ཨེསི་དང་ འབྲུག་གི་བར་ནའི་ མཐུན་འབྲེལ་ལུ་ལྟ་སྟེ་ དཔའ་མཉམ་ཡོད་ཟེར་ཨིན་པས།
ད་རེས་ འབྲུག་གིས་ མི་སེར་ཚུ་ ཉེན་སྲུང་དང་ལྡནམ་སྦེ་ བཞག་ནིའི་ནང་ རྒྱབ་སྐྱོར་འབད་མི་དེ་གིས་ རྒྱ་གར་དང་ པེ་སི་ཕིག་ལུང་ཕྱོགས་ནང་ ཡུ་ཨེསི་ཨེ་གིས་ འགོ་ཁྲིད་འབད་ཡོད་པའི་ བརྡ་སྟོན་འབདཝ་ཨིན་ཟེར་ཨིན་པས།
དེ་མ་ཚད་ ད་རེས་ མོ་ཌར་ན་སྨན་ཁབ་ འབྲུག་ལུ་ལྷོད་མི་དེ་ ཡུ་ཨེསི་ཨེ་གིས་ འབྲུག་ལུ་ ནད་ཡམས་ཀོ་བིཌ་-༡༩ བཀག་ནིའི་ནང་ ཆ་རོགས་འབད་བའི་ བརྡ་མཚོན་ཨིན་ཟེར་ཨིན་པས།
ནད་ཡམས་དེ་ ཐོནམ་ལས་འགོ་བཟུང་ ད་ལྟོ་ཚུན་ ཡུ་ཨེསི་ཨེ་གིས་ འབྲུག་ལུ་ གསོ་བའི་ལམ་ལུགས་ རྩ་བརྟན་བཟོ་ནི་དང་ འཕྲུལ་རིག་གི་རྒྱབ་སྐྱོར་ དེ་ལས་ ཚན་རིག་བརྟག་དཔྱད་ཁང་ རྩ་བརྟན་བཟོ་ནིའི་དོན་ལུ་ ཡུ་ཨེསི་ཌོ་ལར་ས་ཡ་༡ གནས་པའི་ རྒྱབ་སྐྱོར་འབད་ཡོདཔ་ཨིན་པས།
དེ་བཟུམ་སྦེ་ སྲོག་རླུང་དུང་༡༡༠ དང་ ཨེན་༩༥ འབད་མི་ཁ་རས་༡༧,༠༠༠ སྨན་བཅོས་འཕྲུལ་ཆས་དང་ སྣུམ་འཁོར་ དེ་ལས་ ཝེན་ཊི་ལེ་ཊར་དང་ ཁག་ཆེ་བའི་གསོ་བའི་ཅ་ཆས་ཚུ་ཡང་ གྲོགས་རམ་སྦེ་ བྱིན་ཡོདཔ་ཨིན་པས།
ད་རེས་ཁམས་ བློན་ཆེན་ཌོག་ཊཪ་ བློ་གྲོས་ཚེ་རིང་མཆོག་གིས་ མ་གཞི་ མི་སེར་ཚུ་ལུ་ སྨན་ཁབ་ཐེངས་དང་པ་ ཨེསི་ཊ་ཟེ་ནེ་ཀ་བཙུགས་མི་དང་འཁྲིལ་ ཐེངས་༢ པ་དེ་ཡང་ ཨེསི་ཊ་ཟེ་ནེ་ཀ་དེ་ར་ བཙུགས་ནི་ལུ་ རྩ་འགེངས་ནི་ཨིན་རུང་ སྨན་ཁབ་གཞན་བཙུགས་ནིའི་ གདམ་ཁ་ཡང་ཡོད་ཟེར་ སླབ་ཡོད་པའི་གནས་ཚུལ།
ཉི་མ་དབང་འདུས།


text:
༉ ད་རེས་ རྒྱ་གར་ ཨ་སམ་དང་ ནུབ་བེང་གཱལ་མངའ་སྡེ་གཉིས་ནང་ བཙག་འཐུ་འབད་བའི་བསྒང་ཡོདཔ་ལས་ འབྲུག་གི་སྣུམ་འཁོར་ཚུ་ ཉེར་མཁོའི་ཅ་ཆས་འབག་སྟེ་ རྒྱ་གར་གྱི་ གཞུང་ལམ་བདའ་སྟེ་ འགྱོ་བའི་སྐབས་ དུས་རྒྱུན་དུ་ ཞིབ་དཔྱད་འབད་དོ་ཡོདཔ་ཨིན་པས།
དེ་ཡང་ རྒྱ་གར་གྱི་ ཁྲིམས་སྲུང་འགག་སྡེའི་ འགོ་དཔོན་ཚུ་གིས་ སྣུམ་འཁོར་ནང་ན་འཛུལ་ཏེ་ ཞིབ་དཔྱད་འབད་བའི་ གནས་སྟངས་ཡང་ བྱུང་སྟེ་ཡོདཔ་ལས་ མི་ཚུ་གིས་ ནད་ཡམས་ཀོ་བིཌ་-༡༩ འཐོབ་ནིའི་ ཉེན་ཁ་ཡོད་པའི་ ཉོགས་བཤད་བཀོད་དོ་ཡོདཔ་ཨིན་པས།
ཁ་ཙ་དྲོ་པ་ལས་ ཕུན་ཚོགས་གླིང་གི་ འགེགས་སྲུང་སྒོ་ར་ བསྡམས་ཡོདཔ་བཞིན་དུ་ སྣུམ་འཁོར་ཚུ་ ཐོན་འཛུལ་མེད་རུང་ ཕུན་ཚོགས་གླིང་གི་ ལྷོ་ཕྱོགས་ཀོ་བིཌ་-༡༩ ལས་བྱེད་ཚོགས་ཆུང་གིས་ འཛུལ་སྒོ་མ་བསྡམས་པའི་ཧེ་མ་ལས་ དམ་དམ་སྦེ་ར་ དམ་འཛིན་འབད་ཡོདཔ་ཨིན་པས།
ལས་བྱེད་ཚོགས་ཆུང་གི་ཁྲི་འཛིན་ བསོད་ནམས་དབང་རྒྱལ་གྱིས་ སླབ་མིའི་ནང་ རྒྱ་གར་ས་མཚམས་བདའ་སྟེ་ བཙག་འཐུ་འགོ་བཙུགས་ཡོདཔ་ལས་ འབྲུག་གི་སྣུམ་འཁོར་དེད་གཡོགཔ་ཚུ་ལུ་ སྒྲིག་གཞི་དང་ ལམ་ལུགས་སྐོར་ལས་ གོ་བརྡ་སྤྲོད་དེ་ཡོད་ཟེར་ཨིན་པས།
ཁྲི་འཛིན་གྱིས་འབད་བ་ཅིན་ དེད་གཡོགཔ་ཚུ་གིས་ ཀོ་བིཌ་-༡༩ འི་སྒྲིག་གཞི་ལུ་ གནས་ཏེ་ཡོདཔ་ད་ ཞིབ་དཔྱད་འབད་མི་ རྒྱ་གར་གྱི་ ཁྲིམས་སྲུང་འགག་པ་གིས་ཡང་ སྒྲིག་གཞི་ལུ་ དམ་དམ་སྦེ་ར་ ངོས་ལེན་འབད་དེ་ཡོད་པའི་ཁར་ ཞིབ་དཔྱད་འབད་བའི་ཤུལ་ལས་ འབྲུག་པའི་དེད་གཡོགཔ་དང་ སྣ་ཁྱིདཔ་ དེ་ལས་ སྣུམ་འཁོར་ཚུ་ སྨན་ཆུ་གཏོར་དོ་ཡོདཔ་ཨིན་པས།
དྲོ་པ་ཨ་རྟག་ར་ ཕུན་ཚོགས་གླིང་ལས་ སྣུམ་འཁོར་ཚུ་ དགེ་ལེགས་ཕུག་དང་ ཤར་ཕྱོགས་ཁ་ཐུག་ལུ་ རྒྱ་གར་གྱི་ གཞུང་ལམ་བདའ་སྟེ་ མ་འགྱོ་བའི་ཧེ་མར་ དེད་གཡོགཔ་ཚུ་ལུ་ ལམ་འགྲུལ་དང་སྐྱེལ་འདྲེན་དབང་འཛིན་གྱི་ འགོ་དཔོན་ཚུ་གིས་ བརྡ་དོན་ཚུ་ སྤྲོད་དོ་ཡོད་པའི་ཁར་ སྣུམ་འཁོར་༥ ལུ་ སྐྱེལ་མའམ་ སྣ་ཁྱིདཔ་རེ་ བགོ་བཀྲམ་འབད་དོ་ཡོདཔ་ཨིན་པས།
སྤྱི་ལོ་༢༠༢༠ ལུ་ རྒྱ་གར་ལུ་ ཀོ་བིཌ་-༡༩ ཐོབ་མི་ གྱངས་ཁ་ཡར་སེང་སོང་པའི་སྐབས་ རྒྱ་གར་གྱི་གཞུང་ལམ་བདའ་སྟེ་ འགྲོ་འགྲུལ་འབད་མི་ སྣུམ་འཁོར་ཚུ་ དམ་དམ་སྦེ་ ལྟ་རྟོག་འབད་ཡོད་རུང་ ནད་འབུབ་ཐོབ་མི་ མར་བབས་སོང་པའི་ཤུལ་ལས་ འབྲུག་པའི་སྣུམ་འཁོར་ཚུ་ སྟབས་མ་བདེཝ་ ག་ནི་ཡང་མེད་པར་ འགྲུལ་སྐྱོད་འབད་ཡོདཔ་ཨིན་པས།
འཕྲལ་ཁམས་ཅིག་ཁ་ལས་ ནུབ་བེང་གཱལ་ལུ་ བཙག་འཐུ་འགོ་བཙུགས་པའི་ཤུལ་ལས་ གཞུང་ལམ་བདའ་སྟེ་ དམ་དམ་སྦེ་ར་ ལྟ་རྟོག་འབད་ནི་ འགོ་བཙུགས་ཡོདཔ་མ་ཚད་ འདས་པའི་ཉིནམ་དག་པ་ཅིག་ནང་ རྒྱ་གར་ལུ་ ནད་ཡམས་ཀོ་བིཌ་-༡༩ ཐོབ་མིའི་ གྱངས་ཁ་ཡང་ ཡར་སེང་སོང་སྟེ་ཡོདཔ་ཨིན་པས།
ཕུན་ཚོགས་གླིང་ལམ་འགྲུལ་དང་སྐྱེལ་འདྲེན་དབང་འཛིན་གྱི་ ལུང་ཕྱོགས་སྐྱེལ་འདྲེན་འགོ་དཔོན་ ཏི་ལ་ཨེམ་ཤར་མ་གིས་ སླབ་མིའི་ནང་ སྣུམ་འཁོར་སྣ་ཁྱིདཔ་ཚུ་ལུ་ པི་པི་ཨི་གྱོན་ཆས་དང་ དོང་སྤུར་ནིའི་མཁོ་ཆས་དང་ ཁ་རས་ དེ་ལས་ ལགཔ་གུ་དབུར་ནིའི་ སྨན་ཆུ་ཐེབས་ བཀྲམ་སྤེལ་འབད་དེ་ཡོད་ཟེར་ཨིན་པས།
འབྲུག་མི་དེད་གཡོགཔ་ཚུ་གིས་ གཞུང་ལམ་བདའ་སྟེ་ཡོད་པའི་ རྒྱ་ཛི་གིས་བཟོ་མི་ འགེགས་སྲུང་སྒོ་ར་ཚུ་ལུ་ དངུལ་རྐྱང་སྤྲོད་དགོཔ་ལས་ ཚ་གྱང་ཅན་ཅིག་ཨིན་རུང་ དུས་ཅི་ སྤྱི་ཟླ་༡ པའི་ནང་ དངུལ་རྐྱང་སྦེ་ སྤྲོད་མ་དགོ་པའི་ ལམ་ལུགས་བཟོ་ཡོདཔ་ཨིན་པས།
སྐྱེལ་འདྲེན་པ་དང་ དེད་གཡོགཔ་ཚུ་གིས་ ལམ་ལུགས་དེ་ ལག་ལེན་མ་འཐབ་པར་ཡོད་རུང་ དབང་འཛིན་གྱི་ འགོ་དཔོན་ཚུ་གིས་འབད་བ་ཅིན་ དེད་གཡོགཔ་ཚུ་གིས་ སྒྲིག་གཞི་ལུ་ དམ་དམ་སྦེ་ར ངོས་ལེན་འབད་དེ་ཡོད་ཟེར་ཨིན་པས།
ཕུན་ཚོགས་གླིང་དང་ བསམ་གྲུབ་ལྗོངས་མཁར་གྱི་བར་ན་ རྒྱ་ཛི་གིས་བཟོ་མི་ འགེགས་སྲུང་སྒོ་ར་༣ ཡོདཔ་ཨིན་པས།
ད་རེས་ནངས་པར་ ཕུན་ཚོགས་གླིང་ལུ་སྡོད་མི་ མང་ཤོས་ཅིག་གིས་ ཀོ་བིཌ་-༡༩ འི་སྒྲིག་གཞི་དང་ ལམ་སྟོན་ལུ་ སྣང་མེད་བསྐྱུར་ཡོད་པའི་ མཐོང་གསལ་བྱུང་མི་དེ་ཡང་ ལ་ལོ་གིས་ ཁ་རས་ལག་ལེན་མི་འཐབ་དོ་ཡོདཔ་མ་ཚད་ ཚོང་ཁང་གི་ གདོང་ཁར་ལས་ཕར་ ལགཔ་ཆུ་འཁྱུ་ནི་ཧོད་དང་ གླང་ལེབ་བཞག་རུང་ མི་ཚུ་གིས་ འཁྱུ་མི་བཏུབ་དོ་ཡོདཔ་ཨིན་པས།
དེ་ཡང་ མི་ཚུ་གིས་འབད་བ་ཅིན་ ཁྲོམ་སྡེ་ནང་ དེ་བཟུམ་མའི་ གནས་སྟངས་དེ་ སྨན་ཁབ་བཙུགས་པའི་ཤུལ་ལས་ མཐོང་ཅི་ཟེར་ཨིནམ་ད་ ཀོ་བིཌ་-༡༩ འི་ལས་བྱེད་ཚོགས་ཆུང་གིས་ གནས་སྟངས་དེ་གི་སྐོར་ལས་ ཤེས་རྟོགས་བྱུང་སྟེ་ ཐབས་ཤེས་དང་ ཐབས་ལམ་ཚུ་ བཙུགས་ཏེ་ཡོདཔ་ཨིན་པས།
ཁྲི་འཛིན་བསོད་ནམས་དབང་རྒྱལ་གྱིས་ སླབ་མིའི་ནང་ སྨན་ཁབ་དེ་ ཉེན་སྲུང་གི་དོན་ལུ་རྐྱངམ་གཅིག་ཨིནམ་ ཧ་གོ་དགོཔ་ ཁག་ཆེ་ཟེར་ཨིནམ་ད་ ནད་ཡམས་མི་འཐོབ་ནིའི་དོན་ལས་ མི་ཚུ་གིས་ ཁ་རས་ལག་ལེན་དང་ ལགཔ་ཚུ་ འཕྲོ་མཐུད་དེ་ར་ ཆུ་འཁྱུ་དགོ་ཟེར་ བཤདཔ་ཨིན་པས།
ཕྱི་ཁ་ལས་འོང་མི་ སྣུམ་འཁོར་ཚུ་ དོས་ཕབ་ལེན་ས་ཁོངས་བརྒྱུད་དེ་ ཐད་ཀར་དུ་ སྒེར་གྱི་དོས་བཞག་ཁང་ནང་ འགྱོ་དོ་ཡོདཔ་ལས་ གལ་སྲིད་ སྒྲིག་གཞི་ཚུ་ལུ་ ལེགས་ཤོམ་སྦེ་ མ་གནས་པ་ཅིན་ ནད་གཞི་ཁྱབ་སྤེལ་འགྱོ་ནི་ ཉེན་ཁ་ཡོདཔ་ཨིན་པས།
དེ་འབདཝ་ལས་ ལས་བྱེད་ཚོགས་ཆུང་གིས་ སྒྲིག་གཞི་ཚུ་ལུ་ མ་གནས་པ་ཅིན་ ཉེས་བྱ་བཀལ་ནིའི་ ལམ་ལུགས་ཅིག་ཡང་ བཟོ་སྟེ་ཡོདཔ་བཞིན་དུ་ དོས་ཚུ་ ཐད་ཀར་དུ་ དོས་བཞག་སར་ འབག་མི་བཅུག་ནི་ཨིན་པས།
ཕུན་ཚོགས་གླིང་གི་ འགེགས་སྲུང་སྒོ་ར་དེ་ ནངས་པ་ཕྱི་རུ་ལས་ ལོག་ཕྱེ་ནི་ཨིན་པས།
རྒྱ་གར་གྱི་ བཙག་འཐུ་འགོ་བཙུགས་མི་ལུ་བརྟེན་ ལས་བྱེད་ཚོགས་ཆུང་གིས་ རྒྱ་གར་གྱི་ གཞུང་ལམ་བདའ་སྟེ་ བཟའ་འཐུང་གི་རིགས་དང་ བཟོ་སྐྲུན་ཅ་ཆས་ དེ་ལས་ དངུལ་ཐོག་འབག་མི་ སྣུམ་འཁོར་ཚུ་མ་གཏོགས་ སྣུམ་འཁོར་གཞན་དང་ འགྲུལ་པ་ཚུ་ འགྲུལ་སྐྱོད་འབད་མི་ཆོག་ཟེར་ གསལ་བསྒྲགས་འབད་དེ་ཡོད་པའི་གནས་ཚུལ།
ཨོ་རྒྱན་རྡོ་རྗེ།


text:
༉ ཡོན་ཕུ་ལ་དང་ དགེ་ལེགས་ཕུག་གི་ ནང་འཁོད་གནམ་གྲུའི་ ཞབས་ཏོག་དེ་ ཟླཝ་༡ གི་ཤུལ་ལས་ འགོ་བཙུགས་ནི་ཨིན་པས།
དེ་ཡང་ ཁ་ཙ་ ལྷན་རྒྱས་གཞུང་ཚོགས་དང་ མི་སྡེའི་བརྡ་བརྒྱུདཔ་ཚུ་གི་བར་ན་ ཟླ་རིམ་ཞལ་འཛོམས་ཐེངས་༣༣ པ་ འཚོགས་པའི་སྐབས་ བརྡ་དོན་དང་ བརྒྱུད་འབྲེལ་བློན་པོ་ ཌེ་ཨེན་ཌུ་ངལ་གྱིས་ གསུངས་ཡི།
བློན་པོ་གིས་ འབད་བ་ཅིན་ འཕྲལ་ཁམས་ཅིག་ཁར་ ཡོན་ཕུ་ལ་དང་ དགེ་ལེགས་ཕུག་གི་ ནང་འཁོད་གནམ་གྲུའི་ ཞབས་ཏོག་ འགོ་བཙུགས་ནིའི་སྐོར་ལས་ འབྲུག་མི་སེར་རྒྱུ་ནོར་གཞི་བཟུང་བརྒྱུད་དེ་ འབྲུག་གནམ་གྲུ་ལས་འཛིན་ལུ་ སྙན་ཞུ་འབད་ཡོདཔ་མ་ཚད་ གཞུང་གིས་ ཞབས་ཏོག་ལག་ལེན་གྱི་ ལྷན་ཐབས་མ་དངུལ་ གནང་ནི་ལུ་ཡང་ ངོས་ལེན་འབད་ཡི་ཟེར་ཨིན་པས།
ཞབས་ཏོག་ལག་ལེན་འཐབ་པའི་སྐབས་ གྱོང་རྒུད་ཕོག་ནི་ཨིན་མི་ཚུ་ གཞུང་གིས་ རྒུད་འཐུས་སྤྲོད་ནིའི་དོན་ལུ་ འབྲུག་རྒྱུ་ནོར་གཞི་བཟུང་དང་ འབྲུག་མཁའ་འགྲུལ་ལས་འཛིན་ལུ་ ལྷན་ཐབས་མ་དངུལ་གྱི་ གྲོས་འཆར་ཚུ་ བཙུགས་དགོཔ་སྦེ་ སླབ་ཅི་ཟེར་ བརྒྱུད་འབྲེལ་བློན་པོ་གིས་ བཤད་ཅི།
འབྲུག་མཁའ་འགྲུལ་གྱིས་ དངུལ་རྩིས་ལྷན་ཁག་ལུ་ གྲོས་འཆར་༣ བཙུགས་མི་ཚུ་ཡང་ རིན་གོང་ཡུ་ཨེས་ཌོ་ལར་ས་ཡ་༡༧ གནས་དོ་ཡོད་མི་ ཨེ་ཊེ་ཨར-༤༢ གནམ་གྲུ་ཅིག་ མཁོ་སྒྲུབ་འབད་ནི་དང་ འཕུར་འགྲུལ་ཤོ་ཐེངས་རེ་འབད་བའི་སྐབས་ གཞུང་གི་ལྷན་ཐབས་མ་དངུལ་ དངུལ་ཀྲམ་ས་ཡ་༠.༣༩༣ གནང་དགོ་པའི་ཁར་ གནམ་ཐང་༢ ནང་ འགོ་ཐོག་ཡིག་ཚང་གཞི་བཙུགས་འབད་ནི་ལུ་ ལྷན་ཐབས་མ་དངུལ་ དངུལ་ཀྲམ་ས་ཡ་༧.༦ གནང་དགོ་པའི་ གྲོས་འཆར་ཕུལ་ནུག་ཟེར་ཨིན་པས།
བློན་པོ་གིས་ གསུངས་མིའི་ནང་ དངུལ་རྩིས་ལྷན་ཁག་གིས་ གྲོས་འཆར་ཚུ་ བསྐྱར་ཞིབ་འབད་བའི་སྐབས་ འབྲུག་མཁའ་འགྲུལ་གྱིས་ དངུལ་ཀྲམ་ས་ཡ་༧.༦ གྲོས་འཆར་བཙུགས་མི་ལས་ གཞུང་གིས་ ཞབས་ཏོག་ལག་ལེན་གྱི་ ལྷན་ཐབས་མ་དངུལ་ འཕུར་འགྲུལ་གྱི་ ཞབས་ཏོག་རེ་ལུ་ དངུལ་ཀྲམ་ས་ཡ་༠.༣༠ དེ་རེ་ བྱིན་ནི་སྦེ་ ངོས་ལེན་འབད་ནུག་ཟེར་ཨིན་པས།
ནང་འཁོད་གནམ་གྲུའི་འཕུར་འགྲུལ་ ཤོ་ཐེངས་རེ་ཟེར་མི་དེ་ཡང་ སྤ་རོ་ལས་ དགེ་ལེགས་ཕུག་དང་ ཡོན་ཕུ་ལ་ དེ་ལས་ ཡོན་ཕུ་ལ་ལས་ དགེ་ལེགས་ཕུག་བརྒྱུད་དེ་ ལོག་སྤོ་རོ་ལུ་ འཕུར་འགྲུལ་འབད་མི་ལུ་སླབ་ནི་ཨིན་པས།
དེ་མ་ཚད་ ནང་འཁོད་གནམ་ཐང་༢ ནང་ ཡིག་ཚང་གཞི་བཙུགས་འབད་ནིའི་དོན་ལུ་ གཞུང་གིས་ ལྷན་ཐབས་མ་དངུལ་ དངུལ་ཀྲམ་ས་ཡ་༧.༦ གནང་ནི་ལུ་ ཆ་འཇོག་གྲུབ་ཡོད་རུང་ གནམ་གྲུ་མཁོ་སྒྲུབ་འབད་ནིའི་ གྲོས་འཆར་དེ་ ངོས་ལེན་འབད་མ་ཚུགས་ཟེར་ བརྒྱུད་འབྲེལ་བློན་པོ་གིས་བཤད་ཅི།
འབྲུག་མཁའ་འགྲུལ་ལུ་ ལྷན་ཐབས་མ་དངུལ་ ག་དེ་སྦེ་ བྱིན་ནི་ཨིན་ནའི་སྐོར་ དངུལ་རྩིས་ལྷན་ཁག་གིས་ ད་ལྟོ་ ལམ་ལུགས་ཚུ་ བཟོ་བའི་བསྒང་ཡོད་ཟེར་ཨིནམ་ད་ ལས་འཛིན་གྱིས་ ཞབས་ཏོག་འགོ་བཙུགས་ནི་དང་ གཞི་རྟེན་མཁོ་ཆས་གྲ་སྒྲིག་འབད་ནི་ལུ་ ཟླཝ་༡ གི་ དུས་ཚོད་དགོཔ་སྦེ་ སླབ་སྟེ་ཡོད་ཟེར་ཨིན་པས།
བློན་པོ་གིས་ བཤད་མིའི་ནང་ ད་རེས་ཀྱི་ཟླ་མཇུག་ལུ་ དངུལ་རྩིས་ལྷན་ཁག་དང་ འབྲུག་རྒྱུ་ནོར་གཞི་བཟུང་གཉིས་ གྲོས་བསྟུན་འབད་ནིའི་ ལས་རིམ་ཡོད་ཟེར་ཨིན་པས།
སྤྱིར་བཏང་ གནམ་གྲུ་དེ་ནང་ འགྲུལ་པ་༤༢ ཀྱི་ ཤོང་ཚད་ཡོད་རུང་ གནམ་གྲུ་ཨེ་ཊི་ཨེར-༤༢ ཟེར་མིའི་ནང་ འགྲུལ་པ་༢༥ ལས་ལྷག་སྟེ་ འབག་མི་ཆོག་ཟེར་ བརྒྱུད་འབྲེལ་བློན་པོ་ ཌེ་ཨེན་ཌུ་ངལ་གྱིས་ བཤདཔ་ཨིན་པའི་གནས་ཚུལ།
ཨོ་རྒྱན་རྡོ་རྗེ།


text:
༉ འབྲུག་གི་བཙག་འཐུ་ལྷན་ཚོགས་ཀྱིས་ ཁ་ཙ་སྤྱི་ཚེས་༢༧–༩–༢༠༡༦ ལུ་ ས་གནས་གཞུང་གི་བཙག་འཐུ་ཐེངས་གཉིས་པའི་གོ་རིམ་གཉིས་པ་གི་ཚོགས་རྒྱན་འདི་ མཐར་འཁྱོལ་ཅན་སྦེ་འགོ་འདྲེན་འཐབ་པའི་བརྡ་དོན་ཚུ་ འབྲུག་མི་ཡོངས་ལུ་ དགའ་སྤྲོ་དང་བཅས་པའི་ཐོག་ལས་སྤེལཝ་ཨིན།
གོ་གནས་དང་འདེམས་ངོ་ཡོངས་བསྡོམས།
གོ་རིམ་འདི་གི་ནང་ལུ་ ས་གནས་གཞུང་གི་དོན་ལས་ བཙག་འཐུ་ལས་གྲུབ་དགོ་པའི་གོ་གནས་ རྒེད་འོག་༢༠༥ ནང་ རྒཔོ་ དམངས་མི་ དེ་ལས་ རྒེད་འོག་ཚོགས་པ་ཚུ་དང་ བསམ་གྲུབ་ལྗོངས་མཁར་ཁྲོམ་སྡེའི་དོན་ལུ་ ཁྲོམ་དཔོན་དང་ཁྲོམ་སྡེ་ཚོགས་པ་ དེ་ལས་ རྫོང་ཁག་ཁྲོམ་སྡེ་༡༦ ནང་གི་ཁྲོམ་སྡེ་ངོ་ཚབ་ཚུ་རྩིས་ཏེ་ གོ་གནས་ཡོངས་བསྡོམས་༡༤༧༧ ཀྱི་དོན་ལུ་ བཙག་འཐུ་འགོ་འདྲེན་འཐབ་ཅི།
གོ་གནས་སྣ་ཁག་གི་དོན་ལུ་ འདེམས་ངོ་བསྡོམས་ ༣,༣༩༡ གིས་ བཙག་འཐུའི་ནང་ དོ་འགྲན་འབདཡི། འདེམས་ངོའི་གདམ་ངོ་ཆ་མེད་བཏང་ཡོད་མི་༣༢ གྱི་ཁ་སྐོང་ལུ་ དོ་འགྲན་འབད་མི་འདེམས་ངོ་༢ གི་ཚེ་སྲོག་ལུ་བར་རྐྱེན་བྱུང་ཡོདཔ་དང་ ༢ ཆ་མེད་བཏང་ཡོདཔ་ དེ་ལས་ ༣ ཁྱད་ཚད་ལས་འགལ་ཡོད་མི་བསྡོམས་༧ འཐོན་ཡོད་པའི་དྲན་གསོ་འབདཝ་ཨིན།
རྫོང་ཁག་༡༧ ནང་གི་ སྤྱི་འོག་༤༡ ནང་ ཚོགས་པའི་གོ་གནས་ཀྱི་དོན་ལས་དང་ མགར་ས་ མོང་སྒར་ པདྨ་དགའ་ཚལ་རྫོང་ཁག་ཚུ་ནང་ ཁྲོམ་སྡེ་ངོ་ཚབ་ཚུ་གི་གོ་གནས་ལུ་ དོ་འགྲན་འབད་ནིའི་གདམ་ངོའི་ཡིག་ཆ་བཙུགས་མི་མ་འཐོན།
ཚོགས་རྒྱན་སྐྱུར་བར་འོང་མི།
ཁ་ཙ་གི་ཚོགས་རྒྱན་ཉིནམོ་དེ་ཁར་ ཚོགས་རྒྱན་བཙུགས་པར་འཐོན་ཡོད་མི་འདི་ གཤམ་གསལ་ལྟར་དུ་ཨིན་མི་ཚུ་ཡང་
༡. ཐོ་བཀོད་གྲུབ་པའི་ཚོགས་རྒྱན་སྐྱུར་མི་ཡོངས་བསྡོམས་= ༤༠༢,༡༤༩ (ཨམ་སྲུ་༢༠༥,༢༤༧ ཕོ་རྒས་༡༩༦,༩༠༢)
༢. ཚོགས་རྒྱན་སྐྱུར་ཡོད་མི་ཡོངས་བསྡོམས་= ༢༢༤,༤༨༤
ཀ. ཚོགས་རྒྱན་འཕྲུལ་ཆ་= ༡༨༩,༤༣༣
ཁ. འགྲེམ་ཐོག་རྒྱན་ཤོག་= ༣༥,༠༥༡
༣. ཚོགས་རྒྱན་སྐྱུར་བར་འོང་མི་ བརྒྱ་ཆ་= ༥༥.༨%
མཐའ་དཔྱད་ཀྱི་གྲུབ་འབྲས་ཁ་གསལ་ཚུ་ བརྡ་འཕྲིན་ཨང་ཨི་སི་བི་/སི་ཨི་སི་/བརྡ་འཕྲིན་–༠༡/༢༠༡༦/༦༡༢ སྤྱི་ཚེས་༢༨–༩–༢༠༡༦ ཅན་མའི་ཐོག་གསལ་སྟོན་འབད་དེ་ཡོདཔ་མ་ཚད་ བཙག་འཐུ་ལྷན་ཚོགས་ཀྱི་ཡོངས་འབྲེལ་འཆར་སྒོ་ https://www.ecb.bt/lg2016 ཐོག་ལས་ཡང་ གཟིགས་ཚུགས།
བཙག་འཐུ་གྲུབ་པའི་འདེམས་ངོ་ཚུ།
འདེམས་ངོ་བསྡོམས་༡༤༢༣ ཚུ་ ས་གནས་གཞུང་གི་མི་སྡེའི་འགོ་ཁྲིདཔ་ལུ་ བཙག་འཐུ་གྲུབ་ཡོད་མི་ཚུ་ གཤམ་ལྟར་ཨིན་མི་ཡང་
- རྒཔོ་༢༠༥ ལས་ ཨམ་སྲུ་༢ (བརྒྱ་ཆ་༡) དང་ ཕོ་རྒས་༢༠༣ (བརྒྱ་ཆ་༩༩) ཨིན་མས།
- དམངས་མི་༢༠༣ ལས་ ཨམ་སྲུ་༢༣ (བརྒྱ་ཆ་༡༡) དང་ ཕོ་རྒས་༡༨༠ (བརྒྱ་ཆ་༨༩) ཨིན་མས།
- རྒེད་འོག་ཚོགས་སྡེ་ཚོགས་པ་༩༩༩ ལས་ ཨམ་སྲུ་༡༣༠ (བརྒྱ་ཆ་༡༣) དང་ ཕོ་རྒས་༨༦༩ (བརྒྱ་ཆ་༨༧) ཨིན་མས།
- ཁྲོམ་དཔོན་༡ ཕོ་རྒས།
- ཁྲོམ་སྡེ་ཚོགས་སྡེ་ཚོགས་པ་༥ ལས་ ཨམ་སྲུ་༢ (བརྒྱ་ཆ་༤༠) དང་ ཕོ་རྒས་༣ (བརྒྱ་ཆ་༦༠)ཨིན་མས།
- ཁྲོམ་སྡེ་ངོ་ཚབ་༡༠ ལས་ ཨམ་སྲུ་༢ (བརྒྱ་ཆ་༢༠) དང་ ཕོ་རྒས་༨ (བརྒྱ་ཆ་༨༠) ཨིན་མས།
འདེམས་ངོ་ཚུའི་ཤེས་ཡོན་བརྡ་དོན།
ཁྲིམས་ལུགས་ཀྱི་དགོས་མཁོ་ལྟར་ འབྲི་ལྷག་ཤེས་ཡོན་ཅན་ཚུ་གིས་མ་ཚད་པར་ བཙག་འཐུ་ལས་གྲུབ་ཡོད་མི་འདེམས་ངོའི་ཤེས་ཚད་ཚུ་ གཤམ་འཁོད་ལྟར་ཨིན་མི་ཚུ་ཡང་
༡. མཐོ་རིམ་ཤེས་ཚད་ཅན་ – ༡༥༠ ཡོད་མི་ལས་༤༠།
༢. སློབ་གྲྭ་ཆེ་བའི་ཤེས་ཚད་ཅན་ – ༩༨༡ ཡོད་མི་ལས་༤༩༤།
༣. ཆུང་རིམ་ཤེས་ཚད་ཅན་ – ༦༩༧ ཡོད་མི་ལས་༣༢༤།
༤. གཞི་རྟེན་གཞི་ཤེས་ཡོན་ཅན་ – ༣༣༢ ཡོད་མི་ལས་༡༣༧།
བཙག་འཐུ་ལས་གྲུབ་པའི་འདེམས་ངོ་ཡོངས་བསྡོམས་༡༤༢༣ ཡོད་མི་ལས་ འདེམས་ངོ་༤༣༢ ཚུ་ ཧེ་མའི་ས་གནས་གཞུང་གི་བཙག་འཐུ་ཅན་གྱི་གོ་གནས་འཆང་མི་ཚུ་ཨིན་མས།
མི་གོ་གི་ཚོགས་རྒྱན་དང་ འདྲ་མཉམ་གྱི་ཚོགས་རྒྱན།
དོ་འགྲན་མེད་པའི་བཙག་འཐུ་༣༣༠ ཡོད་མི་ལས་ “དགོ་” ཡང་ན་ “མི་དགོ” གི་ཚོགས་རྒྱན་བཙུགས་སྐབས་ འདེམས་ངོ་བསྡོམས་༡༢ (ཨམ་སྲུ་༡ དང་ ཕོ་རྒས་༡༡ ལུ་) “མི་དགོ་” གི་ཚོགས་རྒྱན་མངམ་སྦེ་འཐོན་ནུག།
རྫོང་ཁག་༢༠ གི་ནང་ འདེམས་ཁོངས་ ༡༣ གི་ནང་ལུ་ ཚོགས་རྒྱན་གྱི་གྲུབ་འབྲས་ འདྲ་མཉམ་འཐོན་ཡོདཔ་ལས་ ཚོགས་རྒྱན་བསྐྱར་ལོག་འདྲེན་འཐབ་དགོཔ་ཡོད།
རྩོད་རྙོགས།
ད་རེས་ཀྱི་བཙག་འཐུའི་སྐབས་ རྩོད་རྙོགས་བསྡོམས་༡༦ བྱུང་ཡོད་མི་ཚུ་ འབྲེལ་ཡོད་རྫོང་ཁག་བཙག་འཐུའི་རྩོད་རྙོགས་སེལ་ཐབས་ལས་སྡེ་ བཙག་འཐུའི་རྩོད་རྙོགས་སེལ་ཐབས་ལས་སྡེ་ལྟེ་བ་ དེ་ལས་ ལྷན་ཚོགས་ཚུ་གིས་སེལ་ཏེ་ཡོད། འཛོམས་འདུ་དང་འབྲེལ་བའི་རྩོད་རྙོགས་ལྔ་ ངན་ལྷད་དང་འབྲེལ་བའི་རྩོད་རྙོགས་ཁག་བདུན་ ཀུན་སྤྱོད་རྣམ་གཞག་ལས་འགལ་བའི་རྩོད་རྙོགས་ཁག་བཞི་ དེ་ལས་ འདེམས་ངོའི་ཁྱད་ཚད་ལས་འགལ་བའི་རྩོད་རྙོགས་ཁག་བཞི་འཐོན་ཏེ་ཡོད།
རྒེད་འོག་༢༠༥ བསམ་གྲུབ་ལྗོགས་མཁར་ཁྲོམ་སྡེ་ཚོགས་པ་ དེ་ལས་ རྫོང་ཁག་༡༣ ནང་གི་ཁྲོམ་སྡེ་ངོ་ཚབ་༡༣ གྱི་ ས་གནས་གཞུང་གི་བཙག་འཐུ་འདི་ནང་ ཚོགས་རྒྱན་སྐྱུར་མི་ཚུ་གིས་ ལེགས་ཤོམ་སྦེ་བཅའ་མར་གཏོགས་ཡོདཔ་ལས་བརྟེན་ ག་ནི་བ་ལེགས་ཤོམ་སོང་སྟེ་ཡོད་པའི་ སྙན་ཞུ་འབདཝ་ཨིན།
ས་གནས་གཞུང་གི་བཙག་འཐུ་ཐེངས་གཉིས་པའི་བཙག་འཐུ་༢༠༡༦ འདི་ ས་ཁོངས་ཁག་༡༠ ནང་ལུ་ ཚོགས་རྒྱན་འཕྲུལ་ཆ་དང་འབྲེལ་བའི་བྱ་སྟབས་མ་བདེཝ་ དུམ་གྲ་རེ་བྱུང་ཡོདཔ་མ་གཏོགས་ གཞན་རྫོང་ཁག་ཉི་ཤུ་ག་ར་ནང་ལུ་རང་ བྱ་སྟབས་མ་བདེ་བའི་གནད་དོན་ཚུ་ ག་ནི་ཡང་མ་འཐོན་པར་ ག་ནི་བ་ལེགས་སོང་སྟེ་ཡོད། ཚོགས་རྒྱན་འཕྲུལ་ཆ་ལག་ལེན་འཐབ་མི་ལས་བྱེདཔ་ཚུ་གིས་ ལག་ལེན་འཐབ་སྐབས་ དུམ་གྲ་རེ་ནོར་འཕྲུལ་བྱུང་མི་ཚུ་དང་ ཚོགས་རྒྱན་འཕྲུལ་ཆས་གསརཔ་དང་ རྙིངམ་སླ་བསྲེ་སོང་ཡོད་མི་ལས་བརྟེན་ དུམ་གྲ་རེ་ལག་ལེན་འཐབ་མ་བཏུབ་པའི་གནད་དོན་བྱུང་ཡོད་མི་ཚུ་ དེ་འཕྲོ་ལས་རང་ དཀའ་ངལ་ཚུ་སེལ་སྟེ་ཡོད།
ཨིན་རུང་ བསམ་རྩེ་རྫོང་ཁག་ རྡོ་ཕུག་ཅན་ དྭངས་རས་སྦུག་–རྔ་སྒང་སྤྱི་འོག་ལུ་ དམངས་མི་གི་དོན་ལས་ ལག་ལེན་འཐབ་པའི་ཚོགས་རྒྱན་འཕྲུལ་ཆ་འདི་ལུ་ ཚོགས་རྒྱན་སྐྱུར་མིའི་མི་གྲངས་༥༧ གྱིས་ ཚོགས་རྒྱན་བཙུགས་ཏེ་འགྱོ་ཚར་བའི་ཤུལ་ལུ་ ཚོགས་རྒྱན་འཕྲུལ་ཆ་འདི་གིས་ ལཱ་འབད་མ་བཏུབ་པའི་དཀའ་ངལ་ཅིག་འཐོན་པའི་ཤུལ་ ཚོགས་རྒྱན་འཕྲུལ་ཆ་གསརཔ་ཅིག་གིས་ཐོག་ལུ་ ཧེ་མའི་ཚོགས་རྒྱན་སྐྱུར་མི་ཚུ་ ལོག་འབོ་སྟེ་ཚོགས་རྒྱན་བཙུགས་པའི་སྐབས་ ཚོགས་རྒྱན་འདི་ཕྱི་རུའི་ཆུ་ཚོད་༨ ཚུན་ལུ་ཕར་བགྱང་འབད་དེ་ ཚོགས་རྒྱན་སྐྱུར་དགོཔ་ཅིག་བྱུང་ཡི། མོང་སྒར་རྫོང་ཁག་ ཐང་རོང་རྒེད་འོག་གི་ ཨ་ཏོ་ལ་སྤྱི་འོག་ནང་ ཚོགས་པ་གི་དོན་ལུ་ལག་ལེན་འཐབ་པའི་ ཚོགས་རྒྱན་འཕྲུལ་ཆ་འདི་ གྲུབ་འབྲས་གསལ་སྟོན་འབད་མ་བཏུབ་ལས་ སྤྱི་འོག་དེ་ནང་གི་ཚོགས་རྒྱན་འདི་ ས་སྟོང་ཡོད་མི་འདེམས་ཁོངས་ཚུ་ནང་ ཚོགས་རྒྱན་འགོ་འདྲེན་འཐབ་པའི་སྐབས་ བསྐྱར་ལོག་འགོ་འདྲེན་འཐབ་ནི་ཨིན། སྤ་རོ་ལུ་ ཁྲོམ་སྡེ་ངོ་ཚབ་གི་གོ་གནས་ལུ་ དོ་འགྲན་མེད་པའི་བཙག་འཐུའི་འདེམས་ངོ་འདི་ ཉེས་འགེལ་གྱི་བཙན་ཁྲིམས་སྨིན་པའི་ཟིན་ཐོའི་གསལ་སྟོན་བྱུང་ཡོདཔ་ལས་ འདེམས་ངོའི་ཁྱད་ཚད་ལས་འགལ་ཡོད་མི་ལུ་ ཆ་མེད་བཏང་ཡོདཔ་མ་ཚད་ འདི་གི་བཙག་འཐུའི་གྲུབ་འབྲས་འདི་ཡང་ ཆ་མེད་བཏང་ཡི།
ས་གནས་གཞུང་གི་འདེམས་ཁོངས་ལས་ འདེམས་ཁོངས་བསྡོམས་ ༧༡ (སྤྱི་འོག་༤༡ ཁྲོམ་སྡེ་ངོ་ཚབ་༤ ཚོགས་རྒྱན་འདྲ་མཉམ་འཐོན་མི་༡༣ “མི་དགོ” གི་ཚོགས་རྒྱན་མང་ཤོས་ཐོབ་མི་༡༢ དང་ ཚོགས་རྒྱན་ལོག་འགོ་འདྲེན་འཐབ་དགོཔ་༡) ནང་འདེམས་ཁོངས་ས་སྟོང་ཞུགས་ཡོདཔ་ལས་ འདི་ཚུ་ནང་ལུ་ བཙག་འཐུ་ཚུ་ འོས་འབབ་ཅན་གྱི་དུས་ཚོད་ཅིག་ནང་ འགོ་འདྲེན་འཐབ་ནི་ཨིན།
འབྲུག་གི་བཙག་འཐུ་ལྷན་ཚོགས་ཀྱི་ཁ་ཐུགས་ལས་ རྫོང་ཁག་༢༠ ནང་གི་ ས་གནས་གཞུང་གི་བཙག་འཐུ་ཐེངས་གཉིས་པ་འདི་ དེ་ཅིག་མཐར་འཁྱོལ་ཅན་ལུ་གྱུར་ཡོད་མི་འདི་ ཚོགས་རྒྱན་བཙུགས་པར་འོང་མི་ཚུ་དང་ ལྷག་བསམ་རྣམ་དག་དང་ དང་འདོད་སྦོམ་བསྐྱེད་དེ་ འཚེར་སྣང་མེད་པར་ སྤྱི་ལྕོགས་གང་ལྕོགས་ཀྱི་ཕྱག་ཕྱིད་ཞུ་ཡོད་པའི་བཙག་འཐུའི་འགོ་དཔོན་ཚུ་ བདེ་སྲུང་ལས་བྱེདཔ་ ཚོགས་རྒྱན་འགོ་དཔོན་ཚུ་གི་བཀྲིན་ལས་བརྟེན་ཨིན། ལྷག་པར་དུ་ཡང་ བཙག་འཐུ་ལྷན་ཚོགས་ལུ་ བྱ་སྒོ་འཐབ་ནི་དོན་ལས་ ལྷན་ཁག་ ལས་ཁུངས་ རྫོང་ཁག་/དྲུང་ཁག་/ ཁྲོམ་སྡེའི་བདག་སྐྱོང་དང་བརྡ་བརྒྱུད་ཚུ་གིས་ གྲོགས་རམ་གང་དྲག་མཛད་ཡོད་མི་ཚུ་ལས་བརྟེན་ཨིན། ང་བཅས་ཆ་མཉམ་གྱིས་རང་ ནུས་སྟོབས་ཅན་གྱི་དམངས་གཙོའི་རིང་ལུགས་ལུ་འགྱུར་ནི་དོན་ལས་ ལྷག་བསམ་རྣམ་དག་གི་འགན་ཁུར་ཚུ་ སྤྱི་རུབ་ཐོག་འབག་སྟེ་ཡོད་མི་ཚུ་དང་ དེ་གི་ནང་ལས་ཡང་ ཚོགས་རྒྱན་བཙུགས་ནི་འདི་ རྟེན་འབྲེལ་གསུམ་ལྡན་གྱི་དམིགས་བསལ་ཅན་གྱི་ལོ་འདི་ལུ་ ཚུལ་མཐུན་གྱི་གུས་བཏུད་ཞུ་བའི་བརྡ་མཚོན་བཟང་པོ་སྟོནམ་ཨིན།
འདི་གི་ནང་ལས་ཡང་ ས་གནས་གཞུང་གི་བཙག་འཐུ་ཐེངས་གཉིས་པ་འདི་ ག་ནི་བ་མཐར་འཁྱོལ་ཅན་འགྱུར་ནི་ལུ་ ཕན་རླབས་ཡངས་པའི་ཐུགས་སྨོན་གྱི་བཀྲིན་བསྐྱང་གནང་མི་ འབྲུག་མི་ཡོངས་ཀྱི་བསོད་ནམས་གོ་སྐལ་བཟང་པོ་ལུ་ ཞུགས་གནང་བའི་བཀྲིན་ཅན་གྱི་གོང་མ་རིན་པོ་ཆེ་ མི་དབང་མངའ་བདག་རིན་པོ་ཆེ་ཞབས་དང་ ཐུགས་ཀྱི་མཁྱེན་རབས་ཡངས་པའི་ མི་དབང་འབྲུག་རྒྱལ་བཞི་པ་མཆོག་ དེ་ལས་སྨན་ལྗོངས་ཆོས་ཀྱི་དབུ་ཁྲིད་དམ་པ་ སྐྱབས་རྗེ་མཁན་ཆེན་མཆོག་དང་ ཆོས་སྡེ་ཁག་ཚུ་ལུ་ བཙག་འཐུ་ལྷན་ཚོགས་ཀྱི་ཁ་ཐུགས་ལས་ སྒོ་གསུམ་གཡོ་བ་མེད་པའི་ཐོག་ལས་ གུས་གཏུད་ཀྱི་དགའ་ཚོར་ ལྷག་བསམ་རྣམ་དག་གི་ཐོག་ལས་ཕུལཝ་ཨིན།
འབྲུག་གི་བཙག་འཐུ་ལྷན་འཛིན་སྤྱི་ཁྱབ།


text:
༉ ཁ་ཙ་ གསོ་བའི་ལས་བྱེདཔ་དང་ བདེ་སྲུངཔ་ཚུ་གིས་ ཇོ་མོ་གཙང་ཁ་ལའུ་རི་རྒེད་འོག་ རོལ་ནང་གཡུས་ཚན་ནང་ མི་མང་ལུ་ ནད་ཡམས་ཀོ་བིཌ་-༡༩ འི་ བརྟག་དཔྱད་ཐེངས་༢ པ་ འགོ་འདྲེན་འཐབ་ཡོདཔ་ད་ བརྟག་དཔྱད་ཐེངས་༡ པའི་ནང་ གཡུས་ཚན་དེ་ནང་ལས་ མི་༥ ལུ་ ནད་འབུབ་ཡོད་པའི་ གྲུབ་འབྲས་ཐོན་པའི་ཤུལ་ལས་ རྒེད་འོག་གི་ རྐྱང་གནས་ཟུར་བཞག་ལྟེ་བའི་ནང་ བཞག་ཡོདཔ་ཨིན་པས།
སྤྱི་ཟླ་༦ པའི་ཚེས་༩ ལུ་ བསམ་གྲུབ་ལྗོངས་མཁར་ ཇོ་མོ་གཙང་ཁ་ལུ་ རྐྱང་གནས་ཟུར་བཞག་ལྟེ་བ་ཚུ་ནང་ལས་ སྐྱེས་ལོ་༥ ལས་༡༤ འི་བར་ན་འབད་མི་ ཨ་ལོ་༡༠ ལུ་ ཀོ་བིཌ་-༡༩ འི་ནད་རྟགས་ཐོན་ཡོདཔ་ད་ ཨ་ལོ་ཚུ་གི་ ཕམ་ཚུ་ལུ་ ནད་འབུབ་ཐོབ་སྟེ་ རྐྱང་གནས་ཟུར་བཞག་ནང་ བཞག་པའི་སྐབས་ ཨ་ལོ་དེ་ཚུ་ཡང་ རྐྱང་གནས་ཟུར་བཞག་ལྟེ་བ་ཚུ་ནང་ བཞག་ཡོད་པའི་གནས་ཚུལ།


text:
༉ སོ་ནམ་ལྷན་ཁག་གིས་ རྒྱལ་ཁབ་ནང་ སོ་ནམ་ལུ་བརྟེན་པའི་ ཐོན་སྐྱེད་ཚུ་ རང་འཚོ་རང་ལྡང་གི་ དམིགས་ཡུལ་འགྲུབ་ནིའི་དོན་ལུ་ སོ་ནམ་དང་འབྲེལ་བའི་ ལས་སྣ་ཚུ་ནང་ ཐབས་བྱུས་རྣམ་པ་སྣ་ཚོགས་ བཏོན་ཡོདཔ་བཞིན་དུ་ གྲུབ་འབྲས་ཡང་ ཧ་ལམ་ ལེགས་ཤོམ་སྦེ་ར་ བྱུང་སྟེ་འདུག།
ལྷན་ཁག་གིས་ དམིགས་བསལ་དུ་ ལྷོ་མཚམས་རྫོང་ཁག་ཚུ་ནང་ བཟའ་སྤྱོད་མ་འབད་བར་ མཐའ་འཁོབ་སྦེ་ལུས་མི་ ས་ཞིང་སྟོངམ་ཚུ་ ལོག་ལག་ལེན་འཐབ་སྟེ་ འབྱ་འཛུགས་སྐྱོང་འབད་མི་ལུ་བརྟེན་ ཆུམ་གྱི་རང་ལྡང་ ཧ་ལམ་བརྒྱ་ཆ་༩༠ དེ་ཅིག་ འགྲུབ་ཚུགས་པའི་ དམིགས་གཏད་བསྐྱེདཔ་ཨིན་མས།
འཛམ་གླིང་དངུལ་ཁང་གི་ སྙན་ཞུ་དང་འཁྲིལཝ་ད་ སོ་ནམ་ཐོན་སྐྱེད་རྐྱངམ་གཅིག་གིས་ར་ དཔལ་འབྱོར་གྱི་ ནང་འཁོད་ཐོན་སྐྱེད་ཡོངས་འབོར་ནང་ དངུལ་ཀྲམ་ས་ཡ་༡༤ ལྷན་ཐབས་འབད་དེ་འདུག་ཟེར་ཨིན་མས།
དེ་ཡང་ ག་འཆརཔ་ཟེར་བ་ཅིན་ སྤྱི་ལོ་༢༠༡༢ ལུ་ ཆུམ་མེ་ཊིག་ཊཱོན་༥༢,༢༥༢ ཐོན་སྐྱེད་འབད་མི་དེ་ ས་ཆ་ཨེ་ཀར་རེ་ལས་ ཐོན་ཤུགས་ཀེ་ཇི་༡,༤༩༣ ཨིན་རུང་ ད་རེས་འབདཝ་ད་ ས་ཆ་ཨེ་ཀར་རེ་ལས་ ཆུམ་ཀེ་ཇི་༡,༦༠༤ ཐོན་སྐྱེད་འབད་མི་ལུ་ལྟཝ་ད་ ཐོན་ཤུགས་ཀྱི་ཐད་ཁར་ ཡར་སེང་སོང་ནུག།
དེ་ལས་ སྤྱི་ལོ་༢༠༡༢ ལུ་ རེད་མེ་ཊིག་ཊཱོན་༧༨,༠༠༠ ཐོན་སྐྱེད་འབད་མི་དེ་ འདས་པའི་ལོ་ནང་ མེ་ཊིག་ཊཱོན་༨༥,༠༩༠ ལུ་ ཡར་སེང་སོང་ཡོདཔ་ལས་ སྤྱི་ལོ་༢༠༡༢ དང་༢༠༡༦ གི་བར་ན་ ཐོན་སྐྱེད་ཀྱི་ཐད་ཁར་ རེད་མེ་ཊིག་ཊཱོན་༧,༠༠༠ ལྷགཔ་ཅིག་ ཡར་སེང་སོང་ནུག།
རྒྱལ་ཁབ་ནང་ འབྱ་ཞིང་གི་ རྒྱ་ཚད་དེ་ཡང་ སྤྱི་ལོ་༢༠༡༢ ལུ་ ཨེ་ཀར་༥༢,༢༥༢ འབད་མི་དེ་ འདས་པའི་ལོ་ནང་ ཨེ་ཀར་༥༣,༠༠༠ ལུ་ རྒྱ་བསྐྱེད་འབད་ནུག།
སོ་ནམ་གྱི་ རྩིས་དཔྱད་ནང་ དུས་ཅི་ ཆུམ་གྱི་རང་ལྡང་ཐད་ཁར་ བརྒྱ་ཆ་༥༣ ལས་༥༨.༧ ལུ་ ཡར་སེང་སོང་མི་དེ་ གྲུབ་འབྲས་ལེགས་ཐོན་ཅིག་ཨིནམ་ད་ དེ་ཡང་ གཙོ་བོ་ར་ ལོ་བསྟར་བཞིན་དུ་ རྒྱལ་ཁབ་ནང་ འབྱ་གི་ཐོན་སྐྱེད་ ཡར་དྲག་འགྱོ་བའི་ རྟགས་མཚན་ཨིན་མས།
འབྱ་གི་ཐོན་ཤུགས་ རྒྱ་ཆེ་དྲག་སྦེ་དགོ་པའི་གནད་དོན་ཅིག་ ལྷན་ཁག་གིས་ འབྱ་ཞིང་ཚུ་ རི་དྭགས་སེམས་ཅན་གྱི་ གནོད་བཀལ་ནི་ལས་ ཉེན་སྲུང་འབད་ནིའི་དོན་ལུ་ གློག་ཐག་ར་བ་ཚུ་ བསྒོར་ཡོདཔ་མ་ཚད་ ཐོན་ཤུགས་ཆེ་བའི་སོན་དང་ སོ་ནམ་འཕྲུལ་ཆས་ ཞིབ་འཚོལ་དང་ཐབས་རིག་ དེ་ལས་ འཕྲུལ་སྒྱུར་ཞིང་ལཱ་འབད་ནིའི་ནང་ རྒྱུ་སྦུང་གཉིས་ཆ་རའི་ཁ་ཐུག་ལས་ རྒྱབ་སྐྱོར་ལེགས་ཤོམ་འབད་མི་ལུ་བརྟེན་ཨིན་མས།
ད་ལྟོ་བཟུམ་ཅིག་འབད་བ་ཅིན་ རྫོང་ཁག་ཚུ་གི་གྲས་ལས་ སྤུ་ན་ཁ་དང་ རྩི་རང་ སྤ་རོ་ དར་དཀར་ནང་ དེ་ལས་ བསམ་རྩེ་ཚུ་ ཆུམ་རང་ལྡང་ཡོད་མི་ རྫོང་ཁག་ཨིན་མས།
ལྷན་ཁག་གིས་ དུས་ཅི་ལས་ འགོ་བཙུགས་ཏེ་ ཚོང་འབྲེལ་གྱི་དོན་ལུ་ གནམ་སོ་ཁའི་ ལྕང་ལཱ་རྐྱབ་མི་དེ་ ཞིང་པ་ཚུ་གི་དོན་ལུ་ གནས་ཚུལ་ལེགས་ཤོམ་ཨིནམ་བཞིན་དུ་ མོ་བཏབ་ཐོག་ལས་ ལྷོ་མཚམས་རྫོང་ཁག་༣ ནང་ སོ་ཁའི་ལྕང་ལཱ་རྐྱབ་མི་དེ་གིས་ ཡོངས་བསྡོམས་རེད་མེ་ཊིག་ཊཱོན་༧༧ ལྷགཔ་ཅིག་ ཐོན་སྐྱེད་འབད་ནུག།
ད་ལས་ཕར་ ལྷན་ཁག་གིས་ ལོ་གཅིག་ནང་ འབྱ་ལཱ་ཚར་༣ རྐྱབ་ནི་གི་ འཆར་གཞི་ཡོད་མི་དེ་གིས་ སོ་ནམ་ཞིང་པ་ཚུ་གི་ འཚོ་བའི་གནས་སྟངས་ ཡར་དྲག་གཏང་ཚུགས་པའི་ཁར་ འོང་འབབ་བཟོ་ནི་ལུ་ཡང་ ཕན་ཁྱད་འབྱུང་ནི་མས་ཟེར་ ཞུ་ནི་ཨིན།
ཆུམ་གྱི་རང་ལྡང་བརྒྱ་ཆ་༩༠ དེ་ཅིག་ འགྲུབ་ཚུགས་པའི་དམིགས་གཏད།
༉ སོ་ནམ་ལྷན་ཁག་གིས་ རྒྱལ་ཁབ་ནང་ སོ་ནམ་ལུ་བརྟེན་པའི་ ཐོན་སྐྱེད་ཚུ་ རང་འཚོ་རང་ལྡང་གི་ དམིགས་ཡུལ་འགྲུབ་ནིའི་དོན་ལུ་ སོ་ནམ་དང་འབྲེལ་བའི་ ལས་སྣ་ཚུ་ནང་ ཐབས་བྱུས་རྣམ་པ་སྣ་ཚོགས་ བཏོན་ཡོདཔ་བཞིན་དུ་ གྲུབ་འབྲས་ཡང་ ཧ་ལམ་ ལེགས་ཤོམ་སྦེ་ར་ བྱུང་སྟེ་འདུག།


text:
LibreOffice 7.4 Help
LibreOfficeཀེལཀི་གིས་ ཀེལཀི་ཡིག་ཆའི་ལེབ་གྲངས་ཚུ་ཆ་མཉམ་གཅིག་ཁར་ ཨེཅ་ཊི་ཨེམ་ཨེལ་ཡིག་ཆ་སྦེ་ སྲུངསམ་ཨིན། ཨེཅ་ཊི་ཨེམ་ཨེལ་ ཡིག་ཆ་གི་འགོ་ཐོག་ལུ་ མགུ་རྒྱན་དང་ཧའི་པར་ལིངཀསི་ཐོ་ཡིག་ཚུ་ རང་བཞིན་གྱིས་ཁ་སྐོང་འབད་དེ་ཡོདཔ་ཨིན། དེ་ཡང་ ཡིག་ཆ་འདི་ནང་གི་ལེབ་གྲངས་རེ་བཞིན་ལུ་ འགོ་འཁྲིད་འབདཝ་ཨིན།
ཨང་གྲངས་ཆུ་བྲིས་ཡོདཔ་བཟུམ་སྦེ་སྟོནམ་ཨིན། དེའི་ཁ་སྐོང་ནི་ལུ་
ད་ལྟོའི་ཀེལཀི་ཡིག་ཆ་འདི་ ཨེཆ་ཊི་ཨེམ་ཨེལ་སྦེ་ སྲུང་ནི་གི་དོན་ལུ་ ཡིག་སྣོད་ - བཟུམ་སྦེ་སྲུངས་ འདི་གདམ་ཁ་རྐྱབས།
དབྱེ་བ་སྦེ་སྲུངས་ ཐོ་ཡིག་སྒྲོམ་ནང་དང་ དེ་ལས་གཞན་ LibreOffice ཀེལཀི་ཚགས་མ་དང་གཅིག་ཁར་མངའ་ཁོངས་ནང་ ཡིག་སྣོད་དབྱེ་བ་ "HTML Document (LibreOffice ཀེལཀི་)" གདམ་ཁ་རྐྱབས།
ཡིག་སྣོད་མིང་ ཡིག་སྣོད་མིང་ཅིག་བཙུགས་ཞིནམ་ལས་ སྲུང་ནི་ གུ་ཨེབ་གཏང་འབད།
LibreOffice གིས་ ཨེཆ་ཊི་ཨེམ་ཨེལ་ཡིག་སྣོད་ཚུ་ཁ་ཕྱེ་ནིའི་དོན་ལས་ ཚགས་མ་འདྲ་མིན་སྣ་ཚོགས་ ཁྱོད་ཀྱིས་ ཡིག་སྣོད་ - ཁ་ཕྱེ་ འོག་ལུ་ དབྱེ་བ་གི་ཡིག་སྣོད་ ཐོ་ཡིག་སྒྲོམ་ནང་ལུ་སེལ་འཐུ་འབད་བཏུབ་མི་བྱིནམ་ཨིན་:
LibreOffice ཀེལཀི་ནང་ཁ་ཕྱེ་ནི་གི་དོན་ལུ་ ཡིག་སྣོད་དབྱེ་བ་ "ཨེཆ་ཊི་ཨེམ་ཨེལ་ ཡིག་ཆ་ (LibreOffice Calc)" འདི་གདམ་ཁ་རྐྱབས།
LibreOfficeཀེལཀི་ཚུ་ཆ་མཉམ་ ད་ལས་ཕར་ཁྱོད་ལུ་ལངམ་སྦེ་འཐོབ་ཚུགས། ག་དེ་འབད་རུང་ LibreOffice ཀེལཀི་གིས་ ཞུན་དག་དོན་ལུ་བྱིན་མི་གདམ་ཁ་ཆ་མཉམ་ར་ ཨེཅ་ཊི་ཨེམ་ཨེལ་ནང་ སྲུང་མི་ཚུགས།


text:
༉ སྤྱི་ཟླ་༡༢ པའི་ཚེས་༢༠ ལུ་ ཐིམ་ཕུག་གི་ མི་སྡེ་ནང་ལས་ སྐྱེས་ལོ་༢༥ ལང་མི་ ཨམ་སྲུ་ལུ་ ནད་ཡམས་ཀོ་བིཌ་-༡༩ ཐོབ་པའི་ཤུལ་ལས་ སྤྱིར་སྙོམས་ལུ་ ཉིནམ་རེ་ནང་ མི་༡༣ ལུ་ ནད་འབུབ་ཐོབ་ནུག།
འདས་པའི་ཆུ་ཚོད་༢༤ འི་ནང་འཁོད་ལུ་ རྒྱལ་ཁབ་ནང་ མི་༢༡ ལུ་ ཀོ་བིཌ-༡༩ ཐོབ་ཡོད་པའི་ གྲུབ་འབྲས་ཐོན་མི་ཚུ་ཡང་ ཐིམ་ཕུག་གི་ ཚ་རིམས་སྨན་བཅོས་ལྟེ་བ་ཚུ་ནང་ གླ་འཁོར་གྱི་དེད་གཡོགཔ་༣༠༠ དེ་ཅིག་ལུ་ ནད་འབུབ་ཡོད་མེད་ བརྟག་དཔྱད་འབདཝ་ད་ དེད་གཡོགཔ་༣ ལུ་ ཀོ་བིཌ་-༡༩ ཐོབ་ཡོད་པའི་ མངོན་གསལ་བྱུང་པའི་ཁར་ ཧེ་མ་ལས་ ནད་འབུབ་ཐོབ་མི་ཚུ་དང་ འབྲེལ་འཐབ་མི་༢ ལུ་ཡང་ ནད་འབུབ་ཐོབ་སྟེ་ཡོདཔ་ བདའ་ཟུན་ཡོདཔ་ཨིན་པས།
དེ་འབདཝ་ད་ ཀོ་བིཌ་-༡༩ ཐོབ་མི་ གྱངས་ཁ་མཐོ་ཤོས་ར་ སྤ་རོ་ལས་ ཐོན་ཡོད་མི་དེ་ཡང་ སློབ་ཕྲུག་༡༤ དང་ ཨ་ལོའི་ཕམ་༡ འབདཝ་ད་ མི་༡༥ ཨིནམ་ད་ སློབ་ཕྲུག་ཚུ་ཡང་ སྐྱེས་ལོ་༡༡ ལས་༡༩ བར་ན་འབད་མི་ཨིན་པས།
ནད་འབུབ་ཐོབ་མི་ གཞན་༣ དེ་ བུམ་ཐང་ལུ་ ཚ་རིམས་སྨན་བཅོས་ལྟེ་བ་ལས་ སྐྱེས་ལོ་༣༨ ལང་མི་ ཕོ་སྐྱེས་༡ དང་ ཐིམ་ཕུག་ལུ་ ཧེ་མ་ལས་ ནད་འབུབ་ཐོབ་མི་དང་ ཐད་ཀར་དུ་ འབྲེལ་བ་འཐབ་མི་ སྐྱེས་ལོ་༣༩ དང་༣༤ ལང་མི་ ཕོ་སྐྱེས་༢ ཨིན་པས།
ད་ཚུན་ ནད་འབུབ་ཐོབ་མི་དང་ འབྲེལ་བ་འཐབ་མི་ ཐིམ་ཕུག་ལུ་ མི་༡,༣༠༠ དེ་ཅིག་ཡོད་མི་ལས་ ལ་ལོ་བརྟག་དཔྱད་འབད་བའི་ཁར་ ལ་ལོ་ཟུར་བཞག་ནང་ བཙུགས་ཏེ་ཡོད་ཟེར་ ཁ་ཙ་ཕྱི་རུ་ གསོ་བ་བློན་པོ་ བདེ་ཆེན་དབང་མོ་གིས་ འབྲུག་རྒྱང་བསྒྲགས་ལས་འཛིན་གྱི་ རྒྱང་མཐོང་ནང་ རྒྱལ་ཡོངས་ཀོ་བིཌ་-༡༩ འི་ དུས་མཐུན་སྙན་ཞུ་ ཕུལ་བའི་སྐབས་བཤད་ཅི།
མོ་གིས་འབད་བ་ཅིན་ དབང་འདུས་ཕོ་བྲང་ལུ་ བདུན་ཕྲག་༡ ནང་འཁོད་ལུ་ ནད་འབུབ་ཐོབ་མི་དང་ འབྲེལ་བ་འཐབ་མི་༤༠ དང་ སྤུ་ན་ཁ་ལུ་ མི་༦༦ དར་དཀར་ནང་ལུ་༣༡ དེ་ལས་ སྤ་རོ་ལུ་ མི་༡༡༨ དེ་ཅིག་ཡོདཔ་ལས་ མང་ཤོས་ཅིག་ ཟུར་བཞག་ཁང་ནང་ བཞག་སྟེ་ཡོད་ཟེར་ཨིན་པས།
སློབ་ཕྲུག་༡ ལུ་ ནད་འབུབ་ཐོབ་ཡོདཔ་ བདའ་ཟུན་པའི་ཤུལ་ལས་ དབྱངས་ཅན་ཕུག་སློབ་གྲྭ་ཆེ་བའི་ནང་ མི་༡༡༠ དང་ ཉི་མ་འབྲིང་རིམ་སློབ་གྲྭ་གོང་མའི་ནང་ མི་༡༠༠ ལྷགཔ་ཅིག་ དེ་ལས་ ལུང་བསྟན་ཟམ་པ་འབྲིང་རིམ་སློབ་གྲྭ་བར་མའི་ནང་ མི་༡༢༠ བརྩིས་ཏེ་ སློབ་ཕྲུག་༣༥༠ དེ་ཅིག་ལུ་ བརྟག་དཔྱད་འབད་བའི་སྐབས་ ཕུད་རྡོག་ཅིག་ལུ་ར་ ནད་འབུབ་ཡོད་པའི་ གྲུབ་འབྲས་མ་ཐོན་ཟེར་ གསོ་བ་བློན་པོ་གིས་ བཤད་ཅི།
སྤ་རོ་ཤར་པ་དང་ ཁང་ཁུ་སློབ་གྲྭ་ནང་ སློབ་ཕྲུག་ཅིག་ལུ་ ནད་འབུབ་ཐོབ་ཡོདཔ་སྦེ་ ཤེས་རྟོགས་བྱུང་པའི་ཤུལ་ལས་ ཤར་པ་སློབ་གྲྭ་ནང་ མི་༣༨༤ དང་ ཁང་ཁུ་འབྲིང་རིམ་སློབ་གྲྭ་བར་མའི་ནང་ མི་༣༠༠ དེ་ཅིག་ བརྟག་དཔྱད་འབད་བའི་སྐབས་ ཤར་པ་འབྲིང་རིམ་སློབ་གྲྭ་བར་མ་ལས་ མི་༡༥ ལུ་ ནད་འབུབ་ཐོབ་སྟེ་ཡོདཔ་ བདའ་ཟུན་ནུག།
ཐིམ་ཕུག་ལུ་ ནད་འབུབ་ཐོབ་ཉེན་ཡོདཔ་ལས་ ཚ་རིམས་སྨན་བཅོས་ལྟེ་བ་༢ གསརཔ་གཞི་བཙུགས་འབད་ཡོདཔ་བཞིན་ད་ ལྟེ་བ་དེ་ཚུ་ནང་ མི་༧,༥༥༦ བརྟག་དཔྱད་འབད་ཚར་ཡོདཔ་ཨིན་པས།
སྤྱི་ཟླ་༡༢ པའི་ཚེས་༢༠ ལུ་ ཐིམ་ཕུག་གི་མི་སྡེ་ལས་ ནད་ཡམས་ཐོབ་ཡོད་པའི་ མངོན་གསལ་བྱུང་ཞིནམ་ལས་ཚུར་ ཉིན་གྲངས་༤ གི་ ནང་འཁོད་ལུ་ མི་༥༣ ལུ་ ནད་འབུབ་ཡོདཔ་བདའ་ཟུན་ཡོདཔ་ད་ དེ་ཡང་ མང་ཤོས་ར་ ཐིམ་ཕུག་ལས་ མི་༣༡ དང་ སྤུ་ན་ཁ་ལུ་ མི་༢ ལྷ་མོའི་རྫིང་ཁ་ལུ་༡ སྤ་རོ་ལུ་༡༨ དེ་ལས་ བུམ་ཐང་ལུ་༡ བརྩིས་ཏེ་ཨིན་པས།
ཀོ་བིཌ་-༡༩ འི་གནས་སྟངས།
ད་རེས་ རྒྱལ་ཁབ་ནང་ མི་༥༠༠ ལུ་ ནད་འབུབ་ཐོབ་ཡོད་མི་ལས་༣༥༨ ཕོ་སྐྱེས་དང་ ཨམ་སྲུ་༡༤༢ ཨིནམ་ད་ མི་༤༣༥ ནད་གཞི་ལས་ དྲག་ཡོདཔ་ཨིན་པས།
ཐིམ་ཕུག་འཇིགས་མེད་རྡོ་རྗེ་རྒྱལ་ཡོངས་གཙོ་བསྟེན་སྨན་ཁང་ནང་ ནད་འབུབ་ཐོབ་མི་༦༠ དང་ ཕུན་ཚོགས་གླིང་ལུ་༥ ཡོད་རུང་ མོང་སྒར་དང་ དགེ་ལེགས་ཕུག་གི་ ཀོ་བིཌ་-༡༩ སྨན་ཁང་ནང་ ནདཔ་ཕུད་རྡོག་གཅིག་ཡང་མེདཔ་ཨིན་པས།
ཐིམ་ཕུག་སྨན་ཁང་ནང་ ནད་ཡམས་ཐོབ་མི་༢ དུམ་གྲ་ཅིག་ ཚབས་ཅན་གྱི་ གནས་སྟངས་ནང་ཡོད་མི་དེ་ཡང་ ཧེ་མ་ལས་ ཉེན་ཁ་ཅན་གྱི་ ནད་གཞི་ཡོད་མི་ལུ་བརྟེན་ཨིན་ཟེར་ གསོ་བ་བློན་པོ་གིས་ བཤད་ཅི།
དེ་ལས་ རྐྱང་གནས་ནད་ཁང་ནང་ལས་ ནད་གཞི་དྲག་སྟེ་ ཟུར་བཞག་ཁང་ནང་ སྤོ་བཤུད་འབད་འབདཝ་ མི་༤༣ ཡོདཔ་ཨིན་པས།
སྨན་ཁང་གི་ཞབས་ཏོག།
གསོ་བ་བློན་པོ་ བདེ་ཆེན་དབང་མོ་གིས་ ཐིམ་ཕུག་ལུ་ ནད་འབུབ་ཐོབ་མི་ ནདཔ་༢༠༠ དེ་ཅིག་ ལེགས་ཤོམ་སྦེ་ བདག་འཛིན་འབད་ཚུགས་ནི་ཨིནམ་ལས་ ནད་འབུབ་ཐོབ་ཡོདཔ་ཙམ་ཅིག་གིས་ སྨན་ཁང་ནང་ ཡུན་རིངམོ་སྦེ་ སྡོད་མི་དགོ་ཟེར་ བཤད་པའི་ཁར་ སྨན་ཁང་ན་ ཚབས་ཆེན་ཡོད་མི་རྐྱངམ་གཅིག་ སྨན་བཅོས་འབད་འོང་ཟེར་ བཤད་ཅི།
ན་ཟུག་མེད་མི་དང་ སྟོབས་ཤུགས་ཅན་ དེ་ལས་ ན་གཞོན་ཚུ་ ཞིབ་དཔྱད་འབད་དེ་ ཟ་ཁང་ཚུ་ནང་ བཞག་ནིའི་དོན་ལུ་ ཟ་ཁང་ཚུ་ཡང་ ངོས་འཛིན་འབད་དེ་ཡོདཔ་བཞིན་དུ་ ཌོག་ཊར་དང་ སྨན་གཡོགམོ་ཚུ་ཡང་ བཙུགས་ཏེ་ཡོད་ཟེར་ཨིན་པས།
རྒྱལ་ཁབ་ནང་འབད་ཅིན་ ནདཔ་༦༠༠ དེ་ཅིག་ ཤོང་ཚུགས་པའི་ ཉལ་ཁྲི་ཡོད་ཟེར་ཨིནམ་ད་ སྨན་ཁང་ཚུ་ནང་ ནད་འབུབ་བརྟག་དཔྱད་ཀྱི་དོན་ལུ་ ཅ་ཆས་ཚུ་ཡང་ སྨན་ཁང་ཚུ་ནང་ བཀྲམ་སྤེལ་འབད་དེ་ཡོད་ཟེར་ཨིན་པས།
ཐིམ་ཕུག་གི་ མཛོད་ཁང་ནང་ ཨར་ཊི་-པི་སི་ཨར་ཅ་ཆས་ས་ཡ་༠.༡༢ དེ་ཅིག་ཡོདཔ་ད་ ཨེན་ཊི་ཇཱན་ཅ་ཆས་༨༠,༠༠༠ དང་ ཨེན་ཊི་བོ་ཌི་༩༠,༠༠༠ ལྷགཔ་ཅིག་ཡོདཔ་བཞིན་དུ་ བདུན་ཕྲག་༡ གི་ ནང་འཁོད་ལུ་ ད་རུང་ ཅ་ཆས་འབུམ་༡ དང་༢ དེ་ཅིག་ ལྷོད་འོང་དོ་ཟེར་ གསོ་བ་བློན་པོ་གིས་ བཤད་ཅི།
དེ་བཟུམ་སྦེ་ ཉེན་སྲུང་གི་ ཅ་ཆས་ཚུ་ཡང་ ཚང་གྱང་མེད་པར་ ལངམ་སྦེ་ཡོདཔ་ད་ ད་རེས་ མི་ཚུ་གིས་ མི་སྡེ་ནང་ ནད་ཡམས་ཁྱབ་སྤེལ་དེ་ ག་ཏེ་ལས་ བྱུང་ཡོདཔ་ཨིན་ནའི་སྐོར་ དྲི་བཀོད་འབད་མིའི་ཐད་ལུ་ གསོ་བ་བློན་པོ་གིས་ དེ་ཚུ་ ཤེས་རྟོགས་འབྱུང་ཚུགས་པར་ ལཱ་ཁག་ཨིན་རུང་ ནད་འབུབ་དེ་ ས་གོ་ག་ཏེ་ལས་ བྱུང་ཡོདཔ་ཨིན་ན་ཚུ་ ངོས་འཛིན་འབད་ཚུགས་ཟེར་བཤད་ཅི།
གསོ་བ་བློན་པོ་གིས་ ཁ་རས་ལག་ལེན་དང་ རང་དང་གཞན་གྱི་བར་ན་ ས་སྟོང་བཞག་ནི་ དེ་ལས་ འཕྲལ་འཕྲལ་ར་ གླང་ལེབ་བཏབ་སྟེ་ ལགཔ་ཆུ་འཁྱུ་གནང་ཟེར་ ཞུ་བསྐུལ་འབདཝ་ཨིན་པའི་གནས་ཚུལ།
ཨོ་རྒྱན་རྡོ་རྗེ།


text:
ད་རིས་དྲོ་པར་ མི་མང་སྐྱེལ་འདྲེན་བཱསི་ཅིག་ དགེ་ལེགས་ཕུག་ལས་ ཐིམ་ཕུག་ལུ་འོངམ་ད་ གསར་སྤང་གི་ས་གནས་ ཤེས་ལྕམ་ཐང་(ར་ནི་བ་གཱན)གྱི་ སྦོ་ལོགས་ཁར་ལྷོདཔ་ད་ ལམ་འོག་ལས་མར་ ཕིཊ་༡༨ ཀྱི་ས་ཁར་ རྦོལ་རིལ་ཡར་སོཔ་ལས་ འགྲུལ་པ་༣ དེ་ཅིག་ལུ་ རྨ་སྐྱོན་དུམ་གྲ་རེ་བྱུང་སྟེ་ སྨན་ཁང་ནང་ བསྐྱལ་ཡོད་རུང་ ལམ་འགྲུལཔ་གཞན་༡༣ ཡང་ གནོད་སྐྱོན་བྱུང་སྟེ་ཡོད་མེད་ བརྟག་ཞིབ་འབད་བའི་བསྒང་ཡོདཔ་ཨིན་པའི་གནས་ཚུལ།
Check Also
ནད་ཡམས་ཀོ་རོ་ན་བའེ་རཱསི་༼COVID-19༽ གི་ དུས་མཐུན་གནས་ཚུལ།
༉ ཕྱི་རྒྱལ་ལས་ རྒྱལ་ཁབ་ནང་འོང་མི་ འབྲུག་མི་ཚུ་གིས་ ནད་འབུབ་འབག་འོང་ནིའི་ གནོད་ཉེན་སྦོམ་ཡོད་ཟེར་ བློན་ཆེན་ཌོག་ཌར་བློ་གྲོས་ཚེ་རིང་གིས་ ད་རིས་ གནས་ཚུལ་ཞལ་འཛོམས་ནང་གསུངས་ཡི། བློན་ཆེན་གྱིས་འབད་བ་ཅིན་ འབྲུག་འདི་ ནད་ཡམས་དང་འབྲེལ་བའི་ ཚབས་ཆེན་གྱི་གནས་རིམ་ ལི་ཝང་ངམ་ ཚད་ལྡན་གྱི་ …


text:
LibreOffice 7.4 Help
Automatically generate series with the options in this dialog. Determine direction, increment, time unit and series type.
རྒྱུན་རིམ་མ་བཀང་བའི་ཧེ་མ་ དང་པ་རང་ནང་ཐིག་ཁྱབ་ཚད་སེལ་འཐུ་འབད།
བསམ་པའི་ཡོངས་སྒྲུབ་ལམ་ལུགས་ཚུ་ལག་ལེན་འཐབ་ཐོག་ལས་ རང་བཞིན་གྱིས་རྒྱུན་རིམ་གཅིག་འཕྲོ་མཐུད་ནི་ལུ་ རང་བཞིན་བཀང་ ཁ་ཕྱེ་བའི་ཤུལ་ལས་གདམ་ཁ་ རྒྱུན་རིམ་བཀང་གདམ་ཁ་བརྐྱབ།
རྒྱུན་རིམ་གསར་བསྐྲུན་གྱི་ཕྱོགས་གཏན་འབེབས་བཟོཝ་ཨིན།
མཇུག་གི་གནས་གོང་ལུ་ངེས་འཛིན་འབད་ཡོད་པའི་ཡར་འཕར་ནི་ལག་ལེན་ཐོག་ལས་ སེལ་འཐུ་གྲུབ་ཡོད་པའི་ནང་ཐིག་ཁྱབ་ཚད་ནང་ ཀེར་ཐིག་གི་དོན་ལུ་ མར་ཕྱོགས་རྒྱུན་རིམ་གཅིག་གསར་བསྐྲུན་འབདཝ་ཨིན།
མཇུག་གི་གནས་གོང་ལུ་ངེས་འཛིན་འབད་ཡོད་པའི་ཡར་འཕར་ནི་ལག་ལེན་ཐོག་ལས་ སེལ་འཐུ་གྲུབ་ཡོད་པའི་ནང་ཐིག་ཁྱབ་ཚད་ནང་འཁོད་ལུ་ གཡོན་ལས་གཡས་ལུ་གཡོག་བཀོལ་བའི་བསྒང་གི་རྒྱུན་རིམ་གཅིག་གསར་བསྐྲུན་འབདཝ་ཨིན།
མཇུག་གི་གནས་གོང་ལུ་ངེས་འཛིན་འབད་ཡོད་པའི་ཡར་འཕར་ནི་ལག་ལེན་ཐོག་ལས་ ཀེར་ཐིག་གི་ནང་ཐིག་ཁྱབ་ཚད་ནང་ལུ་ རྒྱུན་རིམ་ཡར་ཕྱོགས་གཅིག་གསར་བསྐྲུན་འབདཝ་ཨིན།
མཇུག་གི་གནས་གོང་ལུ་ངེས་འཛིན་འབད་ཡོད་པའི་ཡར་འཕར་ནི་ལག་ལེན་ཐོག་ལས་ སེལ་འཐུ་གྲུབ་ཡོད་པའི་ནང་ཐིག་ཁྱབ་ཚད་ནང་ལུ་ གཡས་ལས་གཡོན་ལུ་གཡོག་བཀོལ་བའི་བསྒང་གི་རྒྱུན་རིམ་གཅིག་གསར་བསྐྲུན་འབདཝ་ཨིན།
Defines the series type. Choose between Linear, Growth, Date and AutoFill.
མཇུག་གི་གནས་གོང་དང་ངེས་འཛིན་འབད་ཡོད་པའི་ཡར་འཕར་ནི་ལག་ལེན་ཐོག་ལས་ ཐིག་གི་ཨང་གྲངས་རྒྱུན་རིམ་གཅིག་གསར་བསྐྲུན་འབདཝ་ཨིན།
མཇུག་གི་གནས་གོང་དང་ ངེས་འཛིན་འབད་ཡོད་པའི་ཡར་འཕར་ནི་ལག་ལེན་འཐབ་ཐོག་ལས་ ཡར་བསྐྱེད་རྒྱུན་རིམ་གཅིག་གསར་བསྐྲུན་འབདཝ་ཨིན།
མཇུག་གི་ཚེས་དང་ངེས་འཛིན་འབད་ཡོད་པའི་ཡར་འཕར་ནི་ལག་ལེན་འཐབ་ཐོག་ལས་ ཚེས་ཀྱི་རྒྱུན་རིམ་གཅིག་གསར་བསྐྲུན་འབདཝ་ཨིན།
Forms a series directly in the sheet. The AutoFill function takes account of customized lists. For example, by entering January in the first cell, the series is completed using the list defined under LibreOffice - PreferencesTools - Options - LibreOffice Calc - Sort Lists.
རང་བཞིན་བཀང་གི་ངེས་འཛིན་འབད་ཡོད་པའི་དཔེ་གཞི་ལག་ལེན་འཐབ་ཀྱི་ཐོག་ལས་ གནས་གོང་རྒྱུན་རིམ་ཡོངས་སྒྲུབ་འབད་ནི་ལུ་འབད་སྩོལ་བསྐྱེདཔ་ཨིན། རྒྱུན་རིམ་ ༡,༣,༥ དེ་༧,༩,༡༡,༡༣ ལ་སོགས་དང་བཅསཔ་སྦེ་རང་བཞིན་གྱིས་ཡོངས་སྒྲུབ་ཡོདཔ་ཨིན། ཚེས་དང་དུས་ཚོད་རྒྱུན་རིམ་དེ་ཚུ་ འཁྲིལ་ཏེ་རང་ཡོངས་སྒྲུབ་སྟེ་ཡོདཔ་ཨིན་ དཔེ་འབད་བ་ཅིན་ ༠༡་༠༡་༠༠ དང་ ༡༥་ ༠༡་༩༩ གི་ཤུལ་ལས་ ཉིནམ་༡༤ གི་བར་མཚམས་ལག་ལེན་འཐབ་སྟེ་ཡོདཔ་ཨིན།
ཉེ་འདབ་ནང་ཐིག་གུ་གི་གནད་སྡུད་གཞི་རྟེན་ནང་ རང་བཞིན་གྱིས་བཀང་བ་
འ་ནི་མངའ་ཁོངས་ནང་ལུ་ ཁྱོད་ཀྱིས་ རེ་འདུན་བསྐྱེད་ཡོད་པའི་དུས་ཚོད་ཀྱི་ཆ་ཕྲན་གསལ་བཀོད་འབད་ཚུགསཔ་ཨིན། འ་ནི་མངའ་ཁོངས་འདི་ ཚེས་ རྒྱུན་རིམ་དབྱེ་བ་ གདམ་ཁ་འདི་མངའ་ཁོངས་ནང་ལུ་གདམ་ཏེ་ཡོད་པ་ཅིན་རྐྱངམ་ཅིག་ཤུགས་ལྡན་འོངམ་ཨིན།
Use the Date series type and this option to create a series using all seven days of the week. Unit of Increment is day.
Use the Date series type and this option to create a series only using the five weekdays. Unit of Increment is day.
Use the Date series type and this option to form a series which unit of Increment is month.
Use the Date series type and this option to create a series which unit of Increment is year.
རྒྱུན་རིམ་ལུ་ འགོ་བཙུགས་གནས་གོང་གཏན་འབེབས་བཟོཝ་ཨིན། ཨང་ཚུ་ ཚེས་ཡང་ན་དུས་ཚོད་ཚུ་ལག་ལེན་འཐབ།
རྒྱུན་རིམ་ལུ་མཇུག་གི་གནས་གོང་གཏན་འབེབས་བཟོཝ་ཨིན། ཨང་ ཚེས་ཡང་ན་དུས་ཚོད་ཚུ་ལག་ལེན་འཐབ།
ཐ་སྙད་ "increment" གིས་ གྲ་སྒྲིག་འབད་ཡོད་པའི་གནས་གོང་ཡར་འཕར་ནིའི་དངུལ་བསྡོམས་མཚོན་རྟགས་སྟོནམ་ཨིན། སེལ་འཐུ་གྲུབ་ཡོད་པའི་དབྱེ་བ་རིམ་པ་རེ་རེ་གི་རྒྱུན་རིམ་ཡར་འཕར་ནིའི་ གནས་གོང་གཏན་འབེབས་བཟོཝ་ཨིན། ཐོ་བཀོད་ཚུ་ རིང་ཚད་ ཡར་བསྐྱེད་ ཡང་ན་ ཚེས་ཀྱི་རྒྱུན་རིམ་དབྱེ་བ་ཚུ་སེལའཐུ་གྲུབ་སྟེ་ཡོད་པ་ཅིན་རྐྱངམ་ཅིག་བཟོ་ཚུགསཔ་ཨིན།


text:
ཞི་གཡོག་ཕན་བདེའི་ལས་འཆར་ནང་འཐུས་མི་འབད་འཛུལ་ཞུགས་ཀྱི་དོན་ལུ་ ངོས་ལེན་མ་འབད་མི་ཚུ་གི་དོན་ལུ་ དུས་ཡུན་ཟླ་ངོ་༡ ཕར་འགྱངས་འབད་ཡོདཔ་ཨིན།- ༢༩/༠༡/༢༠༡༦།
རྒྱལ་གཞུང་ཞི་གཡོག་ལྷན་ཚོགས་ཀྱི་ཡིག་ཨང་ ཞི་ལྷན་/པི་པི་དྲི་/དྲབ་ལུ་ཡུ་-༣/༢༠༡༥/༡༢༨༢ སྤྱི་ཚེས་༡༢/༡༡/༢༠༡༥ ཅན་མའི་ནང་གསལ་ ཞི་གཡོག་ཕན་བདེ་ལས་འཆར་གྱི་དོན་ལུ་ འཐུས་མི་འབད་འཛུལ་ཞུགས་འབད་ནིའི་དོན་ལུ་ སྤྱི་ཟླ་༡༢ པའི་སྤྱི་ཚེས་༣༡ ཚུན་ ཞག་དུས་སྤྲོད་ཡོད་མི་འདི་ལུ་ ངོས་ལེན་མ་འབད་མི་ཚུ་ལུ་ དུས་ཡུན་ཕར་འགྱངས་ཟླ་ངོ་༡ སྤྱི་ཚེས་༢༨/༠༢/༢༠༡༦ ཚུན་སྤྲོད་ཡོདཔ་ཨིན། འདི་ལུ་ཡང་ ངོས་ལེན་མ་འབད་བ་ཅིན་ ཞི་གཡོག་ཕན་བདེའི་ལས་འཆར་གྱི་འཐུས་མི་འབད་བརྩི་འཇོག་འབད་ནི་མེདཔ་ཨིན། ཁ་གསལ།


text:
༉ ནད་ཡམས་ཀོ་བིཌ་-༡༩ འི་སྐབས་ལུ་ ཁྱིམ་ནང་གི་ མཁོ་ཆས་ཉོ་མ་ཚུགས་པའི་ དཀའ་ངལ་བྱུང་མི་ཚུ་ལུ་ དངུལ་འབྲེལ་ལས་ཁང་ལས་ སྐྱིན་འགྲུལ་ལེན་མི་ལུ་ སྐྱིན་ཚབ་བཏབ་དོ་བཟུམ་སྦེ་ སྒེར་གྱི་ཚོང་སྡེ་གསརཔ་ཅིག་གིས་ རིམ་སྤྲོད་མཐུན་རྐྱེན་ཅིག་ འགོ་བཙུགས་མི་དེ་ཡང་ ཁྱིམ་ནང་གི་ཅ་ཆས་ དཔེར་ན་ ཁྱེགས་སྒྲོམ་དང་ གོ་ལ་ཆུ་འཁྱུ་ནིའི་འཕྲུལ་ཆས་ རྒྱང་མཐོང་ཊི་བི་ ལེབ་ཊོབ་ཀམ་པུས་ཊར་ དེ་ལས་ འཕྲུལ་འཕྲིན་ལ་སོགས་པ་ཚུ་ འགོ་ཐོག་སྐབས་ རིན་དངུལ་བརྒྱ་ཆ་༡༠ སྤྲོད་དེ་ ཉོ་ནི་འཐོབ་ཨིན་པས།
ད་ལྟོ་ ཚོང་སྡེ་དེ་ འགོ་བཙུགས་ཀྱི་ གནས་རམ་ནང་ཨིནམ་ལས་ ཚོང་ཉོ་ནིའི་ ཚད་གཞི་དེ་ མཐོ་ཤོས་དངུལ་ཀྲམ་༡༠༠,༠༠༠ དང་ དམའ་ཤོས་དངུལ་ཀྲམ་༡༠,༠༠༠ སྦེ་ བཞག་ཡོདཔ་ད་ ཚོང་མགྲོན་པ་ཅིག་གིས་ གདམ་ཁ་རྐྱབ་མི་ མཁོ་ཆས་ལུ་ རིན་གོང་བརྒྱ་ཆ་༡༠ སྐྱེལ་སྤྲོད་འབད་བའི་སྐབས་ སྤྲོད་དགོཔ་ཨིན་རུང་ རིན་གོང་ལྷན་ལུས་དེ་ ཟླཝ་༡༢ ཀྱི་རིང་ ཟླ་རིམ་བཞིན་དུ་ སྤྲོད་རིམ་དང་འཁྲིལ་ ཚོང་སྡེ་ལུ་ སྤྲོད་དགོཔ་ཨིན་པས།
དེ་འབདཝ་ད་ མཐུན་རྐྱེན་དེ་ སྤྱོད་ནིའི་དོན་ལུ་ ཚོང་མགྲོན་པ་རེ་གིས་ རྒྱབ་མི་༢ བཙུགས་དགོ་མི་དེ་ཡང་ གལ་སྲིད་ ཚོང་ཉོ་མི་དེ་གིས་ ཁ་ཚིག་གྲུབ་པའི་ སྤྲོད་རིམ་དང་འཁྲིལ་ དངུལ་འབོར་སྤྲོད་མ་ཚུགས་པ་ཅིན་ རྒྱབ་མི་༢ ཀྱིས་ སྤྲོད་དགོ་ཟེར་ སྤྱི་ཟླ་༥ པའི་ཚེས་༢༢ ལུ་ ཐིམ་ཕུག་ལུ་ ཐོན་སྐྱེད་འགོ་འབྱེད་འབད་མི་ མེ་-ཨའེ་སྒེར་སྡེ་ཚད་འཛིན་༼MAY-I Pvt Ltd༽ གཞི་བཙུགས་འབད་མི་གིས་ བཤདཔ་ཨིན་པའི་གནས་ཚུལ།


text:
སྐྱབས་རྗེ་རྗེ་མཁན་རིན་པོ་ཆེ་མཆོག་གིས་ སངས་རྒྱས་མི་འགྱུར་གླིང་ འབྲུག་མི་ལ་སྲས་མཁར་དགུ་ཐོག་གཙུག་ཁང་ བཀྲ་ཤིས་རབ་གནས་གནང་ནི་ཨིནམ།
རང་ལུགས་གནམ་ལོ་ཆུ་ཕོག་སྟག་ལུ་ ཟླ་བ་བཅུ་པའི་ཚེས་ ༣ སྤྱི་ལོ་ ༢༠༢༢ ཟླ ༡༡ པའི་ཚེས་ ༢༦ ལུ་ དཔལ་ལྡན་འབྲུག་པའི་ཆོས་ཀྱི་དབུ་ཁྲི་དམ་པ་ སྐྱབས་རྗེ་ཡིད་བཞིན་ནོར་བུ་ རྗེ་མཁན་རིན་པོ་ཆེ་མཆོག་གིས་ ཕུན་ཚོགས་གླིང་ལུ་ སངས་རྒྱས་མི་འགྱུར་གླིང་ འབྲུག་མི་ལ་སྲས་མཁར་དགུ་ཐོག་གཙུག་ལག་ཁང་འདི་ བཀྲ་ཤིས་རབ་གནས་གནང་ནི་ཨིན་མས། སངས་རྒྱས་མི་འགྱུར་གླིང་འབྲུག་མི་ལ་སྲས་མཁར་དགུ་ཐོག་གཙུག་ཁང་འདི་ སྤྱི་ལོ ༢༠༡༡ ལོ་ལུ་ སྐྱབས་རྗེ་རྗེ་མཁན་རིན་པོ་ཆེ་མཆོག་གིས་ ས་སླང་རྟེན་འབྲེལ་ མཛད་ཡོདཔ་ཨིན་མས། སངས་རྒྱས་མི་འགྱུར་གླིང་འབྲུག་མི་ལ་སྲས་མཁར་དགུ་ཐོག་གཙུག་ཁང་འདི་ བསྟན་བདག་བླ་མ་སྐལ་བཟང་ཚུལ་ཁྲིམས་ཀྱིས་ སྤྱུ་ལོ་ ༢༠༠༧ ལུ་ མདོ་ཁམས་སྐྱོ་བྲག་ལུ་ཡོད་པའི་ སྲས་མཁར་དགུ་ཐོག་མཇལ་བའི་སྐབས་ དེ་བཟུམ་མའི་ལྷ་ཁང་འདི་ འབྲུག་རྒྱལ་ཁབ་ནང་ཡང་ བཞེངས་ཚུགས་པའི་སྨོན་ལམ་བཏབ་བཞིནམ་ལས་ ལྷོ་ཕྱོགས་ཕུན་ཚོགས་གླིང་ལུ་ སྤྱི་ལོ་ ༢༠༡༠ ལུ་ ཕྱག་བཏབ་ཡོདཔ་ཨིན་མས། སངས་རྒྱས་མི་འགྱུར་གླིང་ འབྲུག་མི་ལ་སྲས་མཁར་དགུ་ཐོག་ ལྷ་ཁང་བཞེངས་དགོས་པའི་དམིགས་ཡུལ་ཡང་ ལྷ་ཁང་གསར་བཞེངས་ཀྱི་ལས་བྱེདཔ་ སློབ་དཔོན་ བསོད་ནམས་དབང་ཕྱུག་གིས་འབད་བ་ཅིན་ འཛམ་གླིང་སྤྱི་དང་ བྱེ་བྲག་འབྲུག་རྒྱལ་ཁབ་ནང་ ཞི་བདེའི་དོན་ལུ་ཞབས་རིམ་ སྒྲུབ་ནིའི་དོན་ལུ་དང་ ཆོས་དང་ལམ་སྲོལ་མི་ཉམས་གོང་འཕེལ་གཏང་ནི་དམིགས་ཏེ་ཨིནམ་ད་ ལྷག་པར་དུ་ དཔལ་མི་དབང་མངའ་བདག་ དབང་ཕྱུག་བརྒྱུད་འཛིན་ ཡུན་དུ་བརྟན་པའི་ལྕགས་རི་བཟུམ་ཅིག་སྦེ་ཨིན་ཟེར་བཤདཔ་ཨིན་མས། […]
Food import value almost five-fold that of export
Food items worth about Nu 5.5bn were imported in nine months against over Nu 930mn worth of exports When the country is striving hard to achieve food sufficiency, trade statistics show a sober food trade deficit. According to provisional trade statistics for three quarters of this year, Bhutan imported food commodities almost five times the […]


text:
ཨིན་རུང་ སྣུམ་འཁོར་ནང་འདྲེན་ཐོབ་ལམ་ འཕྲོ་རྒྱུན་བཅད་ནི་ཨིན་པས།
༉ ཁ་ཙ་ རྒྱལ་ཡོངས་ཚོགས་འདུའི་ནང་ འབྲུག་གི་དངུལ་ཕོགས་སྒྲིག་བཀོད་གཞི་སྒྱུར་དཔྱད་ཡིག་༢༠༢༢ ཅན་མའི་ ལྷག་ཐེངས་༣ པའི་གུ་ ཉིན་གྲངས་༣ གྱི་རིང་ གསུང་གྲོས་གནང་སྟེ་ མཇུག་བསྡུཝ་དང་འབྲེལ་ སྤྱི་ཚོགས་ཀྱི་འཐུས་མི་ཚུ་ལུ་ ཆེད་དུ་བཀོད་པའི་ལཱ་འགན་སྣུམ་འཁོར་རེའི་ ཐོབ་ལམ་ཡོདཔ་སྦེ་ ཆ་འཇོག་འབད་ཡི།
མ་གཞི་ འཐུས་མི་ལ་ལོ་ཅིག་གིས་ ཆེད་དུ་བཀོད་པའི་ལཱ་འགན་སྣུམ་འཁོར་ མི་དགོ་ནི་དང་ ད་ལྟོ་ཡོད་པའི་ ལཱ་འགན་སྣུམ་འཁོར་ཚུ་ འཕྲོ་རྒྱུན་བཅད་དགོ་པའི་ ཚ་གྱང་ཡོད་ལུགས་ཚུ་བཤད་ཡོད་རུང་ འཐུས་མི་ཚུ་ལུ་ ལགཔ་ཡར་འཐུ་བཅུག་པའི་སྐབས་ མང་མོས་ཐོག་ལས་ ཆ་འཇོག་གྲུབ་ཅི།
དཔྱད་ཡིག་གི་ ཟིན་བྲིས་དང་འཁྲིལཝ་ད་ ཆེད་དུ་བཀོད་པའི་ལཱ་འགན་སྣུམ་འཁོར་དེ་ གཞུང་གིས་ བསྐྱར་ཞིབ་ཐོག་ལས་ ཁུངས་ལྡན་མ་བཟོ་ཚུན་ བཀོད་ཁྱབ་སྡེ་རིམ་༣ པ་ཡན་ཆད་ཀྱི་ གོ་གནས་སྡེ་རིམ་ཚུ་གི་དོན་ལུ་ ད་རེས་ཡོད་པའི་ གནས་ཚད་ཁར་ རྒྱུན་སྐྱོང་འཐབ་དགོ་ཟེར་ཨིན་པས།
ཨིན་རུང་ དཔལ་འབྱོར་དང་ དངུལ་རྩིས་ཚོགས་ཆུང་གིས་ གྲོས་འདེབས་ཕུལ་ཡོདཔ་བཞིན་དུ་ གཞུང་གིས་བསྐྱར་ཞིབ་ཐོག་ལས་ ཁུངས་ལྡན་མ་བཟོ་ཚུན་ བཀོད་ཁྱབ་གནས་རིམ་༣ པ་ཡན་ཆད་ཀྱི་ གོ་གནས་འཆང་མི་དང་ སྤྱི་ཚོགས་ཀྱི་འཐུས་མི་ཚུ་ལུ་ ཆེད་དུ་བཀོད་པའི་ལཱ་འགན་སྣུམ་འཁོར་ བྱིན་དགོཔ་སྦེ་ དོན་ཚན་དེ་ ལེགས་བཅོས་འབད་ཡོདཔ་ཨིན་པས།
ཨིན་རུང་ འབྲུག་གི་དངུལ་ཕོགས་བསྐྱར་བཟོའི་བཅའ་ཁྲིམས་༢༠༡༩ ཅན་མའི་འོག་ལུ་ སྣུམ་འཁོར་ཉོ་སྒྲུབ་ཀྱི་འཐུས་དང་ སྣུམ་འཁོར་ནང་འདྲེན་གྱི་ ཐོབ་ལམ་སྤྲོད་ཡོད་པའི་ སྤྱི་ཚོགས་ཀྱི་འཐུས་མི་ཚུ་ལུ་ གནས་ཡུན་ལོ་ངོ་༥ འི་ལྷག་ལུས་ཀྱི་ ཆ་སྙོམས་པའི་དངུལ་བསྡོམས་དེ་ ལོག་གཞུང་ལུ་ཕུལ་ཏེ་ ཆེད་དུ་བཀོད་པའི་ལཱ་འགན་སྣུམ་འཁོར་ ཐོབ་དབང་གི་གདམ་ཁ་ཡོདཔ་སྦེ་ ཆ་འཇོག་འབད་ཡི།
འཐུས་མི་ཚུ་གིས་ གྲོས་འདེབས་ལུ་ ངོས་ལེན་འབད་ཡོདཔ་ལས་ སྤྱི་ཚོགས་ཀྱི་ འཐུས་མི་ཚུ་གིས་ ཟླ་རིམ་བཞིན་དུ་ དེད་གཡོག་པའི་འཐུས་ དངུལ་ཀྲམ་༡༠,༠༠༠ དང་ སྣུམ་དང་རྒྱུན་སྐྱོང་གི་འཐུས་ དངུལ་ཀྲམ་༡༠,༠༠༠ དེ་ལས་ སྣུམ་འཁོར་ཉོ་སྒྲུབ་ཀྱི་ སྟབས་གཅིག་ལག་སྤྲོད་འཐུས་ ཟླ་རིམ་བཞིན་དུ་ དངུལ་ཀྲམ་༡༦,༦༦༥ དང་ ཡང་ཅིན་ དངུལ་ཀྲམ་ས་ཡ་༡ ཐོབ་མི་དེ་ འཕྲོ་རྒྱུན་བཅད་ནི་ཨིན་པས།
གནད་དོན་དེ་ལུ་ གསུང་གྲོས་གནང་པའི་སྐབས་ དཔལ་འབྱོར་དང་དངུལ་རྩིས་ཚོགས་ཆུང་གི་ཁྲི་འཛིན་འོགམ་ ཆོས་འཁོར་-སྟངས་ཀྱི་འཐུས་མི་ ཟླ་བ་གིས་ ཞུ་མིའི་ནང་ སྤྱི་ཚོགས་ཀྱི་ འཐུས་མི་ཚུ་གིས་ ཆེད་དུ་བཀོད་པའི་ ལཱ་འགན་སྣུམ་འཁོར་ཅིག་ ཐོབ་ལམ་འདུག་ཟེར་ཨིན་པས།
ལྡོག་ཕྱོགས་འགོ་ཁྲིདཔ་ རྡོ་རྗེ་དབང་འདུས་ཀྱིས་ ཞུ་མིའི་ནང་ བཀོད་ཁྱབ་སྡེ་རིམ་༣ པ་ཡན་ཆད་ཀྱི་ གོ་གནས་འཆང་མི་བཟུམ་སྦེ་ སྤྱི་ཚོགས་ཀྱི་འཐུས་མི་ཚུ་ཡང་ ལཱ་འགན་སྣུམ་འཁོར་ཐོབ་ལམ་བཟོ་མི་ལུ་ ཚ་གྱང་སྦོམ་སྦེ་ར་ ལང་དགོཔ་བྱུང་ཡི་ཟེར་ཨིན་པས།
ཁོ་གིས་འབད་བ་ཅིན་ སྤྱི་ཚོགས་དང་པ་ལས་ སྤྱི་ཚོགས་ཀྱི་ འཐུས་མི་ཚུ་ལུ་ སྣུམ་འཁོར་རེ་ མཁོ་སྒྲུབ་དང་ དེད་གཡོགཔ་རེ་བཙུགས་པ་ཅིན་ གཞུང་གི་ལུ་ ཟད་འགྲོ་ལྕི་དྲགས་ནི་མས་ཟེར་ སྣུམ་འཁོར་ཉོ་ནི་དེ་ ཏི་རུ་དང་ ཐོབ་སྐལ་བྱིན་ནི་སྦེ་ བཟོ་ཡི་ཟེར་ཞུ་ཡི།
ཁོ་གིས་འབད་བ་ཅིན་ ཧེ་མ་བཟུམ་སྦེ་ ལྷན་རྒྱས་ཚུ་མ་བརྩིས་བར་ སྤྱི་ཚོགས་ཀྱི་འཐུས་མི་༥༨ ལུ་ སྟབས་གཅིག་ལག་སྤྲོད་དངུལ་ཀྲམ་ས་ཡ་༡ རེ་ བྱིན་སྲོལ་ཡོད་མི་དེ་ འཕྲོ་མཐུད་དེ་ར་ བྱིན་པ་ཅིན་ དངུལ་ཀྲམ་ས་ཡ་༥༨ ལས་བརྒལ་ མི་འགྱོ་བས་ཟེར་ཨིན་པས།
ཨིན་རུང་ སྤྱི་ཚོགས་ཀྱི་ འཐུས་མི་རེ་ལུ་ ཆེད་དུ་བཀོད་པའི་ལཱ་འགན་སྣུམ་འཁོར་རེ་ ཉོ་བྱིན་དགོ་པ་ཅིན་ སྣུམ་འཁོར་རེ་ལུ་ དངུལ་ཀྲམ་༣.༦ རེ་སྦེ་ བརྩིས་རྐྱབ་པ་ཅིན་ སྣུམ་འཁོར་༥༨ ལུ་ དངུལ་ཀྲམ་ས་ཡ་༢༠༨ གནས་དོ་ཡོདཔ་ལས་ མི་མང་གི་རྒྱུ་དངོས་ལུ་ ཐོ་སྦོམ་སྦེ་ར་ ཕོག་ཡོདཔ་སྦེ་མཐོང་ཅི་ཟེར་ ལྡོག་ཕྱོགས་འགོ་ཁྲིདཔ་གིས་ ཞུ་ཡི།
བར་མཚམས་-གཤོང་ཕུག་གི་འཐུས་མི་ སྤྱི་ཚོགས་ཀྱི་ འཐུས་མི་རེ་ལུ་ སྣུམ་འཁོར་རེ་ ཐོབ་ལམ་བཟོ་པ་ཅིན་ ཟད་འགྲོ་ལྕི་དྲགས་ནི་ཨིན་པའི་ཁར་ སྤྱི་ཚོགས་ཀྱི་འཐུས་མི་ཚུ་ལུ་ སྣུམ་འཁོར་བྱིན་ནི་ལུ་ རྒྱབ་སྐྱོར་འབད་མེདཔ་མ་ཚད་ ད་ལྟོ་ཡོད་པའི་ སྣུམ་འཁོར་ཚུ་ཡང་ མེདཔ་བཟོ་དགོཔ་འདུག་ཟེར་ཞུ་ཡི།
ཁོ་གིས་འབད་བ་ཅིན་ རྒྱལ་ཁབ་འདི་ གོམས་པ་འདུན་སྐྱོད་འབད་བ་ཅིན་ ཆེད་དུ་བཀོད་པའི་ལཱ་འགན་སྣུམ་འཁོར་ཚུ་ ཡར་སེང་མེད་པར་ ཕར་ཕབ་འབད་དགོ་པའི་ཁར་ རྒྱལ་ཁམས་ཀྱི་ ཟད་འགྲོ་ཚུ་ ཕབ་དགོ་ཟེར་ཨིན་པས།
ཁ་སྨད་-ལུང་ནག་ནང་གི་འཐུས་མི་ ཡེ་ཤེས་སྒྲོལ་མ་གིས་ ཞུ་མིའི་ནང་ མི་སྡེ་བརྡ་བརྒྱུད་ནང་ གཞུང་གི་སྣུམ་འཁོར་ཚུ་ ལོག་སྤྱོད་འབད་ཡོད་པའི་ཚ་གྱང་ཚུ་ བཤད་དེ་འདུག་ཟེར་ཨིན་པས།
ཆུ་སྨད་-ཨུ་ར་གི་འཐུས་མི་ དྲུང་འཚོ་ཀརྨ་དབང་ཕྱུག་གིས་ ཞུ་མིའི་ནང་ བློན་ཆེན་ལས་འགོ་བཙུགས་ཏེ་ ལྷན་རྒྱས་དང་ རྩ་ཁྲིམས་ཅན་གྱི་ གོ་གནས་འཆང་མི་ཚུ་གི་ ཆེད་དུ་བཀོད་པའི་ལཱ་འགན་སྣུམ་འཁོར་ཚུ་ འཕྲོ་རྒྱུན་བཅད་དགོཔ་འདུག་ཟེར་ཨིན་པས།
དངུལ་རྩིས་བློན་པོ་ རྣམ་རྒྱལ་ཚེ་རིང་གིས་ སྤྱི་ཚོགས་ཀྱི་འཐུས་མི་ཚུ་གི་ སྣུམ་འཁོར་ཚུ་ཡང་ གཞུང་གིས་ བསྐྱར་ཞིབ་ཐོག་ལས་ ཁུངས་ལྡན་མ་བཟོ་ཚུན་ དེ་ནང་བཙུགས་རུང་ མ་བཏུབ་མིན་འདུག་ཟེར་ཨིན་པས།
ཁོ་གིས་འབད་བ་ཅིན་ ད་རེས་ རྒྱལ་ཁབ་ནང་ བཀོལ་སྤྱོད་སྣུམ་འཁོར་༢,༢༧༩ དང་ ཆེད་དུ་བཀོད་པའི་ལཱ་འགན་སྣུམ་འཁོར་༤༠༦ ནདཔ་སྐྱེལ་ལེན་སྣུམ་འཁོར་༥༠༠ དེ་ལས་ ཁྲིམས་སྲུང་འགག་པའི་ སྣུམ་འཁོར་ཚུ་ འདུག་ཟེར་ཞུ་ཡི།
དངུལ་རྩིས་བློན་པོ་གིས་ ཞུ་མིའི་ནང་ བཀོལ་སྤྱོད་སྣུམ་འཁོར་ཚུ་ལུ་ སྣུམ་འཁོར་དེད་གཡོགཔ་རེ་ དེ་ལས་ རྒྱུན་སྐྱོང་དང་ ས་སྣུམ་གྱི་ཟད་འགྲོ་ཚུ་ཡོདཔ་ད་ གཞུང་གིས་ བསྐྱར་ཞིབ་ཐོག་ལས་ ཁུངས་ལྡན་བཟོ་ནི་ཟེརཝ་ད་ ཆེད་དུ་བཀོད་པའི་ སྣུམ་འཁོར་གྱི་ གྱངས་ཁ་མར་ཕབ་འབད་ནི་ཨིན་ཟེར་ཨིན་པས།
རྒྱལ་ཡོངས་ཚོགས་འདུ་གིས་ སྤྱི་ལོ་༢༠༢༣ ཟླ་༧ པ་ལས་ ཞི་གཡོགཔ་ཚུ་གིས་ སྣུམ་འཁོར་ནང་འདྲེན་གྱི་ཐོབ་ལམ་ དངུལ་ཀྲམ་ས་ཡ་༡.༥ དང་ དངུལ་ཀྲམ་༠.༢༥ ཐོབ་སྲོལ་ཡོད་མི་དེ་ མཚམས་འཇོག་འབད་ནི་སྦེ་ ཐག་བཅད་ཅི།
ཨིན་རུང་ སྤྱི་ལོ་༢༠༢༣ ཟླ་༧ པའི་ཚེས་༡ གི་ཧེ་མར་ ཐོབ་ལམ་ཡོད་པའི་ མི་དམངས་ལས་གཡོགཔ་ཚུ་ལུ་ སྣུམ་འཁོར་ནང་འདྲེན་གྱི་ཐོབ་ལམ་ བྱིན་དགོཔ་ད་ དངུལ་ཕོགས་བསྐྱར་བཟོའི་བཅའ་ཁྲིམས་༢༠༡༩ ཅན་མ་དང་འཁྲིལ་ ཐོབ་ལམ་ལེན་ཡོད་མི་ཚུ་ ཐོབ་ལམ་དེ་ མ་སྤྱོད་ཚུན་བཞག་དགོཔ་ཨིན་པས།
དངུལ་རྩིས་བློན་པོ་གིས་ ཞུ་མིའི་ནང་ གཞུང་གིས་ ལོ་༢ ཀྱི་ཧེ་མ་ལས་ སྣུམ་འཁོར་ནང་འདྲེན་འབད་ནིའི་དོན་ལུ་ དངུལ་རྐྱང་བྱིན་མི་དེ་ཡང་ ཚད་འཛིན་འབད་ཡོདཔ་བཞིན་དུ་ སྣུམ་འཁོར་ནང་འདྲེན་དེ་ཡང་ གནས་སྐབས་ཅིག་གི་རིང་ མཚམས་འཇོག་འབད་དེ་ཡོདཔ་བཞིན་དུ་ སྣུམ་འཁོར་ཐོབ་སྐལ་གྱི་ གནས་ཡུན་དེ་ཡང་ ཕར་འགྱངས་འབདཝ་ཨིན་ཟེར་ཨིན་པས།
ད་རིས་ དཔྱད་ཡིག་དེ་ ཆ་འཇོག་འབད་ནི་ཨིན་པའི་གནས་ཚུལ།
ཨོ་རྒྱན་རྡོ་རྗེ།


text:
༉ སྤྱི་ཟླ་༡༡ པའི་ཚེས་༢༢ ལས་ ཕྱགས་སྙིགས་འཛིན་སྐྱོང་ཚོགས་ཆུང་གིས་ ཐིམ་ཕུག་བདེ་ཆེན་ཆོས་གླིང་ལས་ སྔགས་པའི་རོང་ཆུ་ཚུན་ ཁྱིམ་སྒོ་བཤལ་ཏེ་ ཕྱགས་སྙིགས་ཕྱི་སེལ་རྐྱབ་ཐངས་སྐོར་ལས་ གོ་བ་བརྡ་སྤྲོད་འབད་ནིའི་ལས་རིམ་ འགོ་བཙུགས་ཡོདཔ་ཨིན་པས།
ཚོགས་ཆུང་གི་ འགོ་དཔོན་ཚུ་དང་འཁྲིལཝ་ད་ དེ་བཟུམ་མའི་ ལས་རིམ་དེ་ཡང་ གཙང་སྦྲ་དང་ སྔོ་ལྗང་ལྡན་པའི་ འབྲུག་གི་དོན་ལུ་ཨིན་ཟེར་ཨིནམ་ད་ ཕྱགས་སྙིགས་སྐམ་དང་ རློནམ་༢ ཕྱི་སེལ་རྐྱབ་ནི་དེ་ ཁག་ཆེ་བའི་སྐོར་ལས་ གོ་བརྡ་སྤྲོད་ནིའི་ནང་ བདེ་སྲུངཔ་༢༦ དེ་ཅིག་གིས་ བཅའ་མར་གཏོགས་ཡོདཔ་ཨིན་པས།
ཁོ་གིས་འབད་བ་ཅིན་ གོ་བརྡའི་ལས་རིམ་དེ་གིས་ ཕྱགས་སྙིགས་སྐམ་དང་རློནམ་ ཕྱི་སེལ་མ་རྐྱབ་མི་ཚུ་ ངོས་འཛིན་འབད་ནི་ཨིནམ་ད་ གོ་བརྡ་སྤྲོད་ཚར་བའི་ཤུལ་ལས་ ཁྲིམས་ལུ་མ་གནས་པ་ཅིན་ ཕྱགས་སྙིགས་སྔོན་འགོག་དང་ འཛིན་སྐྱོང་ཁྲིམས་ལུགས་དང་འཁྲིལ་ཏེ་ ཉེས་བྱ་བཀལ་འོང་ཟེར་ཨིན་པས།
ཕྱགས་སྙིགས་ཕྱི་སེལ་མ་རྐྱབ་མི་ཚུ་ལུ་ ཐེངས་དང་པའི་ནང་ ཉེས་བྱ་དངུལ་ཀྲམ་༣,༠༠༠ དང་ ཐེངས་༢ པའི་ནང་ དངུལ་ཀྲམ་༦,༠༠༠ དེ་ལས་ ཐེངས་༣ པའི་ནང་ དངུལ་ཀྲམ་༩,༠༠༠ བཀལ་ནི་ཨིནམ་བཞིན་དུ་ གོ་བརྡའི་ལས་རིམ་དེ་ སྤྱི་ཟླ་༡༡ པའི་ཚེས་༣༠ ལུ་ མཇུག་བསྡུ་ནི་ཨིན་པས།
དེ་དང་འདྲཝ་སྦེ་ སྤྱི་ཟླ་༡༡ པའི་ཚེས་༢༡ ལུ་ སྤ་རོ་རྫོང་ཁག་བདག་སྐྱོང་གིས་ ཕྱགས་སྙིགས་སྔོན་འགོག་དང་ འཛིན་སྐྱོང་ཁྲིམས་ལུགས་༢༠༢༦ ཅན་མ་ལུ་མ་གནས་མི་ ཚོང་པ་དང་ སྣུམ་འཁོར་བཅོ་ཁང་༡༠༠ དེ་ཅིག་ལུ་ ཉེས་བྱ་བཀལ་ཡོདཔ་བཞིན་དུ་ ཉེས་བྱ་བསྡོམས་ དངུལ་ཀྲམ་༥༠,༦༠༠ དེ་ཅིག་ བསྡུ་ལེན་འབད་ཡོདཔ་ཨིན་པས།
རྫོང་ཁག་བདག་སྐྱོང་གིས་ སྤ་རོ་ཚོང་འདུས་དང་ བོང་སྡེ་ འུ་ཆུ་ལ་སོགས་པའི་ ས་ཁོངས་ཚུ་ནང་ ཕྱགས་སྙིགས་སྔོན་འགོག་དང་ འཛིན་སྐྱོང་ཁྲིམས་ལུགས་ལུ་ གནས་མ་གནས་ཀྱི་ ཞིབ་དཔྱད་འབད་ཡོདཔ་བཞིན་དུ་ རྒེད་འོག་གཞན་ཚུ་ནང་ཡང་ འཕྲོ་མཐུད་ཞིབ་དཔྱད་འབད་ཡོདཔ་ཨིན་པས།
ཕྱགས་སྙིགས་འཛིན་སྐྱོང་ཚོགས་ཆུང་གིས་ གྲོས་འདེབས་འབད་མི་དང་འཁྲིལ་ཏེ་ ཞིབ་དཔྱད་དང་ ལྟ་རྟོག་འབད་ཡོདཔ་ད་ ཟླཝ་འདི་གི་ སྔ་ཆ་དེ་ཅིག་ཁར་ བློན་ཆེན་གྱིས་ རྒྱལ་ཁབ་ནང་ ཕྱགས་སྙིགས་འཛིན་སྐྱོང་ལམ་ལུགས་དེ་ དམ་དམ་སྦེ་ར་ ལག་ལེན་འཐབ་ནིའི་དོན་ལུ་ ཕྱགས་སྙིགས་འཛིན་སྐྱོང་ཚོགས་ཆུང་ གཞི་བཙུགས་འབད་དགོ་པའི་ བཀོད་རྒྱ་གནང་ཡོདཔ་ཨིན་པས།
སྤྱི་ཟླ་༡༡ པའི་ཚེས་༢༡ ལུ་ ཚོགས་ཆུང་གིས་ རྫོང་ཁག་༢༠ འི་ རྫོང་བདག་ཚུ་དང་གཅིག་ཁར་ ཡོངས་འབྲེལ་ཐོག་ལས་ ཕྱགས་སྙིགས་འཛིན་སྐྱོང་འཐབ་ནི་ལུ་ ཤུགས་བཏོན་དགོ་པའི་ ཞལ་འཛོམས་འཚོགས་ཡོདཔ་བཞིན་དུ་ ཕྱགས་སྙིགས་འཛིན་སྐྱོང་གི་ ཁྲིམས་ལུགས་ཚུ་ དམ་དམ་སྦེ་ ལག་ལེན་འཐབ་དགོ་པའི་ ཞུ་བ་འབད་ཡོདཔ་ཨིན་པས།
ཞལ་འཛོམས་སྐབས་ སང་ཕོད་ལས་ རྫོང་ཁག་དང་ ཁྲོམ་སྡེ་ག་རའི་ནང་ གཙང་སྦྲ་དང་ ཕྱགས་སྙིགས་འཛིན་སྐྱོང་གི་ བརྟག་ཞིབ་འབད་དེ་ རྫོང་ཁག་དྲག་ཤོས་ཚུ་ ངོས་འཛིན་འབད་ནི་ཨིན་པའི་ སྙན་ཞུ་འབད་ཡོདཔ་མ་ཚད་ འཕྲལ་མགྱོགས་ར་ ལག་ལེན་འཐབ་ནི་ཨིན་མི་ ཉེས་བྱ་གསརཔ་གི་སྐོར་ལས་ཡང་ བརྡ་སྤྲོད་འབད་ཡོདཔ་ཨིན་པས།
འགན་འཁྲི་ཚུ་ ཕྱགས་སྙིགས་འཛིན་སྐྱོང་གི་ དམིགས་གཏད་སྦེ་ འབག་ནི་ཨིནམ་བཞིན་དུ་ གྲུབ་འབྲས་བརྡ་སྟོན་ཐབས་ལམ་དེ་ ལས་སྡེའི་གྲུབ་འབྲས་གན་ཡིག་ནང་ བཙུགས་ཞིནམ་ལས་ ངོ་རྐྱང་ཚུ་ཡང་ བརྟག་ཞིབ་འབད་ནི་ཨིནམ་ད་ གྲུབ་འབྲས་བརྡ་སྟོན་ཐབས་ལམ་དང་ ལས་སྡེ་གྲུབ་འབྲས་གན་ཡིག་དེ་ ཞི་གཡོག་ནང་ འགན་འཁྲི་དང་ གྲུབ་འབྲས་ངེས་བརྟན་བཟོ་ནིའི་ འཛིན་སྐྱོང་གི་ ལག་ཆས་ཅིག་ཨིན་པའི་གནས་ཚུལ།
སྐད་སྒྱུར་ སྐལ་བཟང་དབང་ཕྱུག།


text:
༉ ལས་གཡོག་ལྷན་ཁག་གིས་ འབྲུག་ཡུལ་བཟོ་སྐྲུན་ལས་འགུལ་འོག་ལུ་ བཟོ་སྐྲུན་ལས་སྡེ་ཚུ་ནང་ ལཱ་འབད་མི་ཚུ་གི་ གླ་ཆ་ཡར་སེང་མི་འབད་ནི་སྦེ་ ཐག་བཅད་དེ་ཡོདཔ་ཨིན་པས།
མི་ལ་ལོ་ཅིག་གིས་ གླ་ཆ་ཡར་སེང་མ་འབད་མི་ལུ་བརྟེན་ བཟོ་སྐྲུན་ལས་སྡེ་ཚུ་ནང་ ལཱ་འབད་མི་ཚུ་ ཐོན་འགྱོ་བའི་ ལོ་རྒྱུས་སླབ་མི་དེ་ མི་བདེན་ཟེར་ ལས་གཡོག་ལྷན་ཁག་གི་ འགོ་དཔོན་ཅིག་གིས་ བཤདཔ་ཨིན་པས།
ཨིན་རུང་ ལྷན་ཁག་གིས་ ཐོ་བཀོད་འབད་མི་དང་འཁྲིལཝ་ད་ ལཱ་གཡོག་མེད་མི་ཚུ་ འབྲུག་ཡུལ་བཟོ་སྐྲུན་ལས་འགུལ་ནང་འཛུལ་མི་ ཡར་སེང་སོང་སྟེ་ཡོད་ཟེར་ཨིན་པས།
ལས་གཡོག་བློན་པོ་ ཨོ་རྒྱན་རྡོ་རྗེ་གིས་ སླབ་མིའི་ནང་ འབྲུག་བཟོ་སྐྲུན་ལས་འགུལ་གྱི་ དངུལ་ཕོགས་སམ་ གླ་འཐུས་ཚུ་ ཧེ་མ་བཟུམ་སྦེ་ བཞག་ཡོད་ཟེར་ཨིནམ་ད་ ལས་འགུལ་ནང་ལས་ མི་དག་པ་ཅིག་ ཐོན་སོང་མི་དེ་ཡང་ དངུལ་ཕོགས་མེན་པར་ གནད་དོན་གཞན་ལུ་བརྟེན་ཨིན་མས་ཟེར་ བཤདཔ་ཨིན་པས།
ཁོ་གིས་འབད་བ་ཅིན་ ལས་འགུལ་དེ་ གཞི་བཙུགས་འབད་ཞིནམ་ལས་ཚུར་ འཛུལ་ཞུགས་འབད་མིའི་ གྱངས་ཁ་དེ་ ཡར་སེང་འགྱོ་བཞིན་དུ་ཡོད་ཟེར་ཨིནམ་ད་ ད་ཚུན་ ལས་རིམ་དེ་ནང་ལས་ མི་༨ རྐྱངམ་གཅིག་ ལཱ་བཤོལ་བཞག་སྟེ་ སོང་མི་དེ་ཡང་ ལཱ་གཡོག་ལེགས་ཤོམ་ ཐོབ་ཡོདཔ་མ་ཚད་ བདེ་སྲུང་གི་ སྒྲིག་གཡོག་རྒྱུག་པར་ སོང་ནུག་ཟེར་ཨིན་པས།
ལས་སྡེ་ཚུ་གིས་ ལས་་འགུལ་དེ་གི་འོག་ལུ་ ལཱ་འབད་མི་ རིག་རྩལ་མེད་མི་ཚུ་ལུ་ ཟླ་རིམ་གླ་འཐུས་ དངུལ་ཀྲམ་༡༢,༠༠༠ རེ་དང་ རྒྱལ་ཡོངས་ལག་ཁྱེར་འཆང་མི་ལུ་ དངུལ་ཀྲམ་༡༦,༥༠༠༠ ཌིབ་ལོ་མ་འཆང་མི་ལུ་ དངུལ་ཀྲམ་༡༥,༠༠༠ དེ་ལས་ མཐོ་རིམ་ཤེས་ཚད་ཡོད་མི་ལུ་ དངུལ་ཀྲམ་༡༨,༠༠༠ རེ་དང་ བཟོ་རིག་ཤེས་ཚད་ཡོད་མི་ལུ་ དངུལ་ཀྲམ་༢༠,༠༠༠ རེ་ བྱིན་དོ་ཡོདཔ་ཨིན་པས།
དེ་ལས་ དེ་གི་ཁ་སྐོང་སྦེ་ གཞུང་གིས་ གླ་འཐུས་བརྒྱ་ཆ་༢༥ རེ་ བྱིན་དོ་ཡོདཔ་ཨིན་པས།
ཧེ་མ་གཞུང་གིས་ འབྲུག་ཡུལ་བཟོ་སྐྲུན་འོག་ལུ་ ལཱ་འབད་མི་ཚུ་ལུ་ དངུལ་ཕོགས་ཡར་སེང་འབད་ནི་སྦེ་ གསལ་བསྒྲགས་འབད་ཡོད་རུང་ ད་རེས་ ལཱ་གཞན་ཚེ་དང་འཁྲིལཝ་ད་ རྡོ་བཟོའི་ལཱ་དེ་ གདོང་ལེན་ཅན་ཅིག་ཨིནམ་ལས་ ལས་གཡོག་ལྷན་ཁག་གིས་ རྡོ་བཟོ་དང་འབྲེལ་བའི་ ལཱ་འབད་མི་ཚུ་ལུ་ དངུལ་ཀྲམ་༣,༠༠༠ དེ་ཅིག་ ཡར་སེང་འབད་དེ་ཡོདཔ་ཨིན་པས།
འབྲུག་ཡུལ་བཟོ་སྐྲུན་ལས་འགུལ་དེ་ རྒྱལ་ཁབ་ནང་ ནད་ཡམས་ཀོ་བིཌ་-༡༩ ལུ་བརྟེན་ བཟོ་སྐྲུན་ལས་སྡེ་ཚུ་ནང་ ལས་མི་མ་ལང་པའི་ དཀའ་ངལ་དང་ གདོང་ལེན་སེལ་ཐབས་ལུ་དམིགས་ཏེ་ སྤྱི་ལོ་༢༠༢༠ ཟླ་༧ པའི་ཚེས་༡ ལུ་ འགོ་འབྱེད་འབད་ཡོདཔ་བཞིན་དུ་ ལས་འགུལ་དེ་ དཔལ་འབྱོར་ལྷན་ཐབས་འཆར་གཞིའི་ ཆ་ཤས་ཅིག་ཡང་ཨིན་པས།
ལྷན་ཁག་གིས་ ཐོ་བཀོད་འབད་མི་དང་འཁྲིལཝ་ད་ ད་ཚུན་ འབྲུག་ཡུལ་བཟོ་སྐྲུན་གྱི་ ལས་རིམ་ཅིག་ཨིན་མི་ ཐད་ཀར་འབྲེལ་འཛིན་ལས་རིམ་ཐོག་ལུ་ གཞུང་དང་སྒེར་གྱི་བཟོ་སྐྲུན་ནང་ ལཱ་གཡོག་མེད་མི་༧༧༦ དང་ འདས་པའི་ཟླཝ་ནང་ སྤུ་ན་གཙང་ཆུ་གློག་མེ་ལས་འགུལ་༢ པ་དང་ ནི་ཀ་ཆུ་གློག་མེ་ལས་འགུལ་ནང་ ལཱ་འབད་མི་༦༥༧ བརྩིས་ཏེ་ བསྡོམས་ཀྱིས་མི་༡,༤༣༣ བཙུགས་ཡོདཔ་ཨིན་པས།
མ་གཞི་ ལྷན་ཁག་གིས་ ལས་རིམ་དེ་ནང་ ལོ་༡ གི་ནང་འཁོད་ལུ་ མི་༢,༥༠༠ དེ་ཅིག་ བཙུགས་ནི་སྦེ་ དམིགས་གཏད་བཀོད་མི་དེ་ གྲུབ་མ་ཚུགས་པར་ཡོདཔ་ད་ སྦྱོང་བརྡར་ལས་རིམ་ཐོག་ལུ་ མི་༩༨༨ དེ་ཅིག་ལུ་ ལག་ཤེས་དང་ འཕྲུལ་རིག་སྤེལ་ཁང་ནང་ རིག་རྩལ་མ་འདྲཝ་ཚུ་གི་ སྦྱོང་བརྡར་བྱིན་ཡོདཔ་ཨིན་པས།
ལས་གཡོག་བློན་པོ་གིས་ ན་གཞོན་ཚུ་ཡང་ ལག་ཤེས་དང་འཕྲུལ་རིག་སྤེལ་ཁང་ཚུ་ནང་ རིག་རྩལ་མ་འདྲཝ་ཚུ་ གི་ སློབ་སྦྱོང་འབད་བའི་བསྒང་ཡོད་ཟེར་ བཤད་པའི་ཁར་ སྦྱོང་བརྡར་ཅན་གྱི་ ན་གཞོན་ཚུ་ ཚད་གཅིག་ལས་བརྒལ་མེདཔ་ལས་ ཁག་འབགཔ་ཚུ་གི་བར་ན་ དོ་འགྲན་འབད་མི་ཡང་ ཐོནམ་མས་ཟེར་ བཤདཔ་ཨིན་པས།
ཁོ་གིས་འབད་བ་ཅིན་ ལས་འགུལ་གྱི་དོན་ལུ་ མ་དངུལ་ཡང་ལངམ་སྦེ་ཡོད་ཟེར་ཨིནམ་ད་ ལས་འགུལ་གཞི་བཙུགས་འབད་བའི་སྐབས་ འཆར་དངུལ་དངུལ་ཀྲམ་ས་ཡ་༧༢༦ བགོ་བཀྲམ་འབད་ཡོདཔ་བཞིན་དུ་ ད་རེས་ཀྱི་ རྩིས་ལོ་ནང་ དངུལ་ཀྲམ་ས་ཡ་༤༡༦ དེ་ཅིག་ ཆ་འཇོག་འབད་དེ་ཡོད་ཟེར་ཨིན་པས།
ལོ་ངོ་༢ ཀྱི་རིང་ ལག་ལེན་འཐབ་ནི་ཨིན་མི་ ལས་འགུལ་དེ་གིས་ ཉུང་ཤོས་ར་ ན་གཞོན་༧,༠༠༠ དེ་ཅིག་ལུ་ ལཱ་གཡོག་གི་ གོ་སྐབས་བྱིན་ནིའི་ ལས་རིམ་ཡོད་པའི་གནས་ཚུལ།
ཨོ་རྒྱན་རྡོ་རྗེ།


text:
༉ རྒྱལ་ཁབ་ནང་ ནད་ཡམས་ལུ་བརྟེན་ དཀའ་ངལ་ལེ་ཤ་བྱུང་ཡོདཔ་ཨིན་རུང་ འབྲུག་མཉམ་རུབ་ཚོགས་པ་གིས་ གསོ་བ་དང་འབྲེལ་བའི་ ཁས་བླངས་གཙོ་ཅན་ཚུ་ བརྒྱ་༦༥-༧༠ འི་བར་ན་ བསྒྲུབས་ཡོདཔ་སྦེ་ སླབ་ཨིན་པས།
དེ་ཡང་ ཁ་ཙ་ རྒྱལ་ཡོངས་ཚོགས་འདུའི་ནང་ དྲི་བཀོད་ལས་རིམ་ འགོ་འདྲེན་འཐབ་པའི་སྐབས་ ཟུར་བཞག་ནང་ལས་ ཡོངས་འབྲེལ་ཐོག་ ལན་གསལ་ཞུ་མི་ གསོ་བའི་བློན་པོ་ བདེ་ཆེན་དབང་མོ་གིས་ ཚོགས་དམངས་ལུ་ གསལ་ཞུ་འབད་ཡི།
དེ་གི་སྐབས་ལུ་ ཇོ་མོ་གཙང་ཁ་- མར་ཚ་ལའི་འཐུས་མི་ ནོར་བུ་དབང་འཛོམས་ཀྱིས་ འབྲུག་མཉམ་རུབ་ཚོགས་པའི་ཁ་ཐུག་ལས་ སྲིད་ཚོགས་ཀྱི་ ཁས་བླངས་དང་འཁྲིལ་ གསོ་བའི་གཞི་རྟེན་གཞི་བཙུགས་དང་ མཁས་མཆོག་དང་ མི་སྟོབས་གོང་འཕེལ་གཏང་ནིའི་ལཱ་ ག་ཅི་ར་ འབད་ཡོདཔ་ཨིན་ན་ གསལ་ཞུ་ཕུལ་དགོ་པའི་ དྲི་བ་ཞུ་ཡི།
མོ་གིས་ཞུ་མིའི་ནང་ དཔྱེ་འབད་བ་ཅིན་ བདེ་བ་ཐང་ སྨན་ཁང་ནང་ མོ་ནད་མཁས་མཆོག་ཅིག་ ངེས་པར་དུ་ དགོཔ་ཡོདཔ་ཨིན་རུང་ ད་ལྟོ་བར་ན་ཡང་མེདཔ་མ་ཚད་ གཞུང་སྐྱོང་གི་གནས་ཡུན་ ཕྱེད་ཀ་རྫོགས་ཡོདཔ་ལས་ གསོ་བ་དང་འབྲེལ་བའི་ ཕྱག་ལཱ་ག་ཅི་ར་ གནང་ཡོདཔ་ཨིན་ན་ གསལ་ཞུ་ཕུལ་དགོཔ་སྦེ་ཞུ་ཡི།
གསོ་བའི་བློན་པོ་གིས་ ལན་ཞུ་མིའི་ནང་ ཐིམ་ཕུག་ལུ་ ཞབས་ཏོག་སྣ་ཚོགས་སྤྲོད་ནིའི་ སྨན་ཁང་ཅིག་ གཞི་བཙུགས་འབད་ནི་ཨིན་མི་ ཁས་བླངས་དང་འཁྲིལ་ སྨན་ཁང་གི་ས་ཁོངས་དེ་ ཐིམ་ཕུག་འཇིགས་མེད་རྡོ་རྗེ་དབང་ཕྱུག་རྒྱལ་ཡོངས་གཙོ་བསྟེན་སྨན་ཁང་གི་ ས་ཁོངས་ནང་ ངོས་འཛིན་འབད་ཡོདཔ་ད་ དེ་གི་དོན་ལུ་ མ་དངུལ་ས་ཡ་༥,༦༠༠ བཞག་སྟེ་ཡོད་ཟེར་ཨིན་པས།
སྨན་ཁང་དེ་ རྐྱབ་ཚར་བའི་བསྒང་ལས་ ད་ལྟོ་བཟུམ་སྦེ་ ཀེན་སར་དང་ གཟུགས་ཀྱི་ནང་ནའི་ ཡན་ལག་ཚུ་ ཚབ་བཙུགས་ནིའི་དོན་ལུ་ ཕྱི་རྒྱལ་ལུ་ འགྱོ་མི་དགོ་ཟེར་ཨིན་པས།
དེ་བཟུམ་སྦེ་ ནད་འབུབ་ཀྱི་གནོད་ཉེན་བཀག་འཛིན་ལྟེ་བ་ གཞི་བཙུགས་འབད་ནིའི་དོན་ལུ་ འཆར་དངུལ་ དངུལ་ཀྲམ་ས་ཡ་༡༠,༧༠༠ དང་ མིག་ཏོ་དང་ ལྷ་པ་ དེ་ལས་ ཨོལ་ལྐོག་གི་ སྨན་ཁང་གསརཔ་རྐྱབ་ནིའི་དོན་ལུ་ཡང་ དངུལ་ཀྲམ་ས་ཡ་༦༨༡ བཞག་སྟེ་ཡོདཔ་ད་ བཟོ་སྐྲུན་གྱི་ས་ཁོངས་ཚུ་ཡང་ ངོས་འཛིན་འབད་དེ་ ཡོད་ཟེར་ཨིན་པས།
དེ་བཟུམ་སྦེ་ མོང་སྒར་ལུ་ ཨམ་སྲུ་དང་ ཨ་ལོའི་སྨན་ཁང་ཅིག་ གསརཔ་རྐྱབ་ནི་ཨིན་མི་དང་འཁྲིལ་ ས་བསླང་རྟེན་འབྲེལ་ཡང་ བརྩི་ཡོདཔ་ད་ དེ་གི་དོན་ལུ་ ཟད་འགྲོ་དངུལ་ཀྲམ་ས་ཡ་༦༨༡ བཞག་སྟེ་ཡོད་ཟེར་ཨིན་པས།
བསྡོམས་ཀྱིས་ འཆར་དངུལ་ དངུལ་ཀྲམ་ས་ཡ་༨,༧༠༠ དེ་ཅིག་འབད་མི་དེ་ ད་ལྟོ་ཚུན་ཚོན་ གསོ་བའི་ལས་སྡེ་ནང་ འཆར་དངུལ་མཐོ་ཤོས་ཅིག་ ཨིན་ཟེར་ཨིན་པས།
གཞུང་གིས་ མི་སེར་ཚུ་ལུ་ དམིགས་བསལ་གྱི་ ཞབས་ཏོག་ཚུ་ཡང་ སྤྲོད་ནི་སྦེ་ ཁས་བླངས་འབད་ཡོདཔ་བཞིན་དུ་ ལས་རིམ་དེ་གི་འོག་ལུ་ ད་ལྟོ་ཚུན་ སློབ་ཕྲུག་ཨ་ལོ་བརྒྱ་ཆ་༩༥.༢ གིས་ མིག་ཏོ་དབྱེ་ཞིབ་འབད་དེ་ མིག་ཤེལ་ཚུ་ བྱིན་ཡོདཔ་ད་ བསྡོམས་ཀྱིས་མིག་ཤེལ་༡༥,༠༠༠ དེ་ཅིག་ སྤྲོད་ཡོདཔ་ད་ རྒན་ཤོས་ཚུ་ལུ་ཡང་ མིག་ཤེལ་༣༠༠,༠༠༠ དེ་ཅིག་ བགོ་བཀྲམ་འབད་དེ་ ཡོད་ཟེར་ཨིན་པས།
གསོ་བའི་བློན་པོ་གིས་ གསལ་ཞུ་འབད་མིའི་ནང་ གཞུང་གིས་ ཁས་བླངས་༣ པ་ ཐབས་བྱུས་ཅན་གྱི་ སྨན་ཁང་བཟོ་ནི་དེ་ཨིནམ་བཞིན་དུ་ ད་ལྟོ་ཚུན་ སྨན་ཁང་༡༢ ནང་ ཨལ་ཊ་ས་འུནཌ་དང་ གློག་པར་གྱི་ཞབས་ཏོག་ཚུ་ གཞི་བཙུགས་འབད་ཡོདཔ་ད་ མོང་སྒར་ལུང་ཕྱོགས་སྨན་ཁང་བརྩིས་ཏེ་ སྨན་ཁང་༨ ནང་ ཨེན་ཌོསི་ཀོ་པི་གི་ ཞབས་ཏོག་ཚུ་ཡང་ གཞི་བཙུགས་འབད་དེ་ ཡོད་ཟེར་ཨིན་པས།
ཨིན་རུང་ མཁས་མཆོག་ཅན་གྱི་ མི་སྟོབས་བཟོ་ནི་དེ་ དཀའ་ངལ་ཅན་ཅིག་ཨིནམ་ལས་ ད་ལྟོ་ར་ འབད་ཐབས་མིན་འདུག་ཟེར་ཞུ་ཡི།
པདྨ་དགའ་ཚལ་སྨན་ཁང་ནང་ མོ་ནད་མཁས་མཆོག་ གཏང་ཐབས་མེདཔ།
ན་ནོང་ཤུ་མར་གྱི་འཐུས་མི་ ལུང་བསྟན་རྣམ་རྒྱལ་གྱིས་ པདྨ་དགའ་ཚལ་ལུ་ མོ་ནད་མཁས་མཆོག་ཅིག་ དགོཔ་ཡོདཔ་བཞིན་དུ་ ནམ་འཐོབ་ཚུགས་ག་ཟེར་བའི་ དྲི་བ་ཞུ་ཡི།
དེ་གི་སྐབས་ལུ་ གསོ་བ་བློན་པོ་ བདེ་ཆེན་དབང་མོ་གིས་ མ་གཞི་ མོ་ནད་མཁས་མཆོག་ ཁག་ཆེ་དྲགས་ཡོད་རུང་ མཁས་མཆོག་ལངམ་སྦེ་ མེད་མི་ལུ་བརྟེན་ ད་ལྟོ་ སྤྲོད་ཐབས་མིན་འདུག་ཟེར་ཞུ་ཡི།
རྒྱལ་ཁབ་ནང་ མོ་ནད་མཁས་མཆོག་༡༣ ལས་བརྒལ་མེདཔ་ད་ དགོས་མཁོ་དེ་༢༥ ཨིན་ཟེར་ གསོ་བའི་བློན་པོ་གིས་ཞུ་ཡི།
བློན་པོ་གིས་འབད་བ་ཅིན་ བང་ལ་དེཤི་ལས་ ཌོག་ཊར་༡༩ དེ་ཅིག་ རྒྱལ་ཁབ་ནང་ཁྱིད་འོང་སྟེ་ བགོ་བཀྲམ་འབད་ཡོདཔ་མ་ཚད་ ད་རུང་ དང་འདོད་ཡོད་མི་འཐོན་པ་ཅིན་ གོ་སྐབས་ཡོད་པའི་ གསལ་བསྒྲགས་འབད་དེ་ ཡོད་ཟེར་ཨིན་པས།
གཞུང་གིས་ སྨན་ཁང་རེ་ནང་ མཁས་མཆོག་༤ རེ་ བཙུག་ཚུགསཔ་བཟོ་ནི་ལུ་ རྩ་འགེངས་དོ་ཡོད་མི་དང་འཁྲིལ་ ད་རེས་ རྒྱལ་ཁབ་ནང་ སྨན་བཅོས་ཀྱི་ རྒྱབ་རྟེན་ཤེས་ཡོན་ཡོན་མི་ ཕུད་རྡོག་གཅིག་ར་ ལཱ་གཡོག་མེད་པར་ ལུས་ཏེ་མེད་པའི་ཁར་ དགོངས་ཞུ་སོང་མི་ཚུ་ཡང་ ལོག་སྟེ་ ཁག་འབག་ཐོག་ལུ་ ལེན་ཏེ་ཡོད་ཟེར་ཨིན་པས།
དེ་མ་ཚད་ མཁས་མཆོག་གི་མི་སྟོབས་ ཡར་སེང་གཏང་ནིའི་དོན་ལུ་ ཌོག་ཊར་ཚུ་གིས་ གེ་སར་རྒྱལ་པོ་གསོ་རིག་གཙུག་ལག་སློབ་སྡེའི་ནང་ ཨ་ལོ་དང་ སྨན་བཅོས་ གཤག་བཅོས་ དེ་ལས་ མོ་ནད་མཁས་མཆོག་སྦྱང་ནིའི་ གོ་སྐབས་བཟོ་སྟེ་ཡོདཔ་མ་ཚད་ ཌོག་ཊར་ལ་ལོ་ཅིག་ ཕྱིའི་རྒྱལ་ཁབ་ཚུ་ནང་ ཤེས་ཡོན་སྦྱང་པར་ བཏང་སྟེ་ཡོད་ཟེར་ཞུ་ཡི།
འོད་གསལ་རྩེའི་ གཞི་རྟེན་སྨན་ཁང་སྡེ་རིམ་༢ པ་ ཡར་སེང་འབད་ནིའི་ གོ་སྐབས་མེདཔ།
ཨོ་རྒྱན་རྩེ་- འོད་གསལ་རྩེའི་འཐུས་མི་ དི་ནེཤི་ཀུ་མར་ པར་དཱན་གྱིས་ འོད་གསལ་རྩེའི་ གཞི་རྟེན་སྨན་ཁང་སྡེ་རིམ་༢ པ་དེ་ སྡེ་རིམ་དང་པ་ལུ་ ཡར་སེང་འབད་ནིའི་ འོས་འབབ་ཡོད་ག་ཟེར་ དྲི་བའི་ལན་ལུ་ གསོ་བའི་བློན་པོ་གིས་ བསམ་རྩེ་དང་ བཀྲིས་ཆོས་གླིང་གི་སྨན་ཁང་༢ ཆ་ར་ འོད་རྩེ་ལས་ ཐག་ཉེ་ས་འབད་ནི་དེ་གིས་ དཀའ་ངལ་འབྱུང་དགོཔ་མེད་ཟེར་ཨིན་པས།
བློན་པོ་གིས་འབད་བ་ཅིན་ བཀྲིས་ཆོས་གླིང་སྨན་ཁང་ནང་ འོད་གསལ་རྩེ་ལས་ ཀི་ལོ་མི་ཊར་༢༤ དང་ བསམ་རྩེ་སྨན་ཁང་ནང་འབད་བ་ཅིན་ ཀི་ལོ་མི་ཊར་༢༥ ལས་བརྒལ་མེདཔ་ལས་ ཞབས་ཏོག་ཚུ་ སྟབས་བདེ་ཏོག་ཏོ་སྦེ་ ཐོབ་ཚུགས་ཟེར་ཞུ་ཡི།
གསོ་བའི་བློན་པོ་གིས་ ཞུ་མིའི་ནང་ བཀྲིས་ཆོས་གླིང་སྨན་ཁང་དེ་ ལོག་རྐྱབ་ནིའི་དོན་ལུ་ དངུལ་ཀྲམ་ས་ཡ་༦༨༡ བཞག་སྟེ་ཡོདཔ་ད་ བསམ་རྩེ་སྨན་ཁང་དེ་ཡང་ ཡར་སེང་འབད་ནིའི་ འཆར་གཞི་ཡོད་ཟེར་ཞུ་ཡི།
བཀྲིས་ཆོས་གླིང་སྨན་ཁང་ནང་ སྤྱི་ལོ་༢༠༡༩ ལས་འགོ་བཙུགས་ གསོ་བའི་བརྡ་དོན་ལྟེ་བའི་ ཞབས་ཏོག་དེ་ཡང་ འགོ་བཙུགས་ཡོདཔ་ད་ བསམ་རྩེ་སྨན་ཁང་ནང་ ཧེ་མ་ལས་ མཁས་མཆོག་༤ ཡོད་པའི་གུ་ དུས་ཅི་ལས་ མཁལ་རྡོག་སྨན་བཅོས་ཀྱི་དོན་ལུ་ ཌའི་ལི་སིས་དང་ ཨེན་ཌོསི་ཀོ་པི་གི་ ཞབས་ཏོག་ཚུ་ཡང་ གཞི་བཙུགས་འབད་ནིའི་ འཆར་གཞི་ཡོད་ཟེར་ཞུ་ཡི།
དེ་ལུ་ ཨོ་རྒྱན་རྩེ་- འོད་གསལ་རྩེའི་ འཐུས་མི་གིས་འབད་རུང་ གཞུང་གིས་ འཆར་གཞི་དང་འཁྲིལ་ མི་སེར་ཚུ་ལུ་ གསོ་བའི་ཞབས་ཏོག་ཚུ་ འཇམ་ཏོང་ཏོ་སྦེ་ འཐོབ་ཚུགསཔ་བཟོ་གནང་པ་ཅིན་ མ་བཏུབ་མེདཔ་སྦེ་ ཞུ་ཡོད་པའི་གནས་ཚུལ།
ཉི་མ་དབང་འདུས།


text:
༉ འདས་པའི་ལོ་ཚུ་དང་ཕྱདཔ་ད་ སྤྱི་ལོ་༢༠༡༦ ལུ་ གློག་མེ་ཕྱིར་བཙོང་འབད་མི་ལས་ འོང་འབབ་དངུལ་ཀྲམ་ཐེར་འབུམ་༡༤.༤ ཐོབ་མི་དེ་ ད་ཚུན་གྱི་བར་ན་ མཐོ་ཤོས་ཅིག་ཨིནམ་ད་ དེ་ནང་ལས་ ཁེ་སང་ངེས་ཏིག་ དངུལ་ཀྲམ་ཐེར་འབུམ་༧.༤ ཨིན་པས།
འོང་འབབ་དངུལ་ཀྲམ་ཐེར་འབུམ་༡༤.༤ ཐོབ་མི་དེ་ གཞུང་གིས་ གློག་ཤུགས་ཡུ་ནིཊ་༥,༥༦༣.༩༤ རྒྱ་གར་ལུ་ བཙོང་མི་ལུ་བརྟེན་ཨིནམ་ད་ ན་ཧིང་ གློག་མེ་ལས་འགུལ་ཚུ་གིས་ གློག་ཤུགས་ཡོངས་བསྡོམས་ ཡི་ནིཊ་༧,༥༧༣.༨༤ ཐོན་སྐྱེད་འབད་ནུག།
སྤྱི་ལོ་༢༠༡༥ དང་ཕྱདཔ་ད་༢༠༡༦ ལུ་ གློག་ཤུགས་ཡུ་ནིཊ་༧,༥༧༣.༨༤ ཐོན་སྐྱེད་འབད་མི་དེ་ བརྒྱ་ཆ་༢.༣ ཡར་སེང་སོང་ཡོདཔ་ད་ ཡོངས་བསྡོམས་ཡུ་ནིཊ་༧,༥༧༣.༨༤ ལས་༢༠༠༩.༩ དེ་ ནང་འཁོད་ལུ་ སྤྱོད་ནིའི་དོན་ལས་ བཞག་ཡོདཔ་ཨིན་པས།
གཞུང་གི་སྙན་ཞུ་དང་འཁྲིལ་བ་ཅིན་ ལོ་བསྟར་བཞིན་དུ་ གློག་མེའི་ཐོན་སྐྱེད་ ཡར་སེང་འབདཝ་ད་ འོང་འབབ་ཡང་ ཡར་སེང་འགྱོ་དོ་ཡོདཔ་ད་ ན་ཧིང་ དར་ལ་གློག་མེ་འཕྲུལ་ཁང་ལས་ གློག་ཤུགས་ མེ་ག་ཡུ་ནིཊི་༣༧༤ ཕྱིར་ཚོང་འབད་མི་དེ་གིས་ འོང་འབབ་དངུལ་ཀྲམ་ས་ཡ་༡,༡༠༧ བཟོ་ཚུགས་ནུག།
ད་ལས་ཕར་ གློག་མེ་ལུ་བརྟེན་ རྒྱལ་ཁབ་ཀྱི་ འོང་འབབ་མངམ་བཟོ་ཚུགས་ནིའི་ གོ་སྐབས་ཡོད་མི་དེ་ཡང་ ཧེ་མ་ བཟོ་སྐྲུན་འབད་ཚར་མི་ གློག་མེ་འཕྲུལ་ཁང་ལ་ལོ་ཅིག་གི་ བུ་ལོན་བཏབ་ཚར་ནི་དེ་གིས་ཨིན་པས།
དེ་ཡང་ མོང་སྒར་ཀུར་རི་ཆུ་ གློག་མེ་ལས་འགུལ་གྱི་དོན་ལུ་ རྒྱ་གར་གཞུང་ལས་ བསྐྱིན་འགྲུལ་ལེན་མི་དེ་ དུས་ཅི་ སྤྱི་ཟླ་༡ པའི་ནང་ བསྐྱིན་ཚབ་བཏབ་ཚར་ཡོདཔ་ད་ དར་དཀར་ཆུ་གློག་མེ་ལས་འགུལ་གྱི་ བུ་ལོན་དེ སྤྱི་ལོ་༢༠༡༨ ཟླཝ་༡༢ པའི་ནང་ བཏབ་ཚར་ནི་ཨིན་པས།
ལས་འགུལ་གྱི་དོན་ལུ་ རྒྱ་གར་གཞུང་ལས་ དངུལ་ཀྲམ་ཐེར་འབུམ་༢.༢༤ སྐྱེད་བརྒྱ་ཆ་༡༠.༧༥ སྦེ་ བསྐྱིན་འགྲུལ་ལེན་མི་དེ་ ལོ་༡༠ གྱི་ཤུལ་ལས་ མ་དང་སྐྱེད་སྦྲགས་ཏེ་ དངུལ་ཀྲམ་ཐེར་འབུམ་༤.༦༦ བཏབ་ཡོདཔ་ཨིན་པས།
དེ་ལས་ གློག་ཤུགས་མེ་ག་ཝཱཊ་༡,༠༢༠ འབད་མི་ འཕྲུལ་ཁང་བཟོ་སྐྲུན་གྱི་དོན་ལུ་ བསྐྱིན་འགྲུལ་ལེན་མིའི་ སྐྱིན་ཚབ་དེ་ སྤྱི་ལོ་༢༠༡༨ ལུ་ མཇུག་བསྡུ་ནི་ཨིནམ་ད་ ད་ཚུན་ བཟོ་སྐྲུན་འབད་ཚར་མི་ཚུ་གི་གྲས་ལས་ སྦོམ་ཤོས་ར་ དར་ལ་གློག་མེ་ལས་འགུལ་དེ་ཨིན་པས།
དེ་བཟུམ་སྦེ་ མང་སྡེ་ཆུ་གློག་མེ་ལས་འགུལ་ བཟོ་སྐྲུན་གྱི་ལཱ་དེ་ སང་ཕོད་མཇུག་བསྡུ་བའི་སྐབས་ གློག་ཤུགས་ཕྱིར་ཚོང་འཐབ་ཚུགས་ནི་ཨིནམ་ད་ སྤུ་ན་གཙང་ཆུ་ གློག་མེ་ལས་འགུལ་དང་པ་དང་༢ པའི་ཐད་ལུ་ འོང་འབབ་བཟོ་ནིའི་དོན་ལུ་ དུས་ཚོད་འགོར་ནི་ཨིན་པས།
ག་འཆརཔ་ཟེར་བ་ཅིན་ མེ་ག་ཝཱཊ་༡,༢༠༠ འབད་མི་ སྤུ་ན་གཙང་ཆུ་གློག་མེ་ལས་འགུལ་དང་པའི་ལཱ་དེ་ སྤྱི་ལོ་༢༠༢༡ ལུ་ མཇུག་བསྡུ་ཚུགས་པའི་ རེ་བ་དང་ མེ་ག་ཝཱཊ་༡,༠༢༠ འབད་མི་ སྤུ་ན་གཙང་ཆུ་ལས་འགུལ་༢ པ་དེ་ སྤྱི་ལོ་༢༠༡༩ ལུ་ མཇུག་བསྡུ་ཚུགས་པའི་ རེ་བ་ཡོདཔ་ཨིན་པའི་གནས་ཚུལ།
བསྟན་འཛིན་རྣམ་རྒྱལ།


text:
LibreOffice 7.4 Help
འ་དི་དབྱེ་ཚན་གྱིས་LibreOffice གཞི་རྟེན་ཅིག་ཁར་ལཱ་འབད་ནི་དོན་ལུ་གཞི་རྩ་འདི་ཚུ་བྱིནམ་ཨིན།
LibreOffice གཞི་རྟེན་ཨང་རྟགས་འདི་ཡན་ལག་རྒྱུན་ལས་ཚུ་དང་ལས་འགན་ཚུའི་བར་་ན་གསལ་བཀོད་ཡོད་མི་ ཡན་ལག...མཇུག་ ཡན་ལག་ དང ལས་འགན...མཇུག་ ལས་འགན་ དབྱེ་ཚན་ཚུ་གུ་གཞི་བཞགཔ་ཨིན། ཡན་ལག་ཡང་ན་ལས་འགན་རེ་རེ་གིས་གཞན་ཡན་ལག་ཚུ་དང་ལས་འགན་ཚུ་བོད་ཆོག ཁྱོད་ཀྱིས་ཡན་ལག་ཡང་ན་ལས་འགན་གྱི་དོན་ལུ་དབྱེ་རྟགས་ཨང་འབྲི་ནི་ལུ་བདག་འཛིན་འབད་བཞག་པ་ཅིན་གཞན་ལས་རིམ་ཚུ་ནང་ལུ་བསྐྱར་སྤྱོད་འབད་བཏུབ། ད་རུང་བྱ་སྒོའི་ལམ་ལུགས་ཚུ་དང་ལས་འགན་ཚུ་་བལྟ།.
Some restrictions apply for the names of your public variables, subs, and functions. You must not use the same name as one of the modules of the same library.
འོག་མ་ འདི་འབྲི་ཤོག་ཐུང་ཀུ་གི་ རྒྱུན་ལས་འོག་མ ལས་རིམ་ནང་འཁོད་ལས་ཀ་ལ་ལོ་ཅིག་ལེགས་སྐྱོང་འཐབ་ནི་ལུ་ལག་ལེན་འཐབ་ཡོདཔ་ཨིན། འོག་མ་ཚུ་ལས་ཀ་བྱ་སྒོའི་ལམ་ལུགས་ཚུ་ངོ་རྐྱང་ལུ་གཤག་ནི་ལུ་ལག་ལེན་འཐབ་ཨིན། ལས་རིམ་འདི་བྱ་སྒོའི་ལམ་ལུགས་དང་་བྱ་སྒོའི་ལལམ་ལུགས་འོག་མ་ཚུ་ལུ་གཤག་མི་འདི་ཡིས་ལྷག་ཚུགསཔ་བཟོ་ནི་དང་འཛོལ་བ་ཉེན་ཁ་ཅན་ཚུ་མར་ཕབ་འབདཝ་ཨིན། འོག་མ་ཅིག་གིས་སྒྲུབ་རྟགས་ལ་ལོ་ཅིག་ཚད་བཟུང་བཟུམ་སྦེ་འབག་འོང་སྲིད་དེ་འབཐཝ་ད་གནས་གོང་ཚུ་གང་རུང་ལོག་འོག་མ་ཡང་ན་ལས་འགན་ལུ་བོད་པར་སླར་ལོག་མི་འོང་ དཔེར་ན་:
གནས་གོང་ཚུ་ཅིག་ཁར་གང་རུང་འབད།(ངེའི་གནས་གོང་དང་པ,ངེའི་གནས་གོང་གཉིས་པ་)
ལས་འགན་འདི་ གནས་གོང་སླར་ལོག་མི་ངེས་པར་མཁོ་བའི་ཡན་ལག་གཅིག་ཨིན། ཁྱོད་ཀྱིས་འགྱུར་ཅན་གསལ་བསྒྲགས་ཅིག་གི་གཡས་ཁ་ཐུག་ལུ་ལས་འགན་ ་ཡང་ན་གཞན་ས་སྒོ་སྤྱིར་བཏང་ཁྱོད་ཀྱིས་ལག་ལེན་འཐབ་པའི་གནས་གོང་ཚུ་ནང་ལག་ལེན་འཐབ་འོང་ དཔེར་ན་:
ངེའི་གནས་གོང་གཉིས་པ་ = ངེའི་ལས་འགན(ངེའི་གནས་གོང་དང་པ)
སྤྱི་ཁྱབ་འགྱུར་ཅན་ཚུ་ཆ་མཉམ་ཡན་ལག་ཚུ་ཆ་མཉམ་དང་ཚད་གཞི་ནང་གི་ལས་འགན་ཚུ་ལུ་ནུས་ཅན་ཨིན། ཁོང་ཆ་མཉམ་ལས་འགན་འགོ་བཙུགསཔ་ཡང་ན་ཚད་གཞིའི་ཧེ་མ་ཡན་ལག་འགོ་བཙུགསཔ་ད་ལུ་གསལ་བསྒྲགས་འབད་ཡོདཔ་ཨིན།
ཁྱོད་ཀྱིས་འོག་མ་ཡང་ན་ལས་འགན་ནང་འཁོད་གསལ་བསྒྲགས་འབད་མི་འགྱུར་ཅན་ཚུ་ཆ་མཉམ་འ་ནི་འོག་མ་ཡང་ན་ལས་འགན་ནང་ན་རྐྱངམ་ཅིག་ནུས་ཅན་ཨིན། འགྱུར་ཅན་དེ་ཚུ་གིས་འོག་མ་ཚུ་ཡང་ན་ལས་འགན་ཚུ་མཐོ་ཤོས་ནང་ལས་འོང་མི་མིང་གཅིགཔ་བཅས་ཉེན་གནས་འགྱུར་ཅན་ཚུ་དང་མིང་གཅིགཔ་དང་འགྱུར་ཅན་སྤྱི་ཁྱབ་ཟུར་བཟག་འབདཝ་ཨིན།
ཁྱོད་རའི་ལས་རིམ་བྱ་སྒོའི་ལམ་ལུགས་ཚུ་དང་ལས་འགན་ཚུ་ནང་དབྱེ་སེལ་འབད་ཚར་བའི་ཤུལ་ལུ (Subs and Functions), ཁྱོད་ཀྱིས་གཞན་ལས་འགུལ་ཚུ་ནང་བསྐྱར་ལག་ལེན་འཐབ་ནི་དོན་ལུ་འ་ནི་བྱ་སྒོའི་ལམ་ལུགས་ཚུ་དང་ལས་འགན་ཚུ་སརུང་བཞག་འབད་རུང་བཏུབ། LibreOffice གཞི་རིམ་གྱིས་ ཚད་བཟུང་ཚུ་དང་དཔེར་མཛོད་ཚུ་ལུ་རྒྱབ་སྐྱོར་འབདཝ་ཨིནཝ. འོག་མ་ཚུ་དང་ལས་འགན་ཚུ་ཆ་མཉམ་ཨ་རྟག་ར་ཚད་བཟུང་ནང་ན་ཡོདཔ་ཨིན། ཁྱོད་ཀྱིས་ཚད་བཟུང་ཚུ་སྤྱི་ཁྱབ་ལུ་་ཡང་ན་ ཡིག་ཆ་གི་ཡན་ལག་སྦེ་ངེས་ཚིག་འབད་རུང་བཏུབ། སྣ་མང་ཚད་བཟུང་ཚུ་དཔེར་མཛོད་ལུ་མཉམ་མཐུད་འབད་བཏུབ་ཨིན།
ཁྱོད་ཀྱིས་ཡན་ལག་ཚུ་ ཚད་གཞི་ཚུ་དང་དཔེ་མཛོད་ཚུ་ཡིག་སྣོད་གཅིག་ནང་ལས་གཅིག་ནང་ལུ་ མེཀརོ་ ཌའི་ལོག་ ལག་ལེན་འཐབ་འདི་འདྲ་བཤུས་ཡང་ན་སྤོ་བཏུབ།


text:
༉ འབྲུག་འདི་ སོ་ནམ་གྱི་ལཱ་ལུ་བརྟེན་པའི་ རྒྱལ་ཁབ་ཅིག་ཨིན་རུང་ ནང་འཁོད་ལས་ཐོན་སྐྱེད་འབད་མི་ཆུམ་གྱིས་ ལང་མི་ཚུགས་དོ་ཡོདཔ་མ་ཚད་ ད་རེས་ རྒྱལ་ཁབ་ཀྱི་ཆུ་ཞིང་ཨེ་ཀར་སྟོང་ཕྲག་ལས་བཅད་དེ་ སྟོངམ་ལུས་མི་དེ་གིས་ ཧེང་སྐལ་ར་ ལང་མ་ཚུགས་པའི་ དཀའ་ངལ་འབྱུང་ནི་ཨིན་མས།
རྒྱལ་ཁབ་ནང་ ནང་འཁོད་ཆུམ་གྱིས་ རང་མགོ་རང་འདྲོངས་སྦེ་ གནས་དགོ་པ་ཅིན་ ལོ་བསྟར་བཞིན་དུ་ ཆུམ་མེ་ཊིག་ཊཱོན་༡༥༦,༡༩༢ ཐོན་སྐྱེད་འབད་དགོཔ་ཨིན་རུང་ ད་རེས་ ལོ་བསྟར་བཞིན་དུ་ ཆུམ་མེ་ཊིག་ཊཱོན་༤༨,༡༥༦.༦ ལས་བརྒལ་ ཐོན་སྐྱེད་འབད་མ་ཚུགསཔ་ཨིན་མས།
ཆུམ་མེ་ཊིག་ཊཱོན་༡༥༦,༡༩༣ ཐོན་སྐྱེད་འབད་དགོ་པ་ཅིན་ ཆུ་ཞིང་ཨེ་ཀར་༡༦༠,༠༠༠ དགོཔ་ཨིན་རུང་ ད་ཚུན་ ཐོ་བཀོད་འབད་མི་ཆུ་ཞིང་ཨེ་ཀར་༨༠,༠༠༠ ལས་བརྒལ་མེདཔ་ད་ དེའི་ནང་ལས་ བཟའ་སྤྱོད་འབད་མི་དེ་ ཨེ་ཀར་༤༩,༣༢༥ ལས་བརྒལ་མིན་འདུག།
ད་རེས་ རྫོང་ཁག་༡༩ ནང་ བཟའ་སྤྱོད་འབད་མ་ཚུགས་པར་ ཆུ་ཞིང་སྟོངམ་ཨེ་ཀར་༦,༣༤༥ ལུས་མི་དེ་གིས་ ཧེང་སྐལ་ར་ བཟའ་འཐུང་གི་ཐོག་ལུ་ རང་མགོ་རང་འདྲོངས་སྦེ་ གནས་ཚུགས་ནི་དེ་ ལཱ་ཁག་གཏང་ནི་ཨིན་མས།
ཆུ་ཞིང་ཨེ་ཀར་༦,༣༤༥ སྟོངམ་སྦེ་ བཀོག་བཞག་མི་དེ་གིས་ ལོ་བསྟར་བཞིན་དུ་ ཆུམ་མེ་ཊིག་ཊཱོན་༦,༡༩༣.༩༨༩ དེ་རེ་ བསྡུ་མ་ཚུགས་པར་ ཆུས་ཟད་འགྱོ་དོ་ཡོདཔ་ཨིན་མས།
གལ་སྲིད་ ས་ཞིང་ཡོད་མི་དེ་ ལེགས་ཤོམ་སྦེ་ བཟའ་སྤྱོད་འབད་བ་ཅིན་ ཆུམ་ནང་འདྲེན་འབད་མི་ལུ་བརྟེན་ ཟད་འགྲོ་དངུལ་ཀྲམ་ ཐེར་འབུམ་ལས་བཅད་དེ་ བཏང་མི་དེ་ཡང་ མར་ཕབ་འབད་ཚུགས་པའི་ གོ་སྐབས་འདུག།
དེ་ཡང་ སྤྱི་ལོ་༢༠༡༦ ལུ་ ཆུམ་རྐྱངམ་གཅིག་ ནང་འདྲེན་འབད་མི་ལུ་ ཟད་འགྲོ་དངུལ་ཀྲམ་ཐེར་འབུམ་༡.༩ གནས་མི་དེ་ ད་ཚུན་ མཐོ་ཤོས་ཨིནམ་ད་ དེའི་ཤུལ་ལས་ར་ སྤྱི་ལོ་༢༠༡༤ ལུ་ དངུལ་ཀྲམ་ཐེར་འབུམ་༡.༧ གནས་པའི་ཆུམ་ ནང་འདྲེན་འབད་ཡོདཔ་ད་ སྤྱི་ལོ་༢༠༡༥ ལུ་འབད་བ་ཅིན་ དངུལ་ཀྲམ་ཐེར་འབུམ་༡.༦ ཟད་འགྲོ་བཏང་ནུག།
རྒྱལ་ཁབ་ཀྱི་མི་རློབས་༧༠༠,༠༠༠ ལྷགཔ་ཅིག་ལས་ བརྒྱ་ཆ་༨༠ དེ་ཅིག་ སོ་ནམ་གྱི་ ལཱ་ལུ་བརྟེན་སྡོདཔ་ཨིན་རུང་ ཆུམ་ནང་འདྲེན་འབད་མི་ རྐྱངམ་གཅིག་ལུ་ ལོ་བསྟར་བཞིན་དུ་ དངུལ་ཀྲམ་ཐེར་འབུམ་ལས་བཅད་དེ་ ཟད་འགྲོ་གཏང་པ་ཅིན་ རྒྱལ་ཁབ་གཞན་གྱི་ མ་དངུལ་གྲོགས་རམ་ཚུ་ལུ་བརྟེན་སྡོད་མི་ འབྲུག་རྒྱལ་ཁབ་འདི་ གོང་འཕེལ་འགྱོ་ནི་ལུ་ ཐོ་སྦོམ་ཕོག་ནི་མས།
ད་ལྟོ་ ཆུ་ཞིང་སྟོངམ་༦,༣༤༥ ཡོད་མི་དེ་ ལོག་བཟའ་སྤྱོད་འབད་བ་ཅིན་ ཆུམ་༦,༡༩༣.༩༨༩ ཐོན་སྐྱེད་འབད་མི་དེ་གིས་ ཟད་འགྲོ་དངུལ་ཀྲམ་ ས་ཡ་ལས་བཅད་དེ་ མར་ཕབ་འབད་ཚུགས་པའི་ གོ་སྐབས་ཡོདཔ་ལས་ ཞིང་སྟོངམ་ལུས་མི་ཚུ་ བཟའ་སྤྱོད་འབད་ནིའི་དོན་ལུ་ གཞུང་གིས་ ཐབས་ཤེས་བཏོན་དགོཔ་འདུག།
ཆུ་ཞིང་སྟོངམ་ལུས་མི་དེ་ ཞིང་ཆུ་སྐམ་འགྱོ་མི་དང་ གཡུར་བ་མེདཔ་ཐལ་མི་ རི་དྭགས་སེམས་ཅན་ཚུ་གིས་ ལོ་ཐོག་ལུ་ གནོདཔ་བཀལ་མི་ གྲོང་གཡུས་ལས་ཁྲོམ་ཁར་ གནས་སྤོ་འོང་སྟེ་ གཡུས་ཁར་ལཱ་འབད་མི་མེདཔ་ དེ་ལས་ ཆུ་ཞིང་ཚུ་ནང་ གོང་འཕེལ་ལཱ་འབད་དེ་ ཞིང་མེདཔ་བཏང་ནི་དེ་གིས་ཨིན་མས།
གལ་སྲིད་ གོང་གི་དཀའ་ངལ་ཚུ་ གདོང་ལེན་འབད་ནིའི་དོན་ལུ་ གཞུང་གིས་ ཡུན་བརྟན་གྱི་ སྲིད་བྱུས་དང་ཐབས་ཤེས་ བཏོན་མ་ཚུགས་པ་ཅིན་ སོ་ནམ་གྱི་ ལཱ་ལུ་བརྟེན་ རྒྱལ་ཁབ་ཀྱིས་ ད་ལས་ཕར་ ལོ་ལས་ལོ་བཅད་དེ་ རྒྱལ་ཁབ་གཞན་ལུ་ རེ་སྡོད་དགོཔ་འཐོན་ནི་ཨིན་མས་ཟེར་ ཞུ་ནི་ཨིན།
ནང་འཁོད་ལས་ ཐོན་སྐྱེད་འབད་མི་ཆུམ་གྱིས་ རང་ལྡང་གི་ འོས་འབབ་མེདཔ།
༉ འབྲུག་འདི་ སོ་ནམ་གྱི་ལཱ་ལུ་བརྟེན་པའི་ རྒྱལ་ཁབ་ཅིག་ཨིན་རུང་ ནང་འཁོད་ལས་ཐོན་སྐྱེད་འབད་མི་ཆུམ་གྱིས་ ལང་མི་ཚུགས་དོ་ཡོདཔ་མ་ཚད་ ད་རེས་ རྒྱལ་ཁབ་ཀྱི་ཆུ་ཞིང་ཨེ་ཀར་སྟོང་ཕྲག་ལས་བཅད་དེ་ སྟོངམ་ལུས་མི་དེ་གིས་ ཧེང་སྐལ་ར་ ལང་མ་ཚུགས་པའི་ དཀའ་ངལ་འབྱུང་ནི་ཨིན་མས།


text:
༉ ད་རེས་ནངས་པར་ ནད་ཡམས་ཀོ་བིཌ་-༡༩ དེ་ ལུང་ཕྱོགས་རྒྱལ་ཁབ་ཚུ་གི་གྲས་ལས་ དམིགས་བསལ་དུ་ འབྲུག་གི་ཁྱིམ་མཚེས་རྒྱལ་ཁབ་བཅར་ཤོས་ རྒྱ་གར་དང་ བང་ལ་དེཤ་ ནེ་པཱལ་ལུ་ མགྱོགས་དྲགས་སྦེ་ འཕྱེལ་འགྱོ་དོ་ཡོདཔ་ལས་ འབྲུག་མི་ཚུ་ ཨ་རྟག་དང་མ་འདྲ་བའི་ དྲནམ་བཏོན་དགོ་པའི་ དུས་ཚོད་ལུ་ལྷོད་དེ་ཡོད།
ནད་ཡམས་སྤེལ་ཐངས་ཀྱི་ ཁྱད་ཆོས་མ་འདྲཝ་དང་ གོ་རིམ་༢ པ་དང་༣ པ་ཐོན་མི་དེ་གིས་ ལུང་ཕྱོགས་རྒྱལ་ཁབ་ཚུ་ནང་ ཉིན་བསྟར་བཞིན་དུ་ མི་སྟོང་ཕྲག་སྦེ་ ཤི་རྐྱེན་བྱུངམ་མ་ཚད་ སྨན་ཁང་ནང་ ནདཔ་བཞག་ས་ མ་ཐོབ་པའི་ དཀའ་ངལ་དང་ ནད་ཁང་ཡོད་རུང་ སྲོག་རླུང་གིས་ ལང་མ་ཚུགསཔ་ དེ་ལས་ དུར་ཁྲོད་ཚུ་ནང་ཡང་ ཕུངམོ་ཚུ་གིས་གང་སྟེ་ མེ་སྦྱང་འབད་སའི་ ས་གོ་མ་ཐོབ་པའི་ གདོང་ལེན་སྦོམ་སྦེ་བྱུང་སར་ མཐོང་གསལ་བྱུངམ་མས།
དཔེར་ན་ རྒྱ་གར་ལུ་ ཉིན་བསྟར་བཞིན་དུ་ ནད་ཡམས་ཀོ་བིཌ་-༡༩ ཐོབ་མི་འབུམ་༤ དེ་རེ་ ཐོནམ་མ་ཚད་ མི་༣,༧༠༠ དེ་རེ་ལུ་ ཤི་རྐྱེན་བྱུང་མི་དེ་ འདས་པའི་བདུན་ཕྲག་དག་པ་ཅིག་དང་ཕྱདཔ་ད་ བརྒྱ་ཆ་༦ ཡར་འཕར་སོང་ནུག།
ན་ཧིང་ལས་ ཁ་ཙ་ཚུན་ རྒྱ་གར་ལུ་ ནད་འབུབ་ཐོབ་མིའི་གྱངས་ཁ་ ས་ཡ་༡༩.༩༢༥ ལྷགཔ་ཅིག་ལུ་ ཡར་འཕར་སོང་མི་ལས་༢༡༨,༩༤༨ ལུ་ ཤི་རྐྱེན་བྱུང་ཡོདཔ་ད་ དེ་བཟུམ་སྦེ་ ནུབ་བེང་གཱལ་གྱི་ མངའ་སྡེ་ནང་ ནད་འབུབ་ཐོབ་མིའི་གྱངས་ཁ་༨༦༣,༣༩༣ ལུ་ལྷོད་མི་ལས་༡༡,༥༣༩ ལུ་ ཤི་རྐྱེན་བྱུང་ཡོདཔ་བཞིན་དུ་ ཨ་སམ་མངའ་སྡེ་ནང་འབད་བ་ཅིན་ མི་༢༥༨,༩༦༡ ལུ་ ནད་འབུབ་ཐོབ་མི་ལས་༡,༣༦༠ ལུ་ ཤི་རྐྱེན་བྱུང་ནུག།
རྒྱ་གར་བཟུམ་སྦེ་ བང་ལ་དེཤ་དང་ ནེ་པཱལ་ལུ་ཡང་ གནས་སྟངས་སྐྱོ་དྲགས་འགྱོ་དོ་ཡོདཔ་ལས་ འཛམ་གླིང་གསོ་བའི་ལས་ཚོགས་ཀྱིས་ མི་ཚུ་ལུ་ དྲན་བསྐུལ་འབདཝ་མ་ཚད་ འཛམ་གླིང་རྒྱལ་ཁབ་ལ་ལོ་ཅིག་གིས་ རྒྱ་གར་ལས་ ཁོང་གི་རྒྱལ་ཁབ་ནང་ ལམ་འགྲུལ་འབད་ནི་ཚུ་ བཀག་དམ་འབད་ནུག།
དེ་ལས་ ནེ་པཱལ་ལུ་ ཉིན་བསྟར་བཞིན་དུ་ ཀོ་བིཌ་-༡༩ ཐོབ་མི་གསརཔ་༧,༠༠༠ ལྷགཔ་རེ་ ཐོན་དོ་ཡོདཔ་ད་ བང་ལ་དེཤ་ལུ་ མི་༡༡,༥༧༩ ལུ་ ཤི་རྐྱེན་བྱུང་ཡོདཔ་བཞིན་དུ་ ད་ཚུན་གྱི་བར་ན་ མི་༧༦༡,༩༤༣ ལུ་ ནད་འབུབ་ཐོབ་ཡོདཔ་ད་ རྒྱལ་ཁབ་གསུམ་ཆ་རའི་ ཁྲོམ་སྡེ་མང་ཤོས་ཅིག་ནང་ འགྲོ་འགྲུལ་བཀག་དམ་འབད་དེ་འདུག།
འབྲུག་འདི་ ཁྱིམ་མཚེས་རྒྱལ་ཁབ་གསུམ་གྱི་ ཉེ་འདབས་ལུ་ཡོདཔ་ལས་ ནད་ཡམས་ཀྱི་ ཁྱད་རྣམ་གསརཔ་དེ་ རྒྱལ་ཁབ་ནང་ལྷོད་ནིའི་ ཉེན་ཁ་སྦོམ་ཡོདཔ་ད་ དེ་གི་ནང་དོན་ཉིད་ལས་ ད་རེས་ ཕུན་ཚོགས་གླིང་དང་ བསམ་གྲུབ་ལྗོངས་མཁར་ལུ་ མི་སྡེ་ནང་ལས་ ཀོ་བིཌ་-༡༩ ཐོབ་མི་ ཐོན་ཡོདཔ་ལས་ སེམས་བག་ལྷོད་ཐོག་ སྡོད་ཐབས་རྩ་ལས་མི་མཐོངམ་མས།
དེ་འབདཝ་ལས་ གདུག་ཅན་གྱི་ནད་ཡམས་ ཀོ་རོ་ན་བའེ་རཱསི་དེ་ རྒྱལ་ཁབ་ནང་ ཚད་འཛིན་ཐོག་ བཞག་ནིའི་དོན་ལུ་ གསོ་བའི་སྒྲིག་གཞི་ལུ་ གནས་ཐོག་ལས་ ཕར་ཚུར་འགྱོ་ནི་དང་ འཛོམས་འདུ་རུག་རུ་འབད་ནི་ཚུ་ ག་དེ་དྲག་དྲག་ འཛེམ་དགོ་པའི་ཁར་ ཉེན་ཁ་ཅན་གྱི་ ས་ཁོངས་ཚུ་ནང་ འགྲོ་འགྲུལ་བཀག་དམ་འབད་དགོཔ་དེ་གལ་ཆེ།


text:
༉ རྒྱལ་ཡོངས་རྩིས་དཔྱད་བཀོད་འཛིན་གྱི་ སྙན་ཞུ་དང་འཁྲིལཝ་ད་ འབྲུག་གི་བཟོ་གྲྭ་འཕྲུལ་ཁང་ཚུ་གིས་ སྤྱི་ལོ་༢༠༡༥ དང་ཕྱདཔ་ད་ སྤྱི་ལོ་༢༠༡༦ ལུ་ གློག་ཤུགས་སྤྱོད་མིའི་ ཚད་གཞི་དེ་ མར་བབས་སོང་ནུག་ཟེར་ཨིན་པས།
སྤྱིར་བཏང་བཟོ་གྲྭ་འཕྲུལ་ཁང་ཚུ་གིས་ གློག་ཤུགས་བརྒྱ་ཆ་༧༣ དང་ ཁྱིམ་གུང་ཚུ་གིས་ གློག་ཤུགས་བརྒྱ་ཆ་༢༧ དེ་ཅིག་ སྤྱོད་དོ་ཡོདཔ་ད་ མ་དངུལ་གྱི་ཐད་ལས་འབད་རུང་ བཟོ་གྲྭ་ཁང་ཚུ་གིས་ མང་སུ་བཟོ་དོ་ཡོདཔ་ཨིན་པས།
སྙན་ཞུ་དང་འཁྲིལཝ་ད་ སྤྱི་ལོ་༢༠༡༦ ལུ་ ཁྱིམ་གུང་ཚུ་ནང་ གློག་མེ་སྤྱོད་མི་དེ་ ཡར་སེང་སོང་ཡོད་རུང་ བཟོ་གྲྭ་ཁང་ཚུ་ནང་ མར་བབས་སོང་ནུག་ཟེར་ཨིནམ་ད་ དེ་ཡང་ བཟོ་གྲྭ་ས་ཁོངས་ཀྱིས་ བརྒྱ་ཆ་༥༦ དང་ མི་སྡེ་དང་སྒེར་གྱི་ཞབས་ཏོག་གིས་ བརྒྱ་ཆ་༡༧ དེ་ལས་ གློག་ཤུགས་དང་ཆུའི་ཞབས་ཏོག་གིས་ བརྒྱ་ཆ་༡༦ དང་ བཟའ་ཁང་དང་སྐྱེལ་འདྲེན་ བརྡ་དོན་ལས་ཁུངས་ཀྱིས་ བརྒྱ་ཆ་༣ དེ་ཅིག་ སྤྱོད་ཡོདཔ་ཨིན་པས།
དངུལ་གྱི་ཐོག་ལས་འབད་བ་ཅིན་ གློག་མེ་བཀྲམ་སྤེལ་དེ་ སྤྱི་ལོ་༢༠༡༥ ལུ་ དངུལ་ཀྲམ་ས་ཡ་༡༤,༢༧༧ ལས་ སྤྱི་ལོ་༢༠༡༦ ལུ་ དངུལ་ཀྲམ་ས་ཡ་༡༤,༨༤༦ ལུ་ ཡར་སེང་སོང་མི་དེ་ བརྒྱ་ཆ་༢ ཀྱིས་ ཡར་སེང་འགྱོ་བའི་ བརྡ་མཚོན་ཨིན་པས།
སྤྱི་ལོ་༢༠༠༠ དང་༢༠༡༦ གི་བར་ན་ གློག་ཤུགས་ཕྱིར་ཚོང་གི་ ཐོན་སྐྱེད་ཡར་སེང་དེ་ ཉུང་ཤོས་བརྒྱ་ཆ་༡༠ གྱི་བར་ན་ཡོདཔ་ཨིན་རུང་ དེ་གི་ཤུལ་ལས་ ཕྱིར་ཚོང་མར་བབས་སོང་སྟེ་ཡོདཔ་ད་ སྤྱི་ལོ་༢༠༡༦ ལུ་ གློག་ཤུགས་ཕྱིར་ཚོང་དེ་ བརྒྱ་ཆ་༤ དེ་ཅིག་ ཡར་སེང་སོང་ཡོདཔ་ད་ ནང་འདྲེན་ཐད་ཁར་ བརྒྱ་ཆ་༣༠ དེ་ཅིག་ མར་བབས་སོང་ཡོདཔ་ཨིན་པས།
ས་སྣུམ་གྱི་རིགས་ལས་འབད་བ་ཅིན་ སྤྱི་ལོ་༢༠༡༥ ལུ་ ཀི་ལོ་ལི་ཊར་༡༥༥,༩༧༢ བཀྲམ་སྤེལ་འབད་མི་ལས་ སྤྱི་ལོ་༢༠༡༦ ལུ་ ཀི་ལོ་ལི་ཊར་༡༦༣,༤༩༩ འབད་མི་དེ་ བརྒྱ་ཆ་༥ ཡར་སེང་སོང་ཡོདཔ་ད་ སྣུམ་འཁོར་ནང་འདྲེན་དེ་ཡང་ ཡར་སེང་སོང་སྟེ་ཡོདཔ་ད་ དེ་ཡང་ སྒེར་གྱི་དོན་ལུ་ ནང་འདྲེན་བརྒྱ་ཆ་༦༢.༤༢ འབད་ཡོདཔ་ཨིན་པས།
གྱུར་རྡོ་ཕོ་སིལ་གྱི་ སྤྱོད་ཚད་ཡར་སེང་སོང་མི་དེ་ རྒྱ་གར་གྱི་ལྟ་བཤལཔ་འོང་མི་ཚུ་གིས་ སྤྱོད་མི་ཚུ་བརྩིས་ཏེ་ཨིནམ་ད་ ཐབ་ཤིང་གི་ཐད་ཁར་ གྲོང་གསེབ་མི་སྡེའི་དོན་ལུ་ ཉེ་བར་མཁོ་བའི་མཐུན་རྐྱེན་ཅིག་འབདཝ་ལས་ སྤྱི་ལོ་༢༠༡༠ དང་ཕྱདཔ་ད་ སྤྱི་ལོ་༢༠༡༦ ལུ་ བརྒྱ་ཆ་༡༥ ཡར་སེང་སོང་ཡོདཔ་ཨིན་པས།
ཐབ་ཤིང་ཚུ་ཡང་ རང་བཞིན་སླར་འབྱུང་ཐོན་སྐྱེད་དང་ནགས་ཚལ་ལས་ཁུངས་ དེ་ལས་ གླིང་ཁ་དང་ནགས་ཚལ་ལས་ཁུངས་ཚུ་གིས་ བཀྲམ་སྤེལ་འབད་མི་ལས་ བརྒྱ་ཆ་༣༢ རང་བཞིན་སླར་འབྱུང་ཐོན་སྐྱེད་ཀྱིས་ བཀྲམ་སྤེལ་འབད་ཡོདཔ་ད་ ནགས་ཚལ་དང་གླིང་ཁ་ཞབས་ཏོག་ལས་ཁུངས་དང་ སོ་ནམ་དང་ནགས་ཚལ་ལྷན་ཁག་གིས་ བརྒྱ་ཆ་༦༨ བཀྲམ་སྤེལ་འབད་ཡོདཔ་ཨིན་པས།
ཐབ་ཤིང་ལག་ལེན་འཐབ་མི་དེ་ ཁྱིམ་གུང་དང་ བཟོ་གྲྭ་ཁང་གཉིས་ཆ་རའི་ནང་ སྤྱི་ལོ་༢༠༡༦ ལུ་ ཡར་སེང་སོང་ཡོདཔ་ཨིན་པས།
རང་བཞིན་སླར་འབྱུང་ཐོན་སྐྱེད་ཀྱིས་ རྡོའི་བཀྲམ་སྤེལ་ཐད་ཁར་ སྤྱི་ལོ་༢༠༡༦ ལུ་ བརྒྱ་ཆ་༣ མར་བབས་སོང་ཡོདཔ་ད་ རྡོ་བཀྲམ་སྤེལ་གྱི་ གནས་སྡུད་ཚུ་ཡང་ ས་གཏེར་ལས་ཁུངས་དང་ བསྟན་རྒྱས་ལྷན་ཁག་གིས་ རྩིས་དཔྱད་བཀོད་འཛིན་དང་གཅིག་ཁར་ བརྗེ་སོར་འབདཝ་ཨིན་པས།
བཀོད་འཛིན་གྱིས་ ད་རེས་འགོ་དང་པ་ རང་བཞིན་དང་དཔལ་འབྱོར་རྩིས་ཁྲའི་ སྙན་ཞུ་བཀོད་མི་དེ་ ད་ཚུན་ གནས་སྡུད་བཞག་ཡོད་མི་ཚུ་དང་འཁྲིལ་ བཟོ་ཡོད་རུང་ མ་འོངས་པའི་ནང་ གནས་སྡུད་ཡོངས་རྫོགས་སྦེ་ བཟོ་ནིའི་འཆར་གཞི་ཡོདཔ་ཨིན་པས།
གནས་སྡུད་ཚུ་བསྡུ་སྒྲིག་འབད་ནིའི་དོན་ལུ་ བཀོད་འཛིན་གྱིས་ གཞུང་དང་གཞུང་མིན་ལས་སྡེ་ཚུ་དང་གཅིག་ཁར་ འབྲེལ་བ་བཟོ་ནིའི་ དམིགས་གཏད་ཡོདཔ་ད་ དེ་ཡང་ མི་སྟོབས་ལྕོགས་གྲུབ་ཅན་དང་ རང་བཞིན་གནས་སྟངས་ཀྱི་ རྩིས་བཀོད་དང་འབྲེལ་བའི་ སྦྱོང་བརྡར་ཚུའི་ཐོག་ལས་ འབད་དགོ་ནི་ཨིན་པའི་གནས་ཚུལ།
བཀྲིས་བསྟན་འཛིན།


text:
༉ ཐིམ་ཕུག་ཁྲོམ་སྡེ་དང་ མཐའ་སྐོར་གྱི་ ས་གནས་ཚུ་ནང་ འགྲོ་འགྲུལ་བཀག་དམ་འབད་དེ་ ད་རིས་ ཉིནམ་གསུམ་འགྱོཝ་བཞིན་དུ་ ནད་ཡམས་ཀོ་བིཌ་-༡༩ འི་ཉེན་འཚུབས་དང་འཁྲིལ་བ་ཅིན་ འགྲུལ་སྐྱོད་ཡངས་སུ་བཟོ་ནིའི་ འོས་འབབ་མི་མཐོངམ་མས།
ག་འཆརཔ་ཟེར་བ་ཅིན་ འདས་པའི་ཉིན་གྲངས་༢ ཀྱི་ ནང་འཁོད་ལུ་ར་ ཀོ་བིཌ་-༡༩ ཐོབ་མི་ མི་གྲངས་༢༡ བདའ་ཟུན་མི་དེ་ སྤྱི་ཟླ་༣ པ་ལས་ཚུར་ ད་ཚུན་གྱི་བར་ན་ གྱངས་ཁ་མཐོ་ཤོས་ཅིག་དང་ ཐིམ་ཕུག་ལུ་ མི་སྡེའི་ནང་ ནད་ཡམས་ཁྱབ་སྤེལ་འགྱོ་མི་ འགོ་དང་པ་འབདཝ་ལས་ ནད་གཞིའི་ཐོབ་མིའི་གྱངས་ཁ་ ལྷག་པར་དུ་ ཡར་སེང་འགྱོ་ནི་བཟུམ་འདུག།
དེ་གི་ནང་དོན་ཉིད་ལས་ ཐིམ་ཕུག་ལུ་ ནད་འབུབ་ཐོབ་མི་ མང་ཤོས་ར་ ཐིམ་ཁྲོམ་གོང་མའི་ ས་ཁོངས་ནང་ཨིནམ་ལས་ ཁ་ཙ་ གཞུང་གིས་ ཆུ་བར་ཆུ་ས་ཁོངས་དེ་ ནད་ཡམས་ཀྱི་ ཉེན་འཚུབས་ཆེ་བའི་ ཚོས་གཞི་དམརཔོ་སྦེ་ ངོས་འཛིན་འབད་ཡོདཔ་སྦེ་ གསོ་བ་བློན་པོ་གིས་ གསལ་བསྒྲགས་འབད་ཡི།
ད་ལྟོ་ ནད་འབུབ་ཐོབ་མི་དང་ འབྲེལ་བ་འཐབ་མི་ཚུ་ འཚོལ་ཞིབ་འབད་བའི་བསྒང་ཡོད་པའི་ཁར་ བདའ་ཟུན་མི་ཚུ་ ཀོ་བིཌ་-༡༩ འི་ནད་རྟགས་ཡོད་མེད་ཀྱི་ བརྟག་དཔྱད་འབད་བཞིན་དུ་ཡོདཔ་ལས་ ནད་ཡམས་ཐོབ་མི་མང་སུ་ འཐོན་ནི་ཨིན་མས།
དེ་འབདཝ་ལས་ ང་བཅས་ཚ་གྱང་ལང་དགོཔ་དང་ འདྲོག་བྱེལ་འཐབ་དགོ་པའི་ གཞི་ཁུངས་སྦོམ་ཡོད་མི་དེ་ཡང་ ནད་ཡམས་ལུ་ སྨན་ཁབ་ཐོན་ཡོད་རུང་ འབྲུག་རྒྱལ་ཁབ་ནང་ ལྷོད་ཚུགས་ཚུགས་ལུ་ དུས་ཚོད་འགོར་ནི་ཨིནམ་ལས་ དེ་གི་བར་ན་ ཀོ་བིཌ་-༡༩ ཐོབ་མིའི་གྱངས་ཁ་ཡར་སེང་འགྱོ་ནི་ཨིན་པའི་ སྔོན་བཤད་འབད་མི་ཡང་འདུག།
གཅིག་ལས་བལྟ་བ་ཅིན་ འབྲུག་མི་ཚུ་ འགྲུལ་སྐྱོད་བཀག་དམ་ལུ་ གྲ་སྒྲིག་འབད་དེ་ སྡོད་ཡོད་པ་ཅིན་ འདྲོག་བྱེལ་དང་ སྤྱགས་སྡུག་འཐབ་དགོཔ་ཅིག་མེདཔ་མ་ཚད་ གཞུང་གི་ཁ་ཐུག་ལས་འབད་རུང་ ང་བཅས་ར་ ནད་ཡམས་ཀྱི་ གནས་སྟངས་ནང་ཨིནམ་ལས་ དུས་ཚོད་ནམ་ཨིན་རུང་ རྒྱལ་ཁབ་སྒོ་བསྡམ་ནི་ ཡང་ཅིན་ འགྲུལ་བཀག་འབད་འོང་ཟེར་ དྲན་གསལ་ཡང་ལས་ཡང་དུ་ འབད་བཞིན་དུ་ཡོདཔ་ཨིན།
ཨིན་རུང་ མི་ཚུ་གིས་ ནད་ཡམས་ཀྱི་ སྔོན་འགོག་ཐབས་ལམ་ཚུ་ལུ་ མ་གུས་པར་ འཛོམས་འདུ་རུག་རུ་དང་ མི་སྤུངས་འཛོམས་འབད་སར་ གཡང་ཟག་བག་ཟོན་མེད་པར་ འབྲེལ་གཏོགས་འབད་མི་ལུ་བརྟེན་ ད་རེས་ ནད་ཡམས་ཀྱི་ གནས་སྟངས་ཚབས་ཆེན་ཅིག་ནང་ལྷོད་དེ་ཡོད།
ནད་ཡམས་དེ་ མི་སྡེའི་ནང་ ལྷག་པར་དུ་ འཕྱལ་འགྱོ་མ་བཅུག་པར་ བཞག་དགོ་པ་ཅིན་ གཞུང་རྐྱངམ་གཅིག་གིས་ གླགས་ཁེལ་མི་ཚུགས་ནི་ཨིནམ་ལས་ སྤྱི་རུབ་ཀྱི་ འབད་རྩོལ་དགོ།
འབྲུག་ལུ་ ནད་ཡམས་ཐོན་པའི་ཉིནམ་ལས་ར་ མི་དབང་མངའ་བདག་རིན་པོ་ཆེ་མཆོག་གི་ དབུ་ཁྲིད་ལམ་སྟོན་བཟང་པོའི་ཐོག་ལས་ འཛམ་གླིང་རྒྱལ་ཁབ་གཞན་བཟུམ་སྦེ་མེན་པར་ འབྲུག་མི་ཕུད་རྡོག་གཅིག་ལུ་ར་ ཤི་རྐྱེན་འབྱུང་མི་བཅུག་ནིའི་དོན་ལུ་ ནད་ཡམས་སྔོན་འགོག་གི་ ཐབས་ལམ་སྣ་ཚོགས་བཏོན་ཏེ་ ལག་ལེན་འཐབ་པའི་ ནམ་དུས་ལུ་ ང་བཅས་ཀྱི་ ཁ་ཐུག་ལས་ མཉམ་འབྲེལ་དང་ རྒྱབ་སྐྱོར་གང་དྲག་ཕུལ་དགོཔ་ཨིན།
རྒྱབ་སྐྱོར་ཟེརཝ་ད་ རང་ལུ་ ཚ་རིམས་དང་ མགུ་ཏོ་ན་ནི་ དེ་ལས་ སྤྱི་ཟླ་༡༢ པའི་ཚེས་༧ ལས་ ཕར་ཚུར་སོང་ཡོད་པ་ཅིན་ ཚ་རིམས་སྨན་བཅོས་ཁང་ནང་ འགྱོ་ཐོག་ལས་ བརྟག་དཔྱད་འབད་དགོཔ་མ་ཚད་ ནམ་ར་ཨིན་རུང་ ཁ་རས་ལག་ལེན་འཐབ་ནི་དང་ ལགཔ་ཆུ་འཁྱུ་ནི་ལ་སོགས་པ་ སེམས་ལས་བརྗེད་ནི་མི་འོང་།
ང་བཅས་ཀྱིས་ ཚོད་མཐོང་མ་ཚུགས་པའི་ ནད་ཡམས་ལུ་ འདྲོག་འཇིགས་དང་ འཚེར་སྣང་མ་བསྐྱེད་པ་ཅིན་ འཛམ་གླིང་རྒྱལ་ཁབ་གཞན་ཚུ་ནང་བཟུམ་སྦེ་ མི་སྟོང་ཕྲག་ཁྲི་ཕྲག་སྦེ་ ཤི་རྐྱེན་འབྱུང་ནིའི་ ཉེན་ཁ་ཡོདཔ་ཨིན།
ད་ལྟོའི་གནས་སྟངས་ནང་ ནད་ཡམས་ལུ་ སྨན་བཅོས་ཟེར་རུང་ གསོ་བའི་བསླབ་བྱ་དང་ སྒྲིག་གཞི་ཚུ་ཨིནམ་ལས་ དེ་ཚུ་ ཚུལ་ལྡན་སྦེ་ ལག་ལེན་འཐབ་པ་ཅིན་ ཀོ་བིཌ་-༡༩ དེ་ དམ་འཛིན་འབད་ཚུགས།


text:
༉ བདེ་སྲུངཔ་རྟ་མགྲིན་ཚེ་དབང་གིས་ འགོ་དང་པ་ འགྲོ་འགྲུལ་བཀག་དམ་འབད་བའི་སྐབས་ གདོང་གཟང་སྟེ་ ལཱ་འབདཝ་ད་ རང་སྐྱོབ་ཅ་ཆས་མེད་པའི་ དཀའ་ངལ་ཡོདཔ་བཞིན་དུ་ དམིགས་བསལ་ ནང་འདྲེན་འཐབ་མི་ ཁ་རས་ཚུ་ ལག་ལེན་འཐབ་སར་མཐོང་ནུག།
དེ་བཟུམ་མའི་ གནད་དོན་དེ་ ཆུང་ཀུ་ཅིག་ཨིན་རུང་ སེལ་ཐབས་འབད་དགོཔ་ཅིག་འདུག་ཟེར་ མནོ་བསམ་གཏང་དགོཔ་བྱུང་ཡོདཔ་ད་ ད་རེས་ རྟ་མགྲིན་ཚེ་དབང་གིས་ ཟླཝ་ལས་བཅད་དེ་ གདོང་ལེན་བྱུང་བའི་ཤུལ་ལས་ རྒྱལ་ཡོངས་སྐྱིན་འགྲུལ་འགན་ལེན་ཐབས་ལམ་གྱི་ཐོག་ལས་ ཐིམ་ཕུག་ལུ་ ཁ་རས་ཀྱི་ ཚོང་འབྲེལ་གཞི་བཙུགས་འབད་ནུག།
ཁོ་གིས་ སླབ་མིའི་ནང་ ཁ་རས་ཐོན་སྐྱེད་འབད་ནིའི་ ཅ་ཆས་ལས་འགོ་བཙུགས་ཏེ་ ཐོན་སྐྱེད་དང་ འཕྲུལ་ཆས་ཚུ་ལས་ ལྷབ་སྦྱང་འབད་ནི་ལུ་ གོ་སྐབས་ལེན་དོ་ཟེར་ཨིནམ་ད་ ཁོ་གི་ཚེོང་འབྲེལ་ བྷུ་ཊཱན་གསོ་བའི་གཅེས་སྐྱོང་གིས་ ཉིན་བསྟར་བཞིན་དུ་ ཁ་རས་༤༠,༠༠༠ དེ་རེ་ ཐོན་སྐྱེད་འབད་དོ་ཡོདཔ་ཨིན་པས།
རྟ་མགྲིན་ཚེ་དབང་གི་ ཐོན་སྐྱེད་དེ་ སྨན་ཁང་ཚུ་ནང་ བཀྲམ་སྤེལ་འབད་དོ་ཡོདཔ་བཞིན་དུ་ མ་འོངས་པ་ལུ་ ཕྱིར་ཚོང་འཐབ་ནིའི་རེ་བ་ཡོདཔ་ད་ ཁོ་ལུ་ ལས་བྱེདཔ་༧ ཡོདཔ་ད་ ལས་སྡེ་གིས་ རང་སྐྱོབ་ཅ་ཆས་གཞན་ཚུ་ཡང་ ཐོན་སྐྱེད་འབད་ནིའི་ དམིགས་གཏད་བསྐྱེད་དེ་ཡོད་ཟེར་ ཁོ་གིས་ བཤདཔ་ཨིན་པས།
དེ་གི་ནང་ལས་ ཐོན་སྐྱེད་དང་ བཀྲམ་སྤེལ་འབད་ནི་མེད་པའི་ དཀའ་ངལ་སེལ་ཐབས་འབད་ནི་ཨིན་པའི་ཁར་ ཉེར་མཁོའི་རང་སྐྱོབ་ཅ་ཆས་མེད་པའི་ ཁྱད་པར་བསུབ་ཚུགས་ཟེར་ རྟ་མགྲིན་ཚེ་དབང་གིས་ བཤདཔ་ཨིན་པས།
ཨིན་རུང་ ཁོ་གིས་འབད་བ་ཅིན་ གལ་སྲིད་ རྒྱལ་ཡོངས་སྐྱིན་འགྲུལ་འགན་ལེན་ཐབས་ལམ་གྱིས་ འགན་ལེན་མ་འབད་བ་ཅིན་ དེ་བཟུམ་མའི་ ཚོང་འབྲེལ་འཐབ་མ་ཚུགསཔ་འོང་ཟེར་ཨིནམ་ད་ ཁོ་གི་ ལས་འགུལ་དོན་ལུ་ སྐྱིན་འགྲུལ་དེ་ རྒྱལ་ཡོངས་སི་ཨེསི་ཨའི་དངུལ་ཁང་གིས་ བྱིན་ཡོདཔ་ཨིན་པས།
ཚོང་འབྲེལ་གཞི་བཙུགས་འབད་ནིའི་ གནས་སྐབས་ཡོད་རུང་ རྒྱབ་སྐྱོར་མེད་པའི་ གདོང་ལེན་བྱུང་བའི་མཐའ་མར་ རྒྱལ་ཡོངས་སྐྱིན་འགྲུལ་འགན་ལེན་ཐབས་ལམ་དེ་ དུས་ཚོད་ཁར་ འོང་ཡི་ཟེར་ཨིན་པས།
ཅ་ཆས་རྙིངམ་ཚུ་ བསྐྱར་གསོ་གཞི་བཙུགས་འབད་མི་ ཉི་མ་འོད་ཟེར་གྱི་ རྒྱལ་ཡོངས་སྐྱིན་འགྲུལ་འགན་ལེན་ཐབས་ལམ་ཆ་འཇོག་འབད་ཡོདཔ་བཞིན་དུ་ སྐྱིན་འགྲུལ་དེ་ འབྲུག་གི་དངུལ་ཁང་གིས་ བྱིན་ཡོདཔ་ཨིན་པས།
ཉི་མ་འོད་ཟེར་གྱི་ ལཱ་གཡོག་དེ་ཡང་ ནད་ཡམས་ལུ་བརྟེན་ བྱང་ཡོད་རུང་ དེ་སྦེ་ར་ མ་སྡོད་པའི་ཁར་ ཁོ་གི་ ཚོང་འབྲེལ་གནས་སྐབས་དེ་ ཡིག་ཚང་དང་ གཙུག་སྡེ་ དེ་ལས་ ཟ་ཁང་མང་ཤོས་ཀྱི་ རྒྱབ་ཁ་ལས་ཕར་ ནང་ཆས་རྙིངམ་ཚུ་ བརྩེགས་བཞག་མི་ལུ་བརྟེན་ ཐོབ་ཡོདཔ་ཨིན་པས།
ཁོ་གིས་ སླབ་མིའི་ནང་ ལག་ལེན་འཐབ་ཡོད་པའི་ཅ་ཆས་ཚུ་ བསྐྱར་གསོ་འབད་དེ་ བཙོང་ནི་ཨིན་རུང་ ཅ་ཆས་ཚུ་ རིན་མེད་སྟོང་པར་སྦེ་ འཐོབ་ནི་ལུ་ གདོང་ལེན་བྱུང་བའི་ཤུལ་ལས་ རྒྱལ་ཡོངས་སྐྱིན་འགྲུལ་འགན་ལེན་ཐབས་ཀྱི་དོན་ལུ་ གྲོས་འཆར་བཙུགས་ཡོདཔ་བཞིན་དུ་ ངོས་ལེན་འབད་ཡི་ཟེར་ཨིན་པས།
ད་ཚུན་ རྒྱལ་ཡོངས་སྐྱིན་འགྲུལ་འགན་ལེན་ཐབས་ལམ་གྱིས་ ཚོང་འབྲེལ་ལས་འགུལ་༨༡ ཆ་འཇོག་འབད་ཡོདཔ་བཞིན་དུ་ དངུལ་རྩིས་ལྷན་ཁག་གིས་ སྐྱིན་འགྲུལ་དངུལ་ཀྲམ་ས་ཡ་༢༧༤.༥༠ དེ་ཅིག་ ཆ་འཇོག་འབད་ནུག།
ལས་འགུལ་ཚུ་ ཐོན་སྐྱེད་དང་ཞབས་ཏོག་ དེ་ལས་ སོ་ནམ་དང་འབྲེལ་བའི་ ཚོང་འབྲེལ་ཚུ་ལུ་ གཞི་བཞག་ཐོག་ལས་ ཆ་འཇོག་འབད་མི་དེ་གིས་ ནང་འདྲེན་གྱི་ ཚབ་བཙུགས་འབད་ནི་ལུ་ ལྷན་ཐབས་འབད་ཚུགས་ནི་ཨིན་པས།
ལས་འགུལ་ཚུ་ཡང་ སོ་ནམ་ལས་སྡེ་ནང་༣༠ དང་ ཐོན་སྐྱེད་དང་བཟོ་གྲྭ་ནང་༢༩ དེ་ལས་ ཞབས་ཏོག་ནང་༢༢ ཡོདཔ་ཨིན་པས།
རྒྱལ་ཡོངས་སྐྱིན་འགྲུལ་འགན་ལེན་ཐབས་ལམ་གྱི་མདོ་ཆེན་ བསོད་ནམས་དཔལ་འབྱོར་གྱིས་ སླབ་མིའི་ནང་ ད་རེས་ ཐབས་ལམ་གྱི་ ལས་འགུལ་དེ་ རྫོང་ཁག་༡༥ ནང་ ཁྱབ་སྟེ་ཡོདཔ་ད་ སྐྱིན་འགྲུལ་ཆ་འཇོག་འབད་མི་ ཡོངས་བསྡོམས་ལས་ དངུལ་ཀྲམ་ས་ཡ་༡༣༣.༤༢ ཐོན་སྐྱེད་དང་ སོ་ནམ་ལས་སྡེའི་དོན་ལུ་ དངུལ་ཀྲམ་ས་ཡ་༥༢.༧༠ དེ་ལས་ ཞབས་ཏོག་གི་དོན་ལུ་ དངུལ་ཀྲམ་ས་༨༨.༣༨ ཆ་འཇོག་འབད་ཡི་ཟེར་ཨིན་པས།
ཁོ་གིས་འབད་བ་ཅིན་ སྐྱིན་འགྲུལ་དེ་ཡང་ འབྲུག་གི་དངུལ་ཁང་གིས་ ལས་འགུལ་༤༣ དང་ འབྲུག་གོང་འཕེལ་དངུལ་ཁང་གིས་ ལས་འགུལ་༡༦ དེ་ལས་ སི་ཨེསི་ཨའི་དངུལ་ཁང་གིས་ ལས་འགུལ་༢༢ ཀྱི་དོན་ལུ་ སྐྱིན་འགྲུལ་བྱིན་ནུག་ཟེར་ཨིན་པས།
མདོ་ཆེན་གྱིས་ སླབ་མིའི་ནང་ ཞབས་ཏོག་གི་ ལས་འགུལ་ཐད་ལུ་ ཞབས་ཏོག་ཁྱད་རིག་ ཡོངས་འབྲེལ་ཐོག་ལས་ ཚོང་འབྲེལ་འཐབ་ནི་དང་ བརྡ་དོན་འཕྲུལ་རིག་ཞབས་ཏོག་ དེ་ལས་ རྒྱུན་སྐྱོང་ལ་སོགས་པ་ཚུ་ ངོས་ལེན་འབད་དོ་ཟེར་ཨིན་པས།
མ་དངུལ་གྱི་ རྒྱབ་སྐྱོར་བྱིན་པ་ཅིན་ དང་འདོད་བསྐྱེད་མི་ ལེ་ཤ་ཐོན་དོ་ཡོདཔ་བཞིན་དུ་ ད་ལྟོ་ཚུན་ ལས་འགུལ་གྱི་དོན་ལུ་ དྲི་དཔྱད་དང་ གྲོས་འཆར་བཙུགས་མི་༡,༡༨༢ དེ་ཅིག་ འོང་ཡི་ཟེར་ མདོ་ཆེན་གྱིས་ བཤདཔ་ཨིན་པས།
ཁོ་གིས་འབད་ཅིན་ ལས་འགུལ་གྱི་ གྲོས་འཆར་དེ་ཡང་ སྐྱིན་འགྲུལ་བྱིན་མི་ དངུལ་འབྲེལ་གཙུག་སྡེ་ཚུ་གིས་ བརྟག་ཞིབ་འབད་དོ་ཡོདཔ་བཞིན་དུ་ མ་དངུལ་འཛིན་གྲོལ་མ་འབད་བའི་ཧེ་མར་ ཆ་འཇོག་འབད་མི་ ལས་འགུལ་གྱི་ ས་ཁོངས་ཚུ་ནང་ བརྟག་ཞིབ་འབད་ཞིནམ་ལས་རྐྱངམ་གཅིག་ འབད་དོ་ཟེར་ཨིན་པས།
བཟོ་གྲྭ་འབྲིང་མ་དང་ ཆེ་བའི་དབྱེ་ཁག་དོན་ལུ་ ཚོང་ལཱ་འགོ་མ་བཙུགས་པའི་ཧེ་མར་ སྐྱེད་བརྒྱ་ཆ་༨.༧༥ དང་ ཚོང་འབྲེལ་འགོ་བཙུགསཔ་ད་ སྐྱེད་བརྒྱ་ཆ་༩.༧༥ བཏབ་དགོཔ་ཨིན་པས།
གཞུང་གི་རེ་འདོད་དེ་ཡང་ ཞབས་ཏོག་དེ་གིས་ ཕྱིར་ཚོང་འཐབ་ཚུགསཔ་བཟོ་ནི་དང་ ནང་འདྲེན་མར་ཕབ་འབད་ནི་ འཕྲུལ་རིག་ཡར་དྲག་གཏང་ནི་ ལས་མིའི་དཀའ་ངལ་བསལ་ནི་ དེ་ལས་ ལཱ་གཡོག་གི་གོ་སྐབས་བཟོ་ནིའི་དོན་ལུ་ ཨིན་པས།
རྒྱལ་ཡོངས་སྐྱིན་འགྲུལ་འགན་ལེན་ལས་འཆར་དང་འཁྲིལཝ་ད་ ལས་འགུལ་གྱི་དོན་ལུ་ སྐྱིན་འགྲུལ་དེ་ཡང་ དངུལ་ཀྲམ་ས་ཡ་༣༠ ལས་བརྒལ་ བྱིན་མི་ཆོག་ནི་ཨིནམ་ད་ གཞུང་ལས་ འགན་ལེན་སྐབས་ དངུལ་ཀྲམ་དུང་ཕྱུར་༣ བྱིན་ནིའི་འཆར་གཞི་ཡོད་པའི་གནས་ཚུལ།
ཨོ་རྒྱན་རྡོ་རྗེ།


text:
ཐིམ་ཕུག་ལུ་ འགྲུལ་སྐྱོད་བཀག་དམ་འབད་དེ་ ཉིན་གྲངས་༣ ལངམ་ད་ ཁ་ཙ་ཕྱི་རུ་ཁམས་ཅིག་ཁར་ མཐོང་གསལ་བྱུང་མི་ ཐིམ་ཕུག་ཁྲོམ་གྱི་ ནོར་འཛིན་ལམ་གྱི་མཐོང་སྣང་། ད་རིས་ལས་ ཐིམ་ཕུག་ལུ་ འགྲོ་འགྲུལ་ས་ཁོངས་ལམ་ལུགས་ འགོ་བཙུགས་ནི་ཨིན་རུང་ མི་ཚུ་ ཕྱི་ཁར་འགྱོ་དགོཔ་ ངེས་བདེན་ཡོད་པ་ཅིན་རྐྱངམ་གཅིག་ འགྱོ་གནང་ཟེར་ ཁ་ཙ་ བློན་ཆེན་ཌོག་ཊར་བློ་གྲོས་ཚེ་རིང་གིས་ རྒྱང་མཐོང་ནང་ ཀོ་བིཌ་-༡༩ འི་དུས་མཐུན་སྙན་ཞུ་ རྒྱལ་ཡོངས་ལུ་ ཕུལ་བའི་སྐབས་ གསུངས་ཡོད་པའི་གནས་ཚུལ།
Check Also
ལྕང་རྒེད་འོག་ནང་ མཇུག་བསྡུ་ནི་མེད་པའི་ སའི་རྩོད་རྙོགས་ཐོན་བཞིན་དུ་ཡོདཔ།
༉ ཧེ་མའི་འབྱ་ཞིང་ཚུ་ གནས་གོང་ཅན་གྱི་ རྒྱུ་དངོས་ཅིག་ལུ་ གྱུར་ཡོད་མི་ ཐིམ་ཕུག་ལྕང་རྒེད་འོག་ནང་ ས་ཆ་དང་འབྲེལ་བའི་ རྩོད་རྙོགས་སྐོར་ལས་ ངན་ལྷད་བཀག་སྡོམ་ལྷན་ཚོགས་ཀྱི་ ལོ་བསྟར་སྙན་ཞུ་ནང་ གསལ་བཀོད་འབད་མི་དེ་གིས་ རྩོད་གཞི་ལེ་ཤ་ཡོད་པའི་ བརྡ་མཚོན་སྟོནམ་ཨིན་པས། དེ་ཡང་ ངན་ལྷད་བཀག་སྡོམ་ལྷན་ཚོགས་ཀྱི་ …


text:
༉ འབྲུག་གི་བཙག་འཐུ་ལྷན་ཚོགས་ཀྱིས་ འབྲུག་གི་བཙག་འཐུའི་བཅའ་ཁྲིམས་༢༠༠༨ ཅན་མའི་དོན་ཚན་ ༤༥༧ པའི་དགོངས་དོན་དང་འཁྲིལ་ སྤྱི་ཚེས་༡-༡-༢༠༡༩ ལུ་ ཆུ་ཁ་རྫོང་ཁག་ བྱགས་ཕྱོགས་རྒེད་འོག་ ཝང་ཁ་སྤྱི་འོག་གི་རྒེད་འོག་ཚོགས་སྡེ་ཚོགས་པའི་གོ་གནས་ལུ་ དུས་མིན་བཙག་འཐུ་འགོ་འདྲེན་འཐབ་སྐབས་ མི་ངོམ་རྡོ་རྗེ་རྒྱལ་མཚན་ ཝང་ཁ་སྤྱི་འོག་གི་རྒེད་འོག་ཚོགས་སྡེ་ཚོགས་པའི་གོ་གནས་ལུ་ བཙག་འཐུ་གྲུབ་ཡོད་ལུགས་ མི་མང་ཡོངས༌ལུ་བརྡ་འཕྲིན་སྤེལཝ་ཨིན།
ཐོ་བཀོད་གྲུབ་པའི་ཚོགས་རྒྱན་སྐྱུར་མི་ཡོངས༌བསྡོམས་༡༩༦ ཡོད་ས་ལས་ ཚོགས་རྒྱན་བཙུགས་མི་བསྡོམས་༣༧ གྱིས་ཚོགས་རྒྱན་སྐྱུར་ཏེ་ བརྒྱ༌དཔྱ༌༡༨.༩% འོང་ཡོདཔ་ཨིན། ཚོགས་རྒྱན་བཙུགས་མི༌བསྡོམས༌༣༧ གྱིས་སྤྱི་འོག་གི་ཚོགས་རྒྱན་ས་ཁོངས་ནང་ལས་ ཚོགས་རྒྱན་འཕྲུལ་ཆས་ཐོག་ མི་ངོམ་སྦེ་ ཚོགས་རྒྱན་སྐྱུར་ཡོད༌པའི༌ཁར་ འགྲེམ་ཐོག་ཚོགས་རྒྱན་སྐྱུར་མི་ཕུད་རྡོག་ཅིག་ཡང་མིན་འདུག།
འཐུས་མི་བཙག་འཐུ་གྲུབ་ཡོད་མི་དེ་གིས་ འབྲུག་གི་བཙག་འཐུའི་བཅའ་ཁྲིམས་༢༠༠༨ ཅན་མའི་དོན་ཚན་༥༨༠ པ་དང་འཁྲིལ་ཏེ་ བློ་འབུར་གྱི་ས་སྟོང་བསུབ་ནིའི་དོན་ལུ་ ཧེ་མའི་འཐུས་མི་གིས་ཕྱག་ཞུ་ཡོད་པའི་ ལྷག་ལུས་ཀྱི་གནས་ཡུན་རྐྱངམ་ཅིག་ཕྱག་ཞུ་དགོཔ་ཨིན།
མི་མང་ཡོངས་ལུ་ བཙག་འཐུའི་བཤེར་ཡིག་བཙུགས་ནི་དུས་ཚོད་དེ་ སྤྱི་ཚེས་༢-༡-༢༠༡༩ ལས་ འགོ་བཟུང་ སྤྱི་ཚེས་༡༧-༡-༢༠༡༩ གི་ ཕྱི་རུའི་ཆུ་ཚོད་༤ ལུ་ མཇུག་བསྡུ་ནི་ཨིན་པའི་སྙན་ཞུ་འབདཝ་ཨིན། རང་ལུགས་གནམ་ལོ་ས་ཕོ་ཁྱི་ལོ་ ཟླ་༡༡ པའི་ཚེས་༢༧ ནམ་ སྤྱི་ཚེས་ ༢-༡-༢༠༡༩ ལུ།
འབྲུག་གི་བཙག་འཐུ་ལྷན་འཛིན་སྤྱི་ཁྱབ།


text:
LibreOffice 7.4 Help
འོག་གི་བྱ་སྒོའི་ལམ་ལུགས་ཚུ་ལག་ལེན་འཐབ་ཐོག་ རྩ་སྒྲིག་གཞན་མི་ཅིག་ནང་ལུ་ སྲུང་བཞག་འབད་ཡོད་པའི་ཡིག་ཆ་ཅིག་ཁ་ཕྱེ་ཚུགས་:
ཡིག་སྣོད་ - ཁ་ཕྱེ་གདམ་ཁ་རྐྱབས།.
དབྱེ་ཐོའི་ཡིག་སྣོད་ཚུ་ལས་ རྩ་སྒྲིག་ སེལ་འཐུ་འབད།
ཡིག་སྣོད་ཀྱི་མིང་སེལ་འཐུ་འབད་ཞིནམ་དང་ཁ་ཕྱེ་ཨེབ་གཏང་།.
If you always want the file dialogs to show another format by default, choose - Load/Save - General and select that format as Default file format.
ཁྱོད་ལུ་བཀོལ་སྤྱོད་པ་འདི་བརྒྱུད་དེ་འཁྱིད་མི་ ཝི་ཛརཌི་འདི་ ཡིག་ཆ་ཚུ་ཆ་མཉམ་ མའི་ཀོརོ་སོཕཊི་མིང་ཚིག་ མའི་ཀོརོ་སོཕཊི་ཨེགསི་སེལ་ ཡང་ན་མའི་ཀོརོ་སོཕཊི་པ་ཝར་པོའིནཊི་ལས་ ཨོ་པཱན་ཌོ་ཀུ་མེནཊི་ ཡིག་སྣོདརྩ་སྒྲིག་ཡིག་ཆ་ནང་ལུ་ འདྲ་བཤུས་དང་གཞི་བསྒྱུར་འབད་ནིའི་དོན་ལས་ཁ་ཕྱེ། ཁྱོད་ཀྱིས་འབྱུང་ཁུངས་དང་དམིགས་གཏད་སྣོད་ཐོ་ཅིག་སེལ་འཐུ་འབད་བཏུབ་ ཡང་ཅིན་ཡིག་ཆ་ཚུ་དང་/ཡང་ན་ ཊེམ་པེལེཊིསི་ལུ་གཞི་བསྒྱུར་འབད་ནིའི་ཨིན་ན་གསལ་བཀོད་འབད་ དེ་ལས་གཞན་ཡང་འདི་ལས་ལྷག་སྟེ།
ཡིག་སྣོད་ - ཝི་ཛརཌིསི་ - ཡིག་ཆ་སྒྱུར་བྱེད་གདམ་ཁ་རྐྱབས།.


text:
LibreOffice 7.4 Help
གོ་དཀའ་བའི་ཚིག་ཡིག་སྒྲིག་བཀོད་གཅིག་ཁར་ཡིག་ཆ་ཚུའི་དོན་ལས་གདམ་ཁ་ཚུ་ངེས་འཛིན་འབདཝ་ཨིན།
ཐཱའི་བཟུམ་མའི་སྐད་ཡིག་ཚུ་ནང་ བཅའ་ཡིག་གིས་ཡིག་འབྲུ་ཚུ་ལ་ལོ་ཅིག་གཞན་མི་ཡིག་འབྲུ་ཚུ་གི་ཤུལ་མ་མ་ཆོགཔ་སྦེ་གསལ་བཀོད་འབདཝ་ཨིན། འབྱུང་རིམ་ཨིན་པུཊི་ཞིབ་དཔྱད་(ཨེསི་ཨའི་སི་) འདི་ལྕོགས་ཅན་བཟོ་ཡོད་པ་ཅིན་ འ་ནི་འདི་བཅའ་ཡིག་གིས་མ་ཆོགཔ་བཟོ་ཡོད་པ་ཅིན་LibreOffice འདི་གིས་ཡིག་འབྲུ་འདི་གཞན་མི་གི་ཤུལ་མ་འབད་མི་བཅུག།
Enables sequence input checking for languages such as Thai.
Prevents the use as well as the printing of illegal character combinations.
སླ་བསྲེ་ཡོད་པའི་ཚིག་ཡིག་ (གཡོན་-ལས་-གཡས་ཚིག་ཡིག་ཁ་ཕྱོགས་གཅིག་ཁར་གཡས་-ལས་-གཡོན་སླ་བསྲེ་བསྲེཔ་) གི་དོན་ལུ་ཚིག་ཡིག་སེལ་འཐུ་དང་ ཚིག་ཡིག་འོད་རྟགས་འགུལ་བསྐྱོད་ཀྱི་དབྱེ་བ་སེལ་འཐུ་འབད།
Pressing the Right Arrow key moves the text cursor toward the end of the current text. Pressing the Left Arrow key moves the text cursor toward the beginning of the current text.
Pressing the Right Arrow key moves the text cursor in the right-hand direction. Pressing the Left Arrow key moves the text cursor in the left-hand direction.
LibreOffice ཚད་གཞི་ཚུ་ཆ་མཉམ་ནང་ ཚད་བཟུང་ཚུ་དང་ ས་སྒོ་ཚུ་ དངོས་པོ་ཚུ་ནང་ཚིག་ཡིག་ དེ་ལས་ཚིག་ཡིག་ནང་འཁོད་ལུ་ལག་ལེན་འཐབ་ཡོད་པའི་ཨང་ཡིག་ཚུ་གི་དབྱེ་བ་སེལ་འཐུ་འབདཝ་ཨིན། LibreOffice ཀེལཀི་ གི་ནང་ཐིག་ནང་དོན་ཚུ་ རྐྱངམ་གཅིག་ གནོད་སྐྱོན་མ་འབྱུང་།
ཨ་ར་བིག་: ཨང་ཚུ་ཆ་མཉམ་ཨ་ར་བིག་ཨང་ཡིག་ཚུ་ལག་ལེན་འཐབ་ཐོག་ལས་སྟོནམ་ཨིན། འདི་སྔོན་སྒྲིག་ཨིན།
ཧིན་དི་:ཨང་ཚུ་ཆ་མཉམ་ཧིན་དིའི་ཨང་ཡིག་ཚུ་ལག་ལེན་འཐབ་ཐོག་ལས་སྟོནམ་ཨིན།
རིམ་ལུགས་: ཁྱོད་ཀྱི་རིམ་ལུགས་ལོ་ཀེལ་གྱིས་ངེས་འཛིན་འབད་ཡོད་པའི་ལོ་ཀེལ་སྒྲིག་སྟངས་ཚུ་དང་འཁྲིལཝ་ད་ ཨང་ཚུ་ཆ་མཉམ་ཨ་ར་བིག་ ཡང་ན་ ཧིན་དིའི་ཨང་ཡིག་ཚུ་ལག་ལེན་འཐབ་ཐོག་ལས་སྟོནམ་ཨིན།
སྒྲིག་སྟངས་འདི་ཡིག་ཆ་ནང་སྲུང་བཞག་འབད་འདི་མེད་ དེ་འབདཝ་ད་LibreOffice རིམ་སྒྲིག་ནང་སྲུངས་འདི་ཡོད།


text:
༉ བཀྲིས་གཡང་རྩེ་ ཁམས་དྭངས་རྒེད་འོག་ ནོམ་བ་རིང་གཡུས་ཚན་ནང་ ཡུལ་ལྷ་གསོལ་ནིའི་ ལམ་སྲོལ་དེ་ ཉམས་ནི་གུ་ ལྷོད་ཡོདཔ་ཨིན་པས། དེ་ཡང་ ལོ་བསྟར་བཞིན་དུ་ རང་ཟླ་༣ ཚེས་༡༠ ལུ་ ཞབས་དྲུང་སྐུ་མཆོད་དང་འབྲེལ་ ཡུལ་ལྷ་གསོལ་དོ་ཡོདཔ་ཨིན་པས། སྐྱེས་ལོ་༦༡ ལང་མི་ སྟོམ་པོ་གིས་ སླབ་མིའི་ནང་ ཡུལ་ལྷ་གསོལ་ནིའི་ …རྒྱས་པར་ལྷག། »
རྒྱ་གར་ཨ་སམ་གུ་ཧ་ཊི་ལུ་ འབྲུག་པའི་ལྷ་ཁང་གི་ བླམ་བསྐོ་བཞག།
༉ ཁ་ཙ་ བསམ་གྲུབ་ལྗོངས་མཁར་རབ་སྡེའི་ བླམ་གནས་བརྟན་ སངས་རྒྱས་ཚེ་རིང་གིས་ སྐྱེས་ལོ་༣༡ ལང་མི་ འཇིགས་མེད་ཆོས་རྒྱལ་དེ་ རྒྱ་གར་གྱི་མངའ་སྡེ་ ཨ་སམ་གུ་ཧ་ཊི་གི་ འབྲུག་པའི་ལྷ་ཁང་གི་ བླམ་གསརཔ་སྦེ་ བསྐོ་བཞག་ཐོག་ ལེགས་དར་གནང་ཡི། བླམ་གནས་བརྟན་ སངས་རྒྱས་ཚེ་རིང་གིས་ བཤད་དོ་བཟུམ་འབད་བ་ཅིན་ བླམ་བསྐོ་བཞག་འབད་དགོ་པའི་ དམིགས་ཡུལ་དེ་ཡང་ ལྷ་ཁང་གི་ …རྒྱས་པར་ལྷག། »
ཁ་ཙ་ བྱིན་རླབས་ཅན་གྱི་ དུང་དཀར་དགོན་པའི་ལོ་བསྟར་ཚེས་བཅུ་ གྲོལ་ཡོདཔ།
༉ པདྨ་དགའ་ཚལ་ མཁར་རྒེད་འོག་ དུང་དཀར་དགོན་པའི་ ལོ་བསྟར་ཚེས་བཅུ་དེ་ རྒྱལ་ཁབ་ཀྱི་ ས་གནས་ག་ཏེ་ཡང་ གནང་སྲོལ་མེད་པའི་ སྐུ་འཆམ་གྱི་རིགས་ཚུ་ མཇལ་ཁ་གནང་དོ་ཡོདཔ་ལས་ བྱིན་རླབས་ཅན་ཅིག་ཨིནམ་ད་ ཚེས་བཅུ་དེ་ རྒེད་འོག་གི་ སྤྱི་འོག་༣ གྱིས་ སྐོར་རྒྱབ་ཐོག་ལས་ རྒྱབ་སྐྱོར་འབད་དེ་ འགོ་འདྲེན་འཐབ་ཨིན་པས། སྤྱི་ཟླ་༤ པའི་ཚེས་༡༢ …རྒྱས་པར་ལྷག། »
སྤྱི་ཟླ་༤ པ་འདི་ མངལ་སྒོའི་ཀེན་སར་སྐོར་ལས་ གོ་བ་བརྡ་སྤྲོད་ཀྱི་ཟླཝ་ཨིནམ།
༉ མགར་ས་ལུ་ ཉིན་གྲངས་གསུམ་གྱི་རིང་ ཨམ་སྲུའི་བུ་ཚང་གི་ བརྟག་དཔྱད་དང་ སྨན་བཅོས་འབད་ཐོག་ལས་ འབྲུག་གིས་ སྤྱི་ཟླ་༤ པའི་ཚེས་༧ ལུ་ འཛམ་གླིང་གསོ་བའི་ཉིནམ་ བརྩི་སྲུང་འབད་ཡི། དེ་ཡང་ མགར་ས་རྫོང་ཁག་ ཁ་སྟོད་དང་ ཁ་སྨད་ ལ་ཡ་རྒེད་འོག་ཚུ་ལས་ ཨམ་སྲུ་༢༥༠ ལྷགཔ་ཅིག་གིས་ སྤྱི་ཟླ་༤ …རྒྱས་པར་ལྷག། »
ཡོངས་གྲགས་ཅན་གྱི་ བུམ་ཐང་སྟང་སི་སྦིས་མ་ཎིའི་དུས་སྟོན་ སྲོལ་ཁྱུན་མ་ཉམས་པར་ རྒྱུན་འཛིན་ཐོག་ཡོདཔ།
༉ འབྲུག་རྒྱལ་ཁབ་ཀྱི་ ལུང་ཕྱོགས་ཁག་ལས་ཕར་ ལམ་སྲོལ་གྱི་ དུས་སྟོན་ཁག་མ་འདྲཝ་ལེ་ཤ་ བརྩི་སྲུང་ཞུ་སྲོལ་ཡོད་དོ་བཟུམ་སྦེ་ བུམ་ཐང་ཨུ་ར་རྒེད་འོག་ སྟངས་སི་སྦིས་ གཡུས་ཚན་ནང་ཡང་ ཡོངས་གྲགས་ལུ་ སྟངས་སི་སྦིས་མ་ཎི་ཟེར་ ད་ལྟོའི་བར་ན་ཡང་ སྲོལ་མ་ཉམས་པར་ བརྩི་སྲུང་ཞུཝ་ཨིན་པས། མ་ཎི་གི་ ལམ་སྲོལ་དེ་ཡང་ གཡུས་སྒོ་དེ་ནང་ མི་ལོ་༧༠༠ དེ་ཅིག་གི་ ཧེ་མ་ལས་ …རྒྱས་པར་ལྷག། »
མོང་སྒར་ ཀ་ཀ་ནི་ལྷ་ཁང་གི་ རྒྱབ་ཁུངས་མདོར་བསྡུས།
༉ མོང་སྒར་ཐང་རོང་རྒེད་འོག་ གླིང་མཁར་གཡུས་ཚན་གྱི་མགུ་ལུ་ སྤོ་ཏོ་ཅིག་གུ་ ཟངས་མདོག་དཔལ་རི་དང་འདྲ་བའི་ ཀ་ཀ་ནི་ལྷ་ཁང་དེ་ ཡ་མཚན་ཆེ་ཏོག་ཏོ་སྦེ་ མཇལ་ཚུགསཔ་ཨིན་པས། བྱིན་རླབས་ཅན་གྱི་ལྷ་ཁང་དེ་ ཐག་རིང་ས་ལས་ མཇལཝ་ཙམ་ཅིག་གིས་ ལུས་སེམས་གཉིས་ཆ་ར་ལུ་ ཞི་བདེ་དང་དགའ་བ་ ཚད་མེད་མྱོང་ཚུགསཔ་ཨིན་པས། ལྷ་ཁང་དེ་ནང་ མཆོད་རྟེན་རྙིང་ཤོས་༢ མཇལ་ཚུགས་པའི་ཁར་ གུ་རུ་རིན་པོ་ཆེ་དང་ སྟོན་པ་ དེ་ལས་ …རྒྱས་པར་ལྷག། »
གུ་རུ་གིས་ བྱིན་གྱི་རླབས་པའི་ གནས་ཁྱད་པར་ཅན་ཡོད་རུང་ མི་ཚུ་ལུ་ ཤེས་གསལ་མེདཔ།
༉ ལྷུན་རྩེ་སྨན་སྦིས་རྒེད་འོག་ སྒྲོལ་མ་གཞོང་གཡུས་ཚན་ནང་ ཨོ་རྒྱན་གུ་རུ་གིས་ བྱིན་གྱི་བརླབས་གནང་པའི་ གནས་ ཡ་མཚན་ཆེ་ཏོག་ཏོ་ཡོད་རུང་ མི་ཚུ་གིས་ ཤེས་རྟོགས་མེདཔ་ལས་ མཇལ་བར་འོང་མི་ རེ་གཉིས་མ་གཏོགས་མེདཔ་ཨིན་པས། གནས་དེ་ཡང་ ལྷུན་རྩེ་གཞུང་ལམ་ལས་ སྟག་སྐད་ལ་ གུ་རུ་སྣང་སྲིད་ཟིལ་གནོན་གྱི་ སྐུ་འདྲ་ཁ་ཐུག་ལུ་ གྱེན་འཛེགས་ཏེ་ ཀི་ལོ་མི་ཊར་༣ དེ་ཅིག་ སྣུམ་འཁོར་ནང་འགྱོཝ་ད་ …རྒྱས་པར་ལྷག། »
མཆོདཔ་ཕུལ་ནི་དང་ དེའི་ཕན་ཡོན་མདོར་བསྡུས།
༉ འབྲུག་མི་ཆོས་སེམས་ཅན་ཚུ་གིས་ རང་སོའི་ཁྱིམ་ནང་གི་མཆོད་བཤམ་དང་ ལྷ་ཁང་དགོན་སྡེ་ལ་སོགས་པ་ཚུ་ནང་ དྲོ་པ་ཨ་རྟག་ར་ མཆོདཔ་ཕུལ་སྲོལ་ཡོད་རུང་ མཆོདཔ་ཕུལ་བའི་སྐབས་ གཡས་གཡོན་༢ ལས་ འགོ་ག་ཏེ་ལས་ བཙུགས་ནི་ཨིན་ན་ ཤེས་རྟོགས་མེད་པར་ ཐེ་ཚོམ་ཆགས་དོ་ཡོདཔ་ཨིན་པས། མཆོདཔ་བཤམ་ཚུ་ལུ་ མཁས་པ་ཚུ་གི་ བཞེད་སྲོལ་མ་འདྲཝ་ལེ་ཤ་ཡོད་རུང་ མི་ཚུ་གིས་ དེ་གི་ཁུངས་དང་དགོས་པ་ཚུ་ ལེགས་ཤོམ་སྦེ་ གོ་བ་ལེན་ཚུགས་པ་ཅིན་ …རྒྱས་པར་ལྷག། »
ལུང་ཁང་མ་གནས་ བྱིན་རླབས་ཅན་ཨིན་རུང་ ཧ་གོ་མི་གངམ་མེདཔ།
༉ པདྨ་དགའ་ཚལ་ ངང་ལམ་དྲུང་ཁག་ ཆོས་འཁོར་གླིང་རྒེད་འོག་ནང་ ལུང་ཁང་མ་ཟེར་ ཨྱོན་གུ་རུ་རིན་པོ་ཆེའི་གནས་ བྱིན་རླབས་དང་ རྩ་ཅན་ཅིག་ཡོད་རུང་ གནས་དེ་གི་སྐོར་ལས་ རྒྱལ་ཁབ་ཀྱི་ ས་གནས་གཞན་གྱི་ མི་ཚུ་གིས་ཕར་བཞག་ ཐ་ན་ དེ་ཁའི་མི་ཚུ་གིས་ཡང་ ཤེས་རྟོགས་དེ་ཅིག་ མེདཔ་ཨིན་པས། ངང་ལམ་ཁྲོམ་ལས་ ཆོས་འཁོར་གླིང་རྒེད་འོག་ཁ་ཐུག་ དུས་ཡུན་ཆུ་ཚོད་༡ དེ་ཅིག་གི་རིང་ …རྒྱས་པར་ལྷག། »
དུས་ཟ་ཟེར་ ངོ་ཚ་དང་བྲལ་བའི་ ལྷ་གསོལ་ནིའི་སྲོལ་ ཉམས་ཉེན་གུ་ལྷོད་ཡོདཔ།
༉ སྐྱིད་བདེ་མཁར་གཡུས་ཚན་ནང་ ཕམ་སྤུན་ཆ་དང་ ཕ་སྤད་མ་སྨད་ གཉེན་ཉེཝ་ཚུ་གིས་ ལོ་ངོ་༢ ཀྱི་བར་ན་ཚར་རེ་ ངོ་ཚ་ནི་ཚུ་ སྤང་ཐོག་ལས་ ཉིན་གྲངས་༢ ཀྱི་རིང་ ངོ་ཚ་བའི་གཏམ་ མཇེ་ལྡག་སྟུ་ལྡག་ལ་སོགས་པ་ བཙོག་གཏམ་སླབ་མ་ཚད་ ཕོ་མཚན་དང་ མོ་མཚན་གྱི་ རྣམ་པ་མ་འདྲཝ་ཚུ་ཡང་ གསལ་སྟོན་འབདཝ་མས། ད་རུང་ ཅོ་ཀ་ཤིང་གི་ …རྒྱས་པར་ལྷག། »


text:
ཐིམ་ཕུག་ལུ་ དོས་སྐྱེལ་འདྲེན་འབད་མི་ཚུ་ འབྲེལ་ཡོད་སྒོ་ར་ལས་ སྣ་ཁྲིད་ཐོག་བསྐྱལ་ནི།
admin
January 3, 2021
གནས་ཚུལ་དང་པ།, གནས་ཚུལ།
1,113 Views
༉ ཐིམ་ཕུག་ལུ་ འགྲུལ་སྐྱོད་བཀག་དམ་འབད་དེ་ ཉིན་གྲངས་༡༥ ལངམ་བཞིན་དུ་ ད་རིས་ལས་ རྒྱལ་ཡོངས་ཀོ་བིཌ་-༡༩ ལས་བྱེད་ཚོགས་ཆུང་གི་ བཀོད་རྒྱ་དང་བསྟུན་ ད་རིས་ལས་ སྐྱེལ་འདྲེན་སྣ་ཁྲིདཔ་༼སྐྱེལ་མ༽ ལམ་ལུགས་ ལག་ལེན་འཐབ་ནི་ འགོ་བཙུགས་ནུག།
དེ་ཡང་ ཅ་ཆས་ཚུ་ ཐིམ་ཕུག་ལུ་ སྐྱེལ་འདྲེན་འབད་ནི་དང་ ཐིམ་ཕུག་བརྒྱུད་དེ་ རྫོང་ཁག་གཞན་ཚུ་ནང་ ཅ་ཅས་སྐྱེལ་འདྲེན་འབད་བའི་སྐབས་ལུ་ སྣ་ཁྱིདཔ་ཚུ་གིས་སྦེ་ དོས་ཕབ་ས་ཚུན་ བསྐྱལ་ནི་ཨིན་པས།
སྐྱེལ་འདྲེན་གྱི་ སྐྱེལ་མ་བཙུགས་མི་དེ་ཡང་ ནད་ཡམས་ཀོ་བིཌ་-༡༩ འཕྱལ་འགྱོ་ནིའི་ ཉེན་ཁ་མར་ཕབ་དང་ འགྲུལ་སྐྱོད་བཀག་དམ་སྐབས་ ཉེར་མཁོའི་ཅ་ཆས་ཚུ་ རྒྱུན་མ་ཆད་པར་ མཁོ་སྤྲོད་འབད་ཚུགསཔ་ ངེས་བརྟན་བཟོ་ཐབས་ལུ་ཨིན་པས།
སྐྱེལ་མ་དེ་ཡང་ ལྷོ་ཕྱོགས་ལས་ ཐིམ་ཕུག་ལུ་ དོས་འབག་སྟེ་འོང་མི་ སྣུམ་འཁོར་ཚུ་ ཐིམ་ཕུག་འཛུལ་སྒོའི་ སྒོ་ར་ལས་ འགོ་བཙུགས་ཏེ་ དོས་ཕབ་སའི་ འབྲེལ་ཡོད་ས་ཁོངས་ཚུན་དང་ ཤར་ཁ་ཐུག་ལས་ ཐིམ་ཕུག་ཕྱོགས་ལུ་ འགྲོ་འགྲུལ་འབད་མི་ སྣུམ་འཁོར་ཚུ་གི་དོན་ལུ་ ལྷུང་མཚོ་ལས་ དོས་ཕབ་སའི་ ས་ཁོངས་ཚུན་ སྣ་ཁྲིད་འབད་མི་ གཏང་ནི་ཨིན་པས།
སྣུམ་འཁོར་ཚུ་ནང་ལས་ དོས་ཕབ་ནི་ཚུ་ ཕྱི་རུའི་ཆུ་ཚོད་༩ ཚུན་ བྱིན་ནི་དང་ དེད་གཡོགཔ་ཚུ་ དོས་ཕབ་ཚར་བའི་ཤུལ་ལུ་ དེ་འཕྲོ་ལས་ ཐིམ་ཕུག་ལས་ ལོག་འགྱོ་བའི་སྐབས་ སྣ་ཁྲིདཔ་ཚུ་གིས་ འཛུལ་སྒོ་ཚུན་ བསྐྱལ་འོང་ཟེར་ བློན་ཆེན་ཡིག་ཚང་ལས་ གནས་ཚུལ་གསར་བཏོན་འབད་མིའི་ནང་བཀོད་ནུག།
ཐོ་བཀོད་འབད་ཐངས།
སྐྱེལ་མ་ལམ་ལུགས་ ལག་ལེན་འཐབ་ནི་དང་ སྣུམ་འཁོར་ཚུ་ ལེགས་ཤོམ་སྦེ་ འགྲོ་འགྲུལ་འབད་ཚུགས་ནིའི་དོན་ལུ་ ཉེར་མཁོའི་ཅ་ཆས་དང་ མེ་རླུང་རྒྱ་རྫི་ལ་སོགས་པ་ བཀྲེལ་སྤེལ་འབད་མི་ ཡང་ཅིན་ དོས་འབག་མི་ སྣུམ་འཁོར་གྱི་ དེད་གཡོགཔ་ཚུ་གིས་ བསྟན་རྒྱས་ལྷན་ཁག་གི་ འབྲེལ་འཛིན་འགོ་དཔོན་ བདེ་ཆེན་བཟངམོ་དང་ འགྲུལ་འཕྲིན་ཨང་༧༧༡༠༣༧༧༧ གློག་ཡིག་[email protected]
དང་ ཀུན་ལེགས་གཡང་འཛོམས་ལུ་ འགྲུལ་འཕྲིན་ཨང་༡༧༢༡༥༨༨༨ གློག་ཡིག་ [email protected]
ཐོག་ལས་ ཐོ་བཀོད་འབད་དགོཔ་ཨིན་པས།
དེ་ལས་ སོ་ནམ་དང་ སྒོ་ནོར་ཐོན་སྐྱེད་ཚུ་གི་དོན་ལུ་ སོ་ནམ་ལྷན་ཁག་གི་ འབྲེལ་འཛིན་འགོ་དཔོན་ ཀརྨ་ཚེ་རིང་དང་ འགྲུལ་འཕྲིན་ཨང་༡༧༡༡༦༥༠༥ གློག་ཡིག་ [email protected]
༼སོ་ནམ་ཐོན་སྐྱེད་ཚུ་གི་དོན་ལུ༽ དང་ འཇིགས་མེད་དབང་ཕྱུག་ལུ་ འགྲུལ་འཕྲིན་ཨང་༡༧༧༠༨༡༦༩ གློག་ཡིག་ཨང་ [email protected]
༼སྒོ་ནོར་ཐོན་སྐྱེད༽ ཐོག་ལས་ འབྲེལ་བ་འཐབ་དགོཔ་ཨིན་པས།
བཟའ་ཆས་དང་ ཉེར་མཁོའི་ཅ་ཆས་ སོ་ནམ་དང་ སྒོ་ནོར་གྱི་ ཐོན་སྐྱེད་མེན་པའི་ ཅ་ཆས་གཞན་ཚུ་གི་དོན་ལུ་ མི་མང་ཞབས་ཏོག་ལྟེ་བའི་ཨང་གྲངས་༡༠༡༠ ཐོག་ལུ་ ཐོ་བཀོད་འབད་དགོ་ཟེར་ཨིན་པས།
དབྱེ་དཔྱད་བྱ་རིམ་མཇུག་བསྡུ་སྟེ་ ཞིབ་དཔྱད་སྒོ་ར་འཛིན་སྐྱོང་ལམ་ལུགས་ནང་ ཁ་གསལ་ཚུ་ བཀོད་ཞིནམ་ལས་ འགྲུལ་སྐྱོད་འབད་ཆོག་པའི་ གནང་བ་དེ་ འགྲུལ་འཕྲིན་ནང་ བརྡ་འཕྲིན་ཨེསི་ཨེམ་ཨེསི་ཐོག་ལུ་ བསྐྱལ་ནི་ཨིན་པས།
དེད་གཡོགཔ་ཚུ་ལུ་ ལག་ལེན་བཀོད་རྒྱ།
སྣུམ་འཁོར་ཚུ་ ཐིམ་ཕུག་ལུ་ དོས་ཕབ་བཀལ་འབད་སའི་ ས་ཁོངས་ནང་ལྷོདཔ་ད་ དེད་གཡོགཔ་ཚུ་ ཕྱི་ཁར་མ་ཐོན་པར་ སྣུམ་འཁོར་ནང་ར་ སྡོད་དགོཔ་བཞིན་དུ་ དེད་གཡོགཔ་ཚུ་གིས་ རང་དང་གཅིག་ཁར་ བཞེས་སྒོ་དང་ཆུ་འབག་འོང་དགོཔ་ལས་ དོས་ཕབ་སའི་ ས་ཁོངས་ནང་ མི་ག་དང་ཡང་ འབྲེལ་བ་འཐབ་ནི་མི་འོང་ཟེར་ཨིན་པས།
དེད་གཡོགཔ་ཚུ་གིས་ ལག་ལེན་འཐབ་ནིའི་དོན་ལུ་ བཀྲམ་སྤེལ་བ་/སྦུང་ཚོང་པ་ཚུ་གིས་ དོས་བཞག་ཁང་ནང་ ཕར་ཚུར་འབག་བཏུབ་པའི་ གསང་སྤྱོད་ཅིག་ བཞག་དགོཔ་བཞིན་དུ་ དེད་གཡོགཔ་གང་རུང་གིས་ གསོ་བའི་སྒྲིག་གཞི་ཚུ་ལུ་ མ་གནས་མི་རེ་འཐོན་པ་ཅིན་ ཁྲིམས་ལུགས་དང་འཁྲིལ་ དང་ལེན་འབད་ནི་ཟེར་ཨིན་པའི་གནས་ཚུལ།
Check Also
༉ ཧེ་མར་ སྤྱི་གཡོགཔ་ཚུ་ གནས་སོར་དང་དགོངས་ཞུའི་སྐབས་ སྒེར་དོན་ཅ་ཆས་སྐྱེལ་འདྲེན་གྱི་ གླ་ཆ་ཚུ་ གནས་རིམ་དང་འཁྲིལ་ཏེ་ མ་འདྲཝ་སྦེ་ ཐོབ་དོ་ཡོད་མི་དེ་ ད་ལས་ཕར་ ཤོ་མཚུངས་སྦེ་ འཐོབ་ཚུགས་ནི་ཨིན་པས།དེ་ཡང་ རྒྱལ་ཡོངས་ཚོགས་འདུའི་ནང་ འབྲུག་གི་དངུལ་ཕོགས་སྒྲིག་བཀོད་གཞི་སྒྱུར་དཔྱད་ཡིག་༢༠༢༢ ཅན་མའི་གུ་ …


text:
༉ ལས་གཡོག་ལྷན་ཁག་གིས་ སྤྱི་ལོ་༢༠༡༦ དང་༢༠༡༧ གྱི་ ལཱ་གཡོག་བརྟག་ཞིབ་སྙན་ཞུ་ གསར་བཏོན་མ་འབད་རུང་ རྒྱལ་ཁབ་ནང་ ན་གཞོན་ཚུ་ལུ་ ལཱ་གཡོག་གི་ དཀའ་ངལ་བྱུང་མི་དེ་ སེལ་ཐབས་ལུ་ ལཱ་གཡོག་གི་ འཆར་གཞི་གསརཔ་ཅིག་ བརྩམས་ཏེ་ཡོདཔ་ཨིན་པས།
ལྷན་ཁག་གིས་ ལཱ་གཡོག་འཚོལ་མིའི་ ཚོད་རྩིས་བཏོན་མི་དང་འཁྲིལཝ་ད་ སྤྱི་ལོ་༢༠༡༧ དང་༢༠༡༨ ལུ་ རྒྱལ་ཁབ་ནང་ ལཱ་གཡོག་འཚོལ་མི་༡༩,༣༦༣ འཐོན་ནི་མས་ཟེར་ཨིནམ་ད་ ལཱ་གཡོག་འཆར་གཞི་དེ་ཡང་ དམིགས་བསལ་དུ་ ལཱ་གཡོག་འཚོལ་མི་ སྐྱེས་ལོ་༡༥ ལས་༢༤ གི་བར་ན་འབད་མི་ ན་གཞོན་ཚུ་གི་དོན་ལུ་ཨིན་པས།
ལཱ་གཡོག་འཆར་གཞི་གསརཔ་དེ་ ན་ཧིང་ སྤྱི་ཟླ་༡༠ པ་ལས་ གྲ་སྒྲིག་འབད་ཡོདཔ་བཞིན་དུ་ དུས་ཅི་ སྤྱི་ཟླ་དང་པ་ལས་ ལག་ལེན་འཐབ་ནི་ འགོ་བཙུགས་ནུག།
ལཱ་གཡོག་ཞབས་ཏོག་སྡེ་ཚན་གྱི་ ལཱ་གཡོག་གཙོ་འཛིན་འགོ་དཔོན་ ཨོ་རྒྱན་བསྟན་འཛིན་གྱིས་ སླབ་མིའི་ནང་ ལྷན་ཁག་གིས་ རྩིས་ལོ་༢༠༡༧ དང་༢༠༡༨ ཀྱི་ འཆར་གཞི་ནང་ ལཱ་གཡོག་འཚོལ་མི་ ན་གཞོན་༡༨,༠༠༠ དང་༡༩,༠༠༠ དེ་ཅིག་གི་བར་ན་ འོང་ནི་ཨིན་པའི་ དམིགས་གཏད་བསྐྱེད་དེ་ཡོད་ཟེར་ཨིན་པས།
ལཱ་གཡོག་འཆར་གཞི་ ལག་ལེན་འཐབ་ནིའི་དོན་ལུ་ གཞུང་གིས་ མ་དངུལ་ས་ཡ་༣༠༣.༣༦༧ བཞག་ནུག།
ཨོ་རྒྱན་བསྟན་འཛིན་གྱིས་ སླབ་མིའི་ནང་ ལཱ་གཡོག་འཚོལ་མི་༡༩,༣༦༣ ལས་༨,༡༦༢ དེ་ སྤྱིར་བཏང་དཔལ་འབྱོར་ལས་སྣ་ཚུ་ནང་ བཙུགས་ནི་ལུ་ ཚོད་རྩིས་བཏོན་ཏེ་ཡོད་པའི་ཁར་ ན་གཞོན་༤,༡༠༠ དེ་ ལྷན་ཁག་བརྒྱུད་དེ་ ལཱ་གཡོག་རིག་རྩལ་དང་ ལཱ་གཡོག་གི་ སྦྱོང་བརྡར་ལས་རིམ་ཚུ་ནང་ བཙུགས་ནི་ཨིན་ཟེར་ཨིན་པས།
དེ་བཟུམ་སྦེ་ ཚོང་ལས་དང་ རང་གིས་ ལཱ་གཡོག་བཟོ་མི་ ལས་རིམ་ནང་ ན་གཞོན་༢,༧༠༡ དང་ ཕྱིའི་ལཱ་གཡོག་ལས་རིམ་ནང་༢,༡༠༠ དེ་ལས་ ཐད་ཀར་ལཱ་གཡོག་ཟེར་ གཞུང་དང་སྒེར་སྡེ་གིས་ དངུལ་ཕོགས་བགོ་བཤའི་ ལཱ་གཡོག་ནང་ མི་ངོ་༡,༤༠༠ བརྩིས་ཏེ་ ན་གཞོན་༧,༡༠༡ ལུ་ ལཱ་གཡོག་གི་ གོ་སྐབས་བྱིན་ནི་ཨིན་པས།
དེ་མ་ཚད་ གཞུང་དབང་ལས་འཛིན་གསརཔ་ སོ་ནམ་འཕྲུལ་ཆས་ལས་འཛིན་དང་ འབྲུག་བཟའ་སྤྱོད་ལས་འཛིན་ འབྲུག་སྒོ་ནོར་གོང་འཕེལ་ལས་འཛིན་ འབྲུག་སྔོ་ལྗང་ལས་འཛིན་ དེ་ལས་ རྒྱལ་ཁབ་ཀྱི་ གྲྭ་ཚང་༣༨༨ ཚུ་ནང་ ཨིང་སྐད་ཀྱི་ སློབ་དཔོན་བརྩིས་ཏེ་ མི་ངོ་༩༠༠ ལུ་ གཞུང་གིས་ དངུལ་ཕོགས་ཧཱིལ་བུམ་ རྒྱབ་སྐྱོར་གནང་ནི་སྦེ་ ལཱ་གཡོག་འཆར་གཞི་ནང་ བཙུགས་ཏེ་ཡོད་ཟེར་ ཨོ་རྒྱན་བསྟན་འཛིན་གྱིས་ བཤདཔ་ཨིན་པས།
ཁོ་གིས་འབད་བ་ཅིན་ ལྷན་ཁག་གིས་ ལས་འཛིན་༤ ལུ་ ལཱ་གཡོག་འཚོལ་མི་ཚུ་ ལཱ་གཡོག་ནང་ བཙུགས་ནི་དང་ དངུལ་ཕོགས་ཚུ་ ལོ་༢ ཀྱི་རིང་ རྒྱབ་སྐྱོར་འབད་ནི་ འགོ་བཙུགས་ཏེ་ཡོདཔ་བཞིན་དུ་ ལོ་༢ ཀྱི་ཤུལ་ལས་ ལས་འཛིན་ཚུ་ ཡུན་བརྟན་སྦེ་ གནས་ཚུགས་ནི་ཨིནམ་ལས་ ལས་བྱེདཔ་ཚུ་ཡང་ རང་སོའི་ལས་འབྲེལ་དང་འཁྲིལ་ཏེ་ གཏན་འཇགས་བཟོ་ནིའི་ དབང་ཆ་ཚུ་ ལས་འཛིན་ལུ་ཡོད་ཟེར་ཨིན་པས།
ཚོང་ལས་དང་ རང་གིས་ལཱ་གཡོག་བཟོ་ནིའི་ ལས་རིམ་ནང་ མཐོ་རིམ་ཤེས་ཚད་མཐར་འཁྱོལ་མི་༩༠༠ དང་ སློབ་རིམ་༡༢ པ་ མཐར་འཁྱོལ་མི་༡,༠༠༠ དེ་ལས་ སློབ་རིམ་༡༠ པ་ མཐར་འཁྱོལ་མི་༨༠༡ བཙུགས་ནི་ཨིན་པས།
དེ་ལས་ ཕྱི་རྒྱལ་ལཱ་གཡོག་ལས་རིམ་ནང་ མཐོ་རིམ་ཤེས་ཚད་མཐར་འཁྱོལ་མི་༨༠༠ དང་ སློབ་རིམ་༡༢ པ་༩༠༠ དེ་ལས་ སློབ་རིམ་༡༠ པ་མཇུག་བསྡུ་མི་༤༠༠ བཙུགས་ནིའི་ དམིགས་གཏད་ཡོདཔ་མ་ཚད་ ཐད་ཀར་ལཱ་གཡོག་ལས་རིམ་ནང་ མི་ངོ་༢,༣༠༥ བཙུགས་ནི་ཨིན་པས།
འགོ་དཔོན་ཚུ་གིས་འབད་བ་ཅིན་ གཞུང་གིས་ ན་གཞོན་ལཱ་གཡོག་གི་ གནད་དོན་དེ་ལུ་ ཚ་གྱང་སྦོམ་སྦེ་ར་ཡོདཔ་ལས་ ཕྱི་ནང་ལཱ་གཡོག་ལས་རིམ་སྣ་ཚོགས་ནང་ ན་གཞོན་ག་ར་ལུ་ ལཱ་གཡོག་སྤྲོད་ཚུགསཔ་འབད་ནི་ལུ་ ཁས་ལེན་འབད་དེ་ཡོད་ཟེར་ཨིན་པས།
ཨིན་རུང་ ན་གཞོན་ཚུ་གིས་ ལཱ་གཡོག་ཚུ་ནང་ གདམ་ཁ་རྐྱབ་སྟེ་ འཛུལ་དོ་ཡོད་མི་ལུ་བརྟེན ལྷན་ཁག་ལུ་ གདོང་ལེན་སྦོམ་སྦེ་ར་ བྱུང་སྟེ་ཡོད་ཟེར་ཨིནམ་ད་ འཆར་གཞི་དེ་ནང་ ལྷན་ཐབས་འཆར་དངུལ་ དངུལ་ཀྲམ་ས་ཡ་༢༦༢.༨༠༨ བགོ་བཀྲམ་འབད་མི་དེ་གིས་ ན་གཞོན་༥,༧༨༠ ལུ་ ལཱ་གཡོག་བྱིན་ཚུགས་ནི་ཨིན་པས།
སྤྱི་ལོ་༢༠༡༥ དང་༢༠༡༦ གི་ ལཱ་གཡོག་བརྟག་ཞིབ་སྙན་ཞུ་དང་འཁྲིལཝ་ད་ རྒྱལ་ཁབ་ནང་ ན་གཞོན་ལཱ་གཡོག་མ་ཐོབ་མིའི་ གྱངས་ཁ་དེ་ བརྒྱ་ཆ་༡༠.༧ ཡོད་པའི་ཁར་ ཨམ་སྲུ་བརྒྱ་ཆ་༡༢.༧ ཡོདཔ་ཨིན་པའི་གནས་ཚུལ།
ཨོ་རྒྱན་རྡོ་རྗེ།